Vissaraigai Dh. Meedhoo ah gellun thah vejje\nވިއްސާރާގައި ދ. މީދުއަށް ގެއްލުންތައް ވެއްޖެ\nމީދޫއަށް ރޭ ކުރި ވިއްސާރައިގައި ފެން ބޮޑުވެފައި. --\nމޫސުން ގޯސްވެ ރާއްޖޭގެ އެކި ހިސާބުތަކަށް މިހާރު ކުރަމުންދާ ވިއްސާރައިގައި ދ. މީދޫއަށް ބޮޑެތި ގެއްލުންތަކެއް ވެއްޖެ އެވެ.\nމީދޫ ސިއްހީ މަރުކަޒު ހިންގުމާ ހަވާލުވެ ހުންނެވި އަރޫޝާ އަބްދުލް ވާހިދު ވިދާޅުވީ ވާރޭވެހި އެ ރަށު މަގުތަކުގައި ފެން ހެދިފައިވާ ކަމަށާއި އެކަމުގެ ސަބަބުން މީހުން ދިރިއުޅޭ ގިނަ އަދަދެއްގެ ގެއަށް ގެއްލުން ލިބިފައިވާ ކަމަށެވެ.\n"ރޭ 12 ޖެހި ފަހުން ވާރޭ ވެހެން ފެށީ، ވަރަށް ބޯކޮށް ވެހުނު، މެދު ނުކެނޑި ވާރޭ ވެހެމުން އައި ފަތިސް ވީއިރުވެސް ވަރަށް ބޯކޮށް ވެހުނު، ބައެއް މަގުތަކުގައި ކަކުލާ ހިސާބަށް ފެން ހެދިފަ، ހެނދުނު އަޅުގަނޑު ސިއްހީ މަރުކަޒަށް ދިޔައިރު އެތާ ގޯތި ތެރޭގައި ވެސް ކަކުލާ ހިސާބަށް ފެން ހެދިފަ ހުރީ،" އަރޫޝާ ވިދާޅުވި އެވެ.\nއަރޫޝާ ވިދާޅުވީ މިވަގުތަށް ވާރޭވެހުން ހުއްޓާލާފަ އޮތް ނަމަވެސް މޫސުން ރަނގަޅު ނޫން ކަމަށެވެ. މީދޫގައި ފެން ބޮޑުވެ ގެއްލުންތަކެއް ލިބިފައިވާތީ އެމްއެންޑީއެފުން މިހާރު ދަނީ ހަރަކާތްތެރިވަމުންނެވެ. އަދި މަގުތަކުން ފެން ހިންދުމުގެ މަސައްކަތުގައި ރަށުގެ އާންމު ރައްޔިތުންވެސް ދަނީ ބައިވެރިވަމުންނެވެ.\nސްރީލަންކާގެ ކައިރީގައި އުފެދިފައިވާ ކޮޅިގަނޑުގެ އަސަރު ރާއްޖެއަށް ކުރާނެ ކަމަށް މޫސުމާ ބެހޭ ގައުމީ އިދާރާއިން ވަނީ ލަފާކޮށްފަ އެވެ. އަދި މިހާރު ރާއްޖޭގެ ބޮޑު ބަޔަކަށް ވަނީ ޔެލޯ އެލާޓް ނެރެ ކަނޑު ދަތުރު ނުކުރަން އިލްތިމާސްކޮށްފަ އެވެ.\nމޫސުމާ ބެހޭ ގައުމީ އިދާރާ ނެޝަނަލް މީޓޮރޮލޮޖިކަލް ސެންޓަރުން ވަނީ މިއަދު މެންދުރު ފަހު 3:00 އަށް ހއ. އިން ފެށިގެން މ، އަތޮޅަށް ޔެލޯ އެލާޓް ނެރެފަ އެވެ. އަދި މޫސުން އިތުރަށް ގޯސްވެ ބޯކޮށް ވާރޭވެހި ގަޑިއަކު 55 މޭލަށް ވައިގަދަވާނެ ކަމަށް މެޓުން ވަނީ ލަފާކޮށްފަ އެވެ.


Heebihi negumakee dhulhaheyokamuge nishaaneh | Mihaaru\nމީހެއްގެ އަތުން ހީބިހި ނަގާފައި: މިއީ ދުޅަހެޔޮކަން ރަމްޒުކޮށްދޭ ކަމެއް ކަމަށް ދިރާސާއެއްގައި ބުނޭ.\nހީބިހި ނެގުމަކީ ދުޅަހެޔޮކަމުގެ ނިޝާނެއް\n14 ސެޕްޓެމްބަރ 2018 - 06:17\nމީހަކު ބަލައިލާ ގޮތަކުން ވެސް ގައިން ހީބިހި ނަގައި، ހިތް ތެޅިގެންފާނެ އެވެ. ލިބޭ އުފަލަކާއި ކާމިޔާބީއަކާ ގުޅިގެން ވެސް ހީބިހި ނަގައިފާނެ އެވެ. އަދި މިއުޒިކް ޝޯއެއް ނުވަތަ ގަޔާވާ ކަހަލަ ފިލްމެއް ބަލާއިރު ވެސް ހަމަ ގައިން ހީބިހި ނަގާ ގޮތް ބައެއް މީހުންނަށް ދިމާވެ އެވެ.\nމިކަމާ ބެހޭ ގޮތުން މިހާރު ވަނީ އާ ދިރާސާއެއް ހަދައިފަ އެވެ.\nހާވަޑް ޔުނިވަސިޓީ އާއި އޮކްސްފޯޑް ޔުނިވަސިޓީގެ ޕްރޮފެސަރުންތަކެއް ގުޅިގެން ހެދި ބާކްލޭކާޑް ދިރާސާގައި ބުނި ގޮތުގައި ހީބިހި ނެގުމަކީ މީހާގެ ސިއްހަތާއި ޝަހުސިއްޔަތު ވެސް ރަމްޒުކޮށްދޭ ކަމެކެވެ. އަދި އެއީ ދުޅަހެޔޮ ސިއްހަތެއްގައި އުފާވެރި ދިރިއުއުޅުމެއްގައި މީހާ ހުރި ކަމުގެ ނިޝާނެއް ކަމަށް ވެސް ބުނެފައިވެ އެވެ.\nއެ ދިރާސާގައި ފާހަގަކޮށްފައިވާ ގޮތުގައި ގައިން ހީބިހި ނެގުމަކީ މީހާ ރަނގަޅު މޫޑެއްގައި ހުރިކަން ވެސް ދައްކުވައިދޭ ކަމެކެވެ.\nދިރާސާ ހެދުމަށް 100 އެއްހާ މީހުންގެ ހިއްސުތަކަށް އަންނަ ބަދަލުތައް ދެނެގަތުމަށް، މޮނިޓަރިން ޑިވައިސްއެއް ހަރުކޮށްގެން ލައިވް މިއުޒިކް ޝޯއެއް ބަލަން ދޫކޮށްލި އެވެ. ނަތީޖާ އިން ދެއްކީ ޝޯ ބަލައިގެން ލިބުނު އުފާވެރި އިހުސާސްތަކާ އެކު ގިނަ މީހުންގެ ގައިން ހީބިހި ނެގި ކަމެވެ.\nއެގޮތުން ލައިވް ޝޯ ބަލައިގެން އަންހެނުންގެ ތެރެއިން 55 ޕަސެންޓް މީހުންނަށް ހީބިހި ތަޖުރިބާ ކުރަން ޖެހުނު އިރު، ފިރިހެނުންގެ ނިސްބަތް އުޅެނީ 46 ޕަސެންޓްގަ އެވެ.\nދިރާސާގައި ބުނި ގޮތުގައި ހީބިހި ނެގުމަކީ ކަންކަމާ ދޭތެރޭ ޕޮޒިޓިވްކޮށް ދެކުމާއި އެހެން މީހުންނާ އޮންނަ ގުޅުމުގެ ވަރުގަދަކަން ވެސް ދައްކުވައި ދޭނެ ކަމެކެވެ. އަދި އެއީ ލިބޭ ބޮޑު ކާމިޔާބީއަކާ ގުޅިގެން ވެސް ދިމާވާ ކަމެއް ކަމަށް ބުންޏެވެ. އެގޮތުން މަތީ ފާހެއް ހާސިލުވުބް ފަދަ އުފާވާ ކަހަލަ ކަންކަމަކީ ހީބިހި ނެގުމަށް މެދުވެރި ކުރުވާ ކަންކަމެވެ.\nއިތުރު ލިޔުންތައް ސިއްހަތު ދިރާސާ


Raees, Majileehuge Kuthubuhaanaa Aa Arusheef Hulhuvvaa Dhevvaifi - Vaguthu\nރައީސް، މަޖިލިހުގެ ކުތުބުޚާނާ އާއި އަރުޝީފް ހުޅުއްވައި ދެއްވައިފި\nރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ ކުތުބުޚާނާ ހުޅުވައިދެއްވަނީ - ފޮޓޯ: މަޖިލިސް\nރައްޔިތުންގެ މަޖިލީހުގެ ކުތުބުޚާނާ (ލައިބްރަރީ) އާއި ޑިޖިޓަލް އަރުޝީފް (އާކައިވް) ރައީސް އިބްރާހިމް މުހައްމަދު ސޯލިހް މިއަދު ހުޅުވައިދެއްވައިފިއެވެ.\nމަޖިލީހުގެ ކުތުބުޚާނާ އާއި ޑިޖިޓަލް އަރުޝީފް ރައީސް ސޯލިހް ހުޅުވައި ދެއްވީ، މިއަދު ރައްޔިތުންގެ މަޖިލީހުގެ ޖަލްސާތައް މި އަހަރަށް ހުޅުވުމުގެ ގޮތުން ބޭއްވި ޖަލްސާގައި އެމަނިކުފާނުގެ ރިޔާސީ ބަޔާން އިއްވަވައި ދެއްވުމަށްފަހުގައެވެ.\nމިއަދު ބޭއްވި ރައްޔިތުންގެ މަޖިލީހުގެ މި އަހަރުގެ ފުރަތަމަ ދައުރުގެ ޖަލްސާގައި ވާހަކަފުޅު ދައްކަވަމުން މަޖިލީހުގެ ރައީސް މުހައްމަދު ނަޝީދު ވިދާޅުވި ގޮތުގައި މަޖިލީހުގެ އަރުޝީފްގައި 6،688 ލިޔުމާއި 1،129 ވީޑިއޯގެ އިތުރުން 10،000 އަށް ވުރެ ގިނަ ފޮޓޯ ހިމެނެއެވެ. މި ގޮތުން 2،133 ފޮތާއި 2،214 ފައިލް ހިމެނޭ ކަމަށް ވެސް ރައީސް ނަޝީދު ވިދާޅުވިއެވެ.\nރައްޔިތުންގެ މަޖިލީހުގެ ކުތުބުޚާނާ އަދި ޑިޖިޓަލް އަރކައިވް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އިފްތިތާޙްކޮށްދެއްވައިފި pic.twitter.com/SbPPWBHogR\n— People's Majlis (@mvpeoplesmajlis) February 4, 2021\nކުރީގެ ރައީސް ނަޝީދު ވިދާޅުވީ މަޖިލީހުގެ އިދާރާގައި ކުރީގެ މަޖިލިސްތަކުގެ ޖަލްސާތަކުގެ ޔައުމިއްޔާތަކާއި ގާނޫނުތަކާއި މަޖިލީސް ހިންގަމުން އައި ގޮތާ ގުޅޭ ގޮތުން ހުރި އެކި ދުވަސްވީ ލިޔުންތައް ހުރި ކަމަށެވެ. މިއަދު ހުޅުވި އަރުޝީފަކީ އެ ލިޔުންތައް ޑިޖިޓަލައިޒްކޮށް އެކުލަވާލާފައިވާ ޑިޖިޓަލް އަރުޝީފްއެކެވެ. އަދި ހުޅުވި ކުތުބުޚާނާގައި ވަނީ އެ ލިޔުންތައް ޕްރިންޓްކޮށް އުފައްދާފައިވާ ފޮތްތަކެވެ.\nފެބުރުއަރީ 4, 2021 16:03\nހާދަހާވާ ބޮޑެތި ތަރައްގީއޭ މިހިރަ ފެންނަނީ. މިހިރަ މިހިރަ ތަރައްގީތަކުގެ ސަބަބުން ރައްޔިތުންގެ ބަނޑުފުރާނަ މުއްތިވެ އެ މީހުން ތިބީ ދެމިޔަކަނުން ހެވިފަޔޯ. ވާސަރީވާ.


ރ. ދުވާފަރު ގެތައް ރަޖިސްޓްރީ ކުރުން (43.01)\nރ. ދުވާފަރު 43.01 ނަމްބަރުގޭ ރ. ކަނދޮޅުދޫ ރަތްވިނަގެ އަލްފާޟިލް މުޙައްމަދު އަބޫބަކުރު ގެ ނަމުގައި ރަޖިސްޓްރީކޮށް ދިނުމަށްއެދި މި އިދާރާއަށްވަނީ ހުށަހަޅާފައެވެ. މިގޭ އޭނާގެ ނަމުގައި ރަޖިސްޓްރީކޮށް ދިނުމުގެ ކުރިން މިގެއާއިބެހޭ ގޮތުން އެއްވެސް މައްސަލައެއް އަދި ޝަކުވާއެއް އެއްވެސް ފަރާތަކުން ހުށަހަޅަން ބޭނުންވާނަމަ، ނުވަތަ އެއްވެސް ފަރާތަކުން ޝަރީއަތަށް މިގެއާއިބެހޭ ގޮތުން އެއްވެސް މައްސަލައެއް ހުށަހަޅާފައިވާނަމަ އެކަން މިއަދުން ފެށިގެން ހަތް ދުވަހުގެ ތެރޭގައި މި އިދާރާއަށް އެންގެވުން އެދެމެވެ.\nމި މުއްދަތުގެ ތެރޭގައި އެއްވެސް ފަރާތަކުން އެފަދަ ކަމެއް މިއިދާރާއަށް ހުށަހަޅާފައި ނުވާނަމަ، އެފަދަ ކަމެއްނެތީ ކަމަށްބަލައި، ރ. ދުވާފަރު 43.01 ނަމްބަރުގޭ ރ. ކަނދޮޅުދޫ ރަތްވިނަގެ އަލްފާޟިލް މުޙައްމަދު އަބޫބަކުރު ގެ ނަމުގައި ރަޖިސްޓްރީކޮށް ދިނުމުގެ އެންމެހައި ކަންކަން ކުރިއަށް ގެންދެވޭނެކަން ޢާއްމުކޮށް އަންގާ އިޢުލާނު ކުރީމެވެ.


19/09/2011 – DhiSalafiyyah\nވަލީވެރި ޞާލިޙު އަޅުން ﷲ ތަޢާލާއާ ބައްދަލުވާ ހިނދު…\nސުވަރުގޭގެ އަހުލުވެރިން ﷲ ތަޢާލާއާ ބައްދަލުވާ ހިނދު ސިފަކުރައްވައި، އިބްނުލް ޤައްޔިމު ރަޙިމަހުﷲ ބަޔާންކުރައްވާފައިވާ ޢިބްރަތާއި އަސަރުން ފުރިގެންވާ މި ނަޞީޙަތްކޮޅު އަޑުއައްސަވާ! ﷲ ތަޢާލާ އަޅުގަނޑުމެން އެންމެންވެސް ސުވަރުގޭގެ އަހުލުވެރިންގެ ތެރެއިން ލައްވާށިއެވެ.\nތަބްލީޣު ޖަމާޢަތުގެ ޙަޤީޤަތް\nމިލިޔުމަކީ الشيخ سعد بن عبدالرحمن الحصين ލިޔުއްވާފައިވާ “حقيقة الدعوة إلى الله تعالى وما اختصت به جزيرة العرب وتقويم مناهج الدعوات الإسلامية الوافدة إليها” ފޮތުގައި جماعة التبليغ އާއިބެހޭގޮތުން ޝައިޚު ލިޔުއްވާފައިވާ ބައި އަސްލަކަށް ބަލައިގެން ލިޔެފައިވަ ލިޔުމެކެވެ. މި ފޮތް ތަޤުދީމް ކުރައްވާފައިވަނީ ފަޟީލަތުއްޝައިޚު ޑރ.ސާލިޙު ބުނު ފައުޒާން ބުން ޢަބްދުﷲ އަލްފައުޒާން އެވެ. މި ބޭފުޅާއަކީ ސުޢޫދީ ޢަރަބިއްޔާގެ ހައިއަތު ކިބާރުލް ޢުލާމާ އަދި އައް…\n19/09/20113- ޢަޤީދާއާއި ފިރުޤާތައް, ފޮތްތައްދިސަލަފިއްޔާ


އެއްފަހަރުވެސް ވިސްނުންތެރިކަމާއެކު ނޭވާ ލިންތަ؟ | MV NOOS\nއިލާހީ ކުޅަދުންވަންތަ ކަމުން އަހަރަމެން ހައްދަވާފައިވަނީ ހުރިހައި ގުނަވަނެއްގެ ހަރަކާތްތައް އަމިއްލައަށް ހިފަހައްޓައި ލެވުނަސް، ނޭވާ އަމިއްލައަށް ހިތުހުރި ގޮތަކަށް ހިފަހައްޓާ ނުލެވޭ ގޮތަށެވެ. އެކަމަކު މި މުހިންމު ގުނަވަނާއި އޭގެ ވަޒީފާއާ މެދު އަހަރަމެން ވިސްނުން ތެރިކަމާއެކު އެއްފަހަރުވެސް ވިސްނާލިން ހެއްޔެވެ؟\nޔޯގާ ޕްރެކްޓިސްގައި “ޕްރެނާޔާމާ” އަކީ ވަރަށް މުހިންމު ބައެކެވެ!\nމިއީ ދެ ބަސް އެއްކޮށްގެން ހަދާފައިވާ ބަހެކެވެ. ޕްރެނާ ގެ މާނައަކީ، ނޭވާލުމެވެ. ނުވަތަ ހަށިގަނޑުގެ ދިރުން ދެމެހެއްޓުމަށް ލިއްބައިދޭ ހަކަތައެވެ. އަދި އަޔާމާ، އަކީ ބޭރުކުރުން ނުވަތަ އެތެރެއަށް ދެމުމެވެ. އެހެންވެ، ނޭވާ ލުމެވެ.\nޔޯގާގެ އެންމެ އަސާސީ ކަމަކީ، ނޭވާ ލުމެވެ. ކޮންޓްރޯލް ކޮށް، ވިސްނުންތެރިކަމާއެކު ނޭވާ ލުމެވެ. އެއީވެސް ހަށިގަނޑުގެ މި އެންމެ މުހިންމު ވަޒީފާއަށް ޝުކުރުވެރިވުމަށް އިންސާނާއަށް އޮތް ގޮތެކެވެ.\nޕްރެނާޔާމާ އާ ބެހޭ ގޮތުން ވަރަށް ގިނަ ދިރާސާތަށް ކޮށްފައި ވެއެވެ.\nވިސްނުންތެރިކަމާއެކު ނޭވާލުމުން މީހާގެ ހަށިގަނޑުގެ ލޭގެ ޕްރެޝަރު ކޮންޓްރޯލް ކޮށްދޭ ކަމަށްވެސް ދިރާސާތަކުން ދައްކާފައި ވެއެވެ.\nރަނގަޅަށް ނޭވާލާން އެނގުން އަދި ރަނގަޅަށް ނޭވާލުމުގެ މުހިންމުކަން އެނގުމުން، މީހާއާ ލައިގަންނަ ނުތަނަވަސް ވަގުތުތަކުގައި އަމިއްލަ އިޙުސާސް ކޮންޓްރޯލުކޮށް އެނެޖީ ޗެނަލް ކޮށްލަން އެނގިގެންދާނެއެވެ.\nހޭލުންތެރިކަމާއެކު ނޭވާލުމަކީ، އެތެރެއަށް ނޭވާ ދަމައިގަންނަ ހިނދުގައި އަދި ނޭވާ ބޭރުކޮށްލާ ހިނދު، ފުރިހަމަ އިހުސާސާއެކު އެކަން ކުރުމެވެ.\nމިގޮތަށް ދުވާލަކު ދެތިން ބުރަށް ނޭލާނާމަ، މީހާއަށް އޭގެ ފައިދާ ފެންނާނެއެވެ. އަދި ކޮންމެ ނޭވާލުމެއް އެކެއް ނުވަތަ ދެމިނެޓަށް ޕްރެކްޓިސް ކުރެވިދާނެއެވެ.\nހޭލުންތެރިކަމާއި ވިސްނުން ތެރިކަމާއެކު ހަށިގަނޑުގެ މިމުހިންމު ވަޒީފާއާ މެދު ސަލާމުވެ، ޝުކުރުވެރި ނުވާންވީ ކީއްވެގެން ހެއްޔެވެ؟ މިއޮތް ރީތި ދިވެހި މާހައުލު އިހުސާސްކޮށް، ތާޒާ ދިވެހި ވައިން ހޭލުންތެރިކަމާއެކު ޕްރެނާޔާމާ ޕްރެކްޓިސް ނުކުރާންވީ ކީއްވެ ހެއްޔެވެ؟\nTags MINDFULNESS YOGA


ކ. ގުރައިދޫ ބަނދަރު ހުޅުވުމާއި، ގުރައިދޫގައި ޤާއިމުކޮށްފައިވާ ރައްކާތެރި ބޯފެނުގެ ޚިދުމަތް އިފްތިތާޙު ކުރުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nކ. ގުރައިދޫ ބަނދަރު ހުޅުވުމާއި، ގުރައިދޫގައި ޤާއިމުކޮށްފައިވާ ރައްކާތެރި ބޯފެނުގެ ޚިދުމަތް އިފްތިތާޙު ކުރުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n24 ޖޫން 2018، ރިފަރެންސް: PR-2018-39\nނިޢުމަތްތަކުގެ ވެރި اللّـه سبحـانـه وتعـالى އަށް ޙަމްދުކޮށް ޝުކުރުކުރަން. މި އުންމަތުގެ ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ދުޢާގައި އެކަލޭގެފާނުގެ އާލުންނާއި، މިތުރު ޞަޙާބީން ޝާމިލުކުރަން.\nގުރައިދޫގެ ލޮބުވެތި ޢިއްޒަތްތެރި ރައްޔިތުން، އަދި ހާޒިރުވެވަޑައިގެން ތިއްބެވި އެންމެހާ ޢިއްޒަތްތެރިން؛\nއަޅުގަނޑުމެން އަތޮޅުތެރެއަށް ފަށާ ދަތުރުތަކުގައި އަބަދުވެސް ވާގޮތަށް މިއަދުވެސް ކަން ވެގެން މިދިޔައީ. އަޅުގަނޑުމެން ޕްރޮގްރާމެއް ހަދައިގެން ދިޔަސް، ރައްޔިތުންނާއި އަޅުގަނޑުމެންނާ ދައްކަން ހުންނަ ވާހަކައާއި، އޮންނަ ގާތްކަމުގެ ސަބަބުން އަބަދުވެސް ކޮންމެވެސްވަރެއްގެ ލަސްތަކެއްވަމުން މިދިޔައީ. އަޅުގަނޑުމެންގެ އިންތިޒާރުގައި ގުރައިދޫގެ ރައްޔިތުން އިރުކޮޅަކު ތިއްބަވަން ޖެހުނީތީ، ވަރަށް އިޚްލާޞްތެރިކަމާއެކީ ތިޔަބޭފުޅުންގެ އަރިހުން ދީލަތި މަޢާފަކަށް އެދެން.\nވަރަށް ނަލަ ވަގުތެއްގައި ގުރައިދުއަށް މި އާދެވުނީ. އައިއިރު އަޅުގަނޑަށް ފެނިގެން މިދިޔައީ، ހަމަ ވަރަށް މެހްމާންދާރީ ބޮޑު ރައްޔިތުންތަކެއް އަޅުގަނޑުމެންނާ އިސްތިޤްބާލު ކުރައްވާތަން. ހަމައެހެންމެ، އެހާ ނަލަކަމެއް މިރަށުގައި ނިމިގެންދާތީ، އެ އުފަލުގައިވެސް އަޅުގަނޑުމެންނަށް ބައިވެރިވުމަކީ އަޅުގަނޑުމެންނަށް ލިބޭ ޝަރަފެއްވެސްމެ.\nއާދެ، ޒަމާނުއްސުރެ ގުރައިދުއަށް ދަތިވެފައި އޮތް ބޮޑު ދެ މަޝްރޫޢެއް މިއަދު ނިމި، އަދި އެ މަޝްރޫޢުތައް ރަސްމީކޮށް ފަށްޓައިދިނުމުގެ ޝަރަފު އަޅުގަނޑަށް މި ލިބިގެންދަނީ. އެ އުފާ ގުރައިދޫގެ ރައްޔިތުން އަޅުގަނޑާ ތިޔަ ޙިއްޞާ ކުރައްވަނީ. އާދެ، ޝައްކެއްވެސްނެތްގޮތުގައި، ފެނަކީ އަޅުގަނޑުމެންގެ ހުރިހާ ރަށަކަށްވެސް ބޭނުންވާނެ ވަސީލަތެއް. ސާފު ބޯފެން ލިބިގެން މިދަނީ، މިއަދު ހެނދުނު. ދެންމެ ޠާރިޤުގެ ވާހަކަފުޅުގައި އެ ވިދާޅުވިގޮތަށް، ހުރިހާ ގެތަކަށްވެސް ފެން ލިބިގެން، ކަނެކްޓްވެގެން އެދިޔައީ. ޝައްކެއްވެސްނެތްގޮތުގައި، މިއީ ގުރައިދޫގެ ރައްޔިތުން އެދިއެދި ތިބި އުންމީދަކަށް ކުލަ ޖެހިގެން އައި ކަމެއް.\nދެން މިއޮތީ މި ރަށުގެ ބަނދަރު. ތަފާތު ބަނދަރެއް ކަމަށް ޑޮކްޓަރ މުޢިއްޒުގެ ވާހަކަފުޅުގައި އެ ވިދާޅުވީ. މި ތަނުގެ ވެށްޓާ ގުޅޭގޮތަށް އަދި ރައްޔިތުންގެ މަޝްވަރާގެ މަތިން މި ރަށަށް މިއޮތީ ފަރުމާކުރެވިފައި މި ބަނދަރު. ބަނދަރުގެ ފަސޭހަކަން ލިބިގެން ދިޔުމަކީ ހަމަ ޝައްކެއްވެސްނެތްގޮތުގައި، ގުރައިދޫގެ ރައްޔިތުން އެދިވަޑައިގެން ތިއްބެވި ކަމެއް.\nދެން އަޅުގަނޑުވެސް ޙައިރާންވަނީ ބައެއްކަހަލަ ތަފާސް ހިސާބާއި، އަޅުގަނޑުމެން ރަށްރަށަށް ޒިޔާރަތް ކުރީމާ، އަޅުގަނޑުމެންނާ މި ބައްދަލުކުރާ އަޑުއެހުންތައް، އިލްތިމާސްތައް. ދެންމެ ޠާރިޤުގެ ވާހަކަފުޅުގައި އެ ވިދާޅުވީ، ގުރައިދޫ، މާލެއާ މިހާ ކައިރީގައި އޮތްއިރުވެސް، ކުރީގައި މިދިޔަ ސަރުކާރެއްގައި،5އަހަރުގެ ތެރޭގައި މުޅި ރަށަށް ހޭދަކުރެވިފައި އޮތީ ގާތްގަނޑަކަށް ދޮޅު މިލިއަނެއްހާ ރުފިޔާގެ ވާހަކަ. އެ ދޮޅު މިލިއަންހާ ރުފިޔާގެ ވާހަކަ ދައްކާއިރު، މިއީ ތިންހާހަށްވުރެ ބޮޑު އާބާދީއެއް އޮތް ތަނެއް. އަދި ހަމައެހެންމެ، ޚާއްޞަ އެހީއަށް ބޭނުންވާ މީހުންގެ މަރުކަޒު ހުރިތަންވެސްމެ، ހުރި ރަށްވެސްމެ މިއީ. އެހެންވީމާ، ގުރައިދޫގެ ރައްޔިތުން މުޅި ދައުލަތުގެ ބޭނުމަށް ތިޔަ އުފުއްލަވަނީ ވަރަށްބޮޑު ތަކުލީފެއް. ޚާއްޞަ އެހީއަށް ބޭނުންވާ މީހުން ބޭތިއްބުމުގެ މަރުކަޒުވެސް މިހިރީ މި ރަށުގައި.\nދެން އެއާއެކީ ހަމަ ދަންނަވާލަން ބޭނުންވަނީ، އެހެންނަމަވެސް، އަޅުގަނޑުމެންނާ ހަމައަށް އައިސް، އަޅުގަނޑުމެން މި ހިންގާ މަޝްރޫޢުތަކަށް ބަލާކަމަށްވަންޏާ، އޭގެ 100 ގުނަ މިއޮތީ އިތުރުވެގެން ގޮސްފައި. އެހެންވީމާ، މި ރަށަށް މިހާތަނަށް އަދި ރިޒާ އަޅުގަނޑަށް ދެންމެ ހަނދާންކޮށްދެއްވި ގޮތުން ވެއްޖިއްޔާ، އަޅުގަނޑުމެންގެ ތަފާސް ހިސާބުގައި ކިތަންމެ ރަނގަޅަށް ކަންކަން ފުރިހަމަކޮށް އިންސާނުން ކުރަން އުޅުނަސް، އަބަދުވެސް އަޅުގަނޑުމެންގެ ނިކަމެތިކަން އެއިން ފެނިގެންދާނެ. ކޯޓު އިމާރާތުގެ ވާހަކަވެސް ނުލާ ކަމަށް އެވަނީ. އަޅުގަނޑުމެންގެ ފޮތުގައި ޝާއިޢު ކުރެވިފައި އެއޮތީ ސަތޭކަ ފަސް މިލިއަން. މިއީ ޝައްކެއްވެސްނެތްގޮތުގައި، އެއް މިލިއަނުން، ދޮޅު މިލިއަނުން ސަތޭކަ މިލިއަނާ ހަމައަށް ދިޔައިމާ، މިއީ ޝައްކެއްވެސްނެތްގޮތުގައި އަޅުގަނޑުމެން ހަމަ ވިސްނާލާފައި، އެއާ ދޭތެރޭގައި ނަޒަރު ހިންގާލަންޖެހޭ ކަމެއް.\nދެން އެކަމަކު އެއީ ގުރައިދުއަށް މި މަޝްރޫޢަށް، ނޫނީ މި މަޝްރޫޢުތަކުގައި ހުރި ކަންތައް. އެކަމަކު އަޅުގަނޑުމެންގެ ޚިޔާލަށް އަންނަންޖެހެނީ، މަޢާފް ކުރައްވާތި، ގުރައިދޫގައި ހަމަ ގިނަ ވަގުތު ހޭދަކުރަން އައީ. އެހެންނަމަވެސް، މަޣުރިބު ނަމާދުގެ ވަގުތުޖެހޭތީއާއެކީ، އަޅުގަނޑު ދައްކަން ބޭނުންވާ ވާހަކަ އެބަޖެހޭ ކުރުކޮށްވެސް ކޮށްލަން. އަދި ރައްޔިތުންނާ ބައްދަލުކޮށްލުންވެސް އެބައޮތް، މި ބައްދަލުވުމުގެ އިތުރަށް. އަޅުގަނޑުމެންގެ ސިޔާސީ މަސައްކަތާ ބެހޭގޮތުން. މަސައްކަތް ހިނގާގޮތުގެ ވާހަކަ ދައްކާލަން. ބައެއް ކަހަލަ ތަފްޞީލުދާނެ. އެހެންވީމާ، މަޢާފް ކުރައްވާތި، މިއަދުގެ ޖަލްސާގައި އަޅުގަނޑު ދައްކަން ބޭނުންވާ ހުރިހާ ވާހަކައެއް ނުއެއް ދެއްކޭނެ.\nއެހެންނަމަވެސް، އަޅުގަނޑު ދަންނަވާލަން ބޭނުންވަނީ، އަޅުގަނޑުމެން މި ރަށަށް މި ހަތަރު އަހަރު ދުވަހުގެ ތެރޭގައި ކުރެވިފައި އޮތް ހޭދައަށް ބަލާކަމަށްވަންޏާ، ސަތޭކަ ގުނަ އިތުރުވެގެން ސަތޭކަ ފަސް މިލިއަން ރުފިޔާ، މިއީ ޙައިރާންވާންވީ ކަމެއްނޫނޭ. ޙަޤީޤަތުގައި ރައްޔިތުންނަށް އުންމީދުތަކެއް ގެނެސް، ރައްޔިތުންނަށް ބޭނުންވާ ކަންތައްތަކެއް ކޮށްދެވޭނެކަން، ރައްޔިތުންނާ ހަމައަށް ގެނެސްދިނީ، ވިސްނައިދިނީ މި ސަރުކާރުން. އަޅުގަނޑުމެންނަކީ މާޔޫސްކަމާއި ނާއުންމީދުގެ ތެރޭގައި ތިބި ބައެއް. އެއީ ވަކި މާލެއަކު ނޫން. އަތޮޅުތެރޭގެ ހުރިހާ ތަނެއްގައި.\nއެހެންވީމާ، ގުރައިދޫގެ ރައްޔިތުން މިސާލު ނަންގަވާފައި، ގުރައިދުއަށް އައިސްފައި އޮތް ތަރައްޤީ ބައްލަވާފައި. އަދި ތިޔަބޭފުޅުން މި ކޮމްޕެއަރ ކުރަމުން އަޅައިކިޔައިލީމާ، އެހެން ބައެއް ރަށްރަށަށް، ބޮޑެތި ބިޔަ ރަށްރަށުގައި، މިސާލަކަށް ގދ. ތިނަދޫ. ގދ. ތިނަދުއަށް އޮއްސެމުންއެދާ މަޝްރޫޢުތަކަށް ބަލައިފި ކަމަށްވަންޏާ، އެއީ އެއްވެސް ސަރުކާރަކުން ހަތަރު ފަސް އަހަރު ކީއްކުރަންތޯ، ތިން ހަތަރު ދައުރުންވެސް ނުކުރާވަރުގެ މަސައްކަތް ހިނގަމުން އެދަނީ. އެހެން ނޫންތޯ. އެކަމަކު އެއީ އެ ރަށަށް ބޭނުންވެފައި ހުރި ކަންކަން. އަދި އެ ރަށުގެ ރައްޔިތުން އެހާ ހިތްދަތި ދުވަސްތަކެއް މާޒީގައި ކަޑައްތުކޮށްފައި ހުރީމާ، ދެވަނަފަހަރު އާބާދީވުމަށް 50 އަހަރު ފުރޭތީއާއެކީ، ހަމަ ރައީސް ބޭނުންވި ކަންތައްތައް އެއީ. ރައީސް ބޭނުންވީ އެ ރަށަށް ޚާއްޞަ ހަދިޔާތަކެއް ދޭން. އެއީ، އެމީހުންގެ މާޒީ އެމީހުންނަށް ކޮންމެވެސްވަރަކަށް ތަސައްލީއެއް ހޯދައިދިނުމަށްޓަކައި، އެރަށަކީވެސް އަޅުގަނޑުމެންގެ އެޖެންޑާއިން އުނިވެފައި ނެތް ރަށެއްކަން، ޚާއްޞަ އަހަންމިއްޔަތުކަމެއް ދޭ ރަށެއްކަން ކަށަވަރުކޮށްދިނުމުގެ ގޮތުން.\nއެހެންވީމާ، މި އަންނަ ބަދަލުތަކަށް ބަލާކަމަށްވަންޏާ، އެއަރޕޯޓަކީ ގާތްގަނޑަކަށް ތިރީހަކަށް މިލިއަން ޑޮލަރުން ފެށިގެން އެތައް ޒަމާނެއް ވަންދެން އައި އެއަރޕޯޓެއް. އެ އެއަރޕޯޓުގެ އަގު، އަޅުގަނޑުމެން ތިރީހަކަށް މިލިއަނުން ގޮސްފައި، ހަމަގައިމުވެސް އެއަރޕޯޓް އަގު މިއޮތީ މި ސަރުކާރުގައި ވިއްކާލިއިރު، ފަސްދޮޅަހަކަށް، ހަތްދިހަވަރަކަށް މިލިއަނަށް ވިއްކާލާފައި. އެކަމަކު އޭރު ހުރި، ސަރުކާރުން އޭރު ހޭދަކޮށްގެން، އެތައް އަހަރެއްގެ ތެރޭގައި ހޭދަކޮށްގެން ހަދާފައި ހުރި އެއަރޕޯޓްގެ އަގު، އަނބުރާ އަޅުގަނޑުމެން ގަންނަން ޖެހުނީމާ އަޅުގަނޑުމެންނަށް އެނގޭ، އެއަރޕޯޓްގެ ޙަޤީޤީ އަގަކީ ހަތްދިހަވަރަކަށް މިލިއަން ޑޮލަރު ނޫންކަން. އެއަރޕޯޓް ގަންނަން މިހާރު އަޅުގަނޑުމެން، އަނބުރާ އަޅުގަނޑުމެން ހޯދުމަށްޓަކައި ތިންސަތޭކަ ވިހި މިލިއަނަށްވުރެ ގިނަ ޑޮލަރު އިތުރަށް ކޮށްފިން. މިއީ ހަމަ މޮޅު ވިޔަފާރިއެއް އަޅުގަނޑުމެން ކޮށްލައި މި ނިންމީ. މިވަރުގެ އެއަރޕޯޓެއް ފަސްދޮޅަސް މިލިއަނަށް ވިއްކާލާފައި، އަނބުރާ އެ ހޯދަން ތިންސަތޭކަ އެތައް މިލިއަނެއް އަޅުގަނޑުމެން ހޭދަކޮށްގެން. އެހެންވީމާ، އެއީ ޙަޤީޤަތުގައި އެއަރޕޯޓްގެ އަގު. އެހެންނަމަވެސް، އެ އެއަރޕޯޓް، އެއަރޕޯޓެއް ގޮތަށް މިއަދު މި ތަރައްޤީ ކުރާއިރު، އަޞްލުގައި އިޙްސާސްތައް ޝާޕްކޮށްލަންވީ، ނޫނީ ހައިޑްން ކޮށްލަންވީ، މި ދެންނެވި މިސާލު. ގުރައިދުއަށް އެއް މިލިއަން، ދޮޅު މިލިއަނުން، ސަތޭކަ މިލިއަން އަންނައިރު، ތިރީހަކަށް މިލިއަންގެ އިންވެސްޓްމަންޓް ހަދާފައި އޮތް އެއަރޕޯޓެއް، އެތައް ޒަމާނެއްގެ މަތިން، އަޅުގަނޑުމެން މިހާރު މިދަނީ އެއްހާސް އެތައް މިލިއަން ޑޮލަރަކަށް އެ އިންވެސްޓްމަންޓް. އެއްހާސް އެތައް މިލިއަން ޑޮލަރަކަށް އެ އެއަރޕޯޓްގެ އިންވެސްޓްމަންޓް މި ބަދަލުވެގެން މިދަނީ. ހަމަ4އަހަރުގެ ތެރޭގައި ކަންކަން ކުރަން ބޭނުންވާތީ، ރައްޔިތުންނަށް އުންމީދުތަކެއް ބޭނުންވާތީ، އަދި ރައްޔިތުން މިކަހަލަ ރަށްރަށުގައި ތިބެގެން މާލެއަށް ބަރޯސާނުވެ، މި ރަށްރަށުގައި ތިބެގެން އާމްދަނީ ލިބޭނެ ވަސީލަތްތައް ޤާއިމުކޮށްދިނުމަށާއި، މިތަންތަނުގެ ޒުވާނުންނަށް، ރަށުން ބޭރަށްނުގޮސް ވަޒަނުގައި ތިބެގެން މަސައްކަތް ކުރެވޭނެ ފުރުޞަތު ތަނަވަސްކޮށްދިނުމަށްޓަކައި. މި ހިސާބުގަނޑަކީ ޓޫރިޒަމްގެ މަސައްކަތް ހިނގާ ތަންތަން.\nއެހެންވީމާ، މިކަންކަން އަޅުގަނޑުމެންނަށް ކުރެވެން އަންނަނީ، މި ދެންނެވި ގޮތަށް. އަޅުގަނޑުމެންނަކީ އޭރުގައި އޮތް ޙާލަތާއިގެން ތިޔަ ވިދާޅުވާ ކަހަލަ ޤުދުރަތީ ތަރައްޤީއަށް އެކަނި ބަރޯސާވެގެން ތިބެވޭނެ ބައެއްނޫން. އަޅުގަނޑުމެންނަށް އެކަންކަން އޮންނަނީ އެހެނެއްވެސްނޫން. އަޅުގަނޑުމެންނަށް މަޝްހޫރު ޝާޢިރުންވެސް އަދި އަޅުގަނޑަށް އެނގޭ ގޮތުން ވެއްޖިއްޔާ، އަޅުގަނޑުމެންނަށް ދީނުގައިވެސް އަންގަވާފައި އޮންނަނީ، އަޅުގަނޑުމެންގެ ޙާލަތު، މިހާރުގެ ޙާލަތަށްވުރެ ރަނގަޅު ޙާލަތަކަށް ބަދަލުކުރާނީ، އެ ޙާލަތު ބަދަލުކުރުމުގެ ވިސްނުމާއި، އެ ޚިޔާލާތާއި، އެކަން ކުރަން އަޅުގަނޑުމެން ބޭނުމިއްޔާ. އޭރުން ﷲ އެކަން މިންވަރު ކުރައްވަނީ.\nއެހެންވީމާ، އަޅުގަނޑުމެން ބޭނުންވޭ، މި ދެންނެވި ކަހަލަ ތިރީހަކަށް މިލިއަން ޑޮލަރުގެ އެއަރޕޯޓެއް، ބައެއް ބޭފުޅުން ވިދާޅުވާގޮތުން ވެއްޖިއްޔާ ބާލިދީ އެއަރޕޯޓް. އެކަމަކު ބާލިދީ އެއަރޕޯޓް، މިޒަމާނުގެ ބްރޭންޑް ނިއު، އަދި މި ސަރަޙައްދުގެ އެންމެ ވަރުގަދަ އެއަރޕޯޓަކަށް ހެދޭތޯ މި ބަލަނީ ހަމަ މި ހަތަރު ދުވަހުގެ ތެރޭގައި. އެހެންވީމާ، އެ އަދަދަށްދާ ފައިސާއަށް، ގާތްގަނޑަކަށް އެއްހާސް މިލިއަން އެމެރިކާ ޑޮލަރަށްވުރެން އިތުރުވެގެންދާނެ. އެކަމަކު މި ދައްކަނީ އަޅުގަނޑުމެންގެ މުސްތަޤްބަލުގެ ވާހަކަ. މި ދައްކަނީ އިންވެސްޓްމަންޓްގެ ވާހަކަ. މި ދައްކަނީ މިހެންހުރި ރަށްރަށަށް، މާލެ ކައިރި އެކަންޏެއްނޫން. ދުރު ހުރިހާ ހިސާބެއްގައި ހުރި ރަށްރަށަށްވެސް މިއާ ގުޅިގެން މި އަންނަނީ ތަރައްޤީ. މުޅި ރާއްޖޭގެ ހުރިހާ ހިސާބަކަށް ފެތުރިގެން މިދަނީ، އާންމުވެގެން މިދަނީ ޓޫރިޒަމް. އެއާއެކީ ދަތުރުފަތުރު ފަސޭހަވެގެން މިދަނީ. މިހާރު ރާއްޖޭގެ ހަމަ ދެތިން ދިމާއެއް ފިޔަވައި ހަމަ ކޮންމެ ދިމާއެއްގައި މަދުވެގެން އެއް އެއަރޕޯޓް އޮންނާނެ. ޑޮމެސްޓިކް އެއަރޕޯޓް އޮންނާނެ. އަދި މިހާރު އެންމެފަހުން މި ހަދަމުން މިގެންދާ4އެއަރޕޯޓް، ހަމަ އެހެން ބައެއް ދިމަދިމާގައި އެއް އެއަރޕޯޓަށްވުރެ ގިނަ. ޤުދުރަތީގޮތުން ބައެއް އަތޮޅުތައް ހުރިގޮތުން، އެ އަތޮޅުތަކަކީ އަތޮޅޭ ބުންޏަސް، އެ އަތޮޅުތަކަކީ ބިޔަ ބޮޑެތި އަތޮޅު. އެހެންވީމާ، ބައެއް އަތޮޅުތަކަށް ދެ އެއަރޕޯޓް، ތިން އެއަރޕޯޓްވެސް ކުޑަ. އެކަމަކު މިއީކީ ކުރީގައި ވިސްނާފައި އަޅުގަނޑުމެން ކުރަން ރާވާފައި ހުންނަ ކަންކަމެއްނޫނޭ. އެހެންނަމަވެސް، އަޅުގަނޑުމެން ބޭނުންވޭ، މި ތަރައްޤީ މުޅި ރާއްޖެއަށް އާންމުވެގެންދާން.\nއެހެންވީމާ، މި ތަރައްޤީ އާންމުކުރުމަށް ކުރާ މަސައްކަތުގައި ރިސްކް ނަގައިގެން، ފައިސާ ހޯދައިގެން އަދި ދަރައިގެންވެސް މިކަން ކުރަންޖެހޭ. ދަރަންޏަކީ ދިވެހިރާއްޖެއަކަށް އާކަމެއް ނޫން. ދަރަންޏަކީ ވިޔަފާރިކުރާ މީހުންނަށްވެސް މުޅިން އާ އިޞްޠިލާޙެއް ނޫން. މަފްހޫމެއް ނޫން. އެއްވެސް މީހަކު ނުކުރާނެ، ސަތޭކައިންސަތޭކަ އޭނާގެ ލާރީގައި ވިޔަފާރިއެއް ނުކުރާނެ. މޮޔައަކު ނޫނީވިއްޔާ އެކަމެއް ނުކުރާނެ. އަދި އޭނާގެ ލާރި، އޭނާ ކުރަން ބޭނުންވާ ހުރިހާ ކަމެއް ކުރާކަށް، އަދި އެ ލާރި ދެގުނަ، ތިންގުނަ، ހަތަރުގުނަ ކުރާކަށް، އެ ޖާގައެއް ނުވެސް ލިބޭނެ އޭނާގެ ލާރިން. ލޯނު ނަގައިގެން މިކަންކަން ކުރާނީ.\nއެހެންވީމާ، އަޅުގަނޑުމެންވެސް ބޭނުންވަނީ، ރާއްޖޭގެ ރައްޔިތުންނަށް ދަތިވެފައި މިހިރަ ކަންކަން، ކޮންމެ ރަށަކަށް މި ހުރިހާ ކަމެއް ފުދިގެން އަންނައިރުވެސް، މިއަދު ރަނގަޅުކަންނޭނގެ ޔާމީނަށް، މިރަށުގެ ޔާމީނަށް މި ޕޯޑިއަމުން ފުރުޞަތު ނުލިބުނުކަން. އެހެންނޫންނަމަ، ހަމަ އަޅުގަނޑު ބަލައިގަންނާނަން، ބަލައިގަންނާނަން. އަންނާނެ، މިރަށަށް ދެން ބޭނުންވެފައި ހުރި ކަންތައްތަކުގެ ލިސްޓެއް ދޮގެއްތޯ. އެހެންވީމާ، ރަށްރަށަށް ބޭނުންވާ ކަންތައްތައް އަޅުގަނޑުމެން ކޮށްދިނަސް އަޅުގަނޑުމެން ގަބޫލުކުރަންޖެހޭނީ އަދި އަޅުގަނޑާއި އަޅުގަނޑާއެކީ މަސައްކަތް ކުރައްވާ ޓީމު ހެޔޮހިތުން ބަލައިގަންނަނީ ތިޔައީ ހަމަ ރައްޔިތުން ބޭނުންވާ ކަންކަމޭ. އެކަމަކު މިކަންކަމާ ހަމައަށް އުންމީދުކޮށް ވިސްނައި، ހުވަފެނެއް ދެކި، އެ ހުވަފެން ޙަޤީޤަތަކަށް މި އަންނަން ވިސްނައިދިނީ އަޅުގަނޑުމެން ދޮގެއްތޯ. އޭގެކުރީގައި އަޅުގަނޑުމެން ކުރާ އުންމީދުތަކެއް ނޫން. ދިވެހިރާއްޖެއަކީ ކުޑަކުޑަ ނިކަމެތި ޤައުމެއް. ދިވެހިރާއްޖެއަކީ ވަސީލަތް މަދު ޤައުމެއް. ދިވެހިރާއްޖެއަކީ އިންޑިއާ ކަނޑުގައި އަޅައިނުލައި ހަމަ އޮޔާއި ރާޅު އެކަނި ޒިޔާރަތްކުރާ، މެހްމާނުން ޒިޔާރަތްކުރާ ކުޑަކުޑަ ޤައުމެއް. ދިވެހިރާއްޖޭގެ ފަތުރުވެރިކަމާ ބެހޭގޮތުން އެންމެ ފުރަތަމަ ފުންނާބު އުސްކޮށް ލިޔުނު މީހުން ލިޔުނީ ދިވެހިރާއްޖޭގެ ޓޫރިޒަމް އެއްވެސް ހިސާބަކަށް ނުދާނޭ. ޓޫރިޒަމަށް ބޭނުންވާ ހުރިހާ ސާމާނަކީ ރާއްޖެއިން ބޭރުން އެތެރެކުރާ އެއްޗެއްސޭ. ރާއްޖޭގައި ނެތޭ އެ ހަކަތައެއް. އެއަކަށް ފުރުޞަތެއް ނެތޭ. އެކަމަކު މިއަދު ދުނިޔޭގެ ޔުނިވަރސިޓީތަކުގައި، މި ހޮސްޕިޓޭލިޓީ އިންޑަސްޓްރީގައި، ޓޫރިޒަމްގެ ދާއިރާގައި ފިލާވަޅު ނަގައިދޭއިރު، ނަމޫނާ ރަށަކަށް މި ނަގަނީ މިސާލަކަށް ދިވެހިރާއްޖޭގެ ކޭސް ސްޓަޑީ. މިއަދު އަޅުގަނޑު ފަޚުރުވެރިވޭ ދިވެހިރާއްޖޭގައި ޓޫރިޒަމް އޮތީމާ. އޭރު އިސްނަގައިގެން ޓޫރިޒަމްގެ މަސައްކަތް ކުރެއްވި ހުރިހާ ޓޫރިޒަމްގެ ޕްރައިވެޓް އިންވެސްޓަރުންނަށް، އަދި އަޅުގަނޑުމެންގެ ބޭފުޅުން އިސްކޮށް އުޅުއްވި. މިހާރު ދިވެހިރާއްޖޭގެ ޓޫރިޒަމްގެ ދާއިރާގައި އިންވެސްޓް ކުރަން، ދުނިޔޭގެ ކޮން ދިމާއަކުންތޯ މީހުން ނާންނަނީ؟ ހަމަ ސަރުކާރަށް މިއުޅެނީ އިތުރު ތަންތަން ނުދެވިގެން. ސަރުކާރަށް އިތުރު ތަންތަން ނުދެވިގެންވެސް މިއުޅެނީ ސަބަބުތަކެއް އޮވެގެން. އަޅުގަނޑު ބޭނުންވަނީ ޓޫރިޒަމް މިހާރު އާންމުވެފައި ނެތް ދިމަދިމާއަށް ޓޫރިޒަމް ގެންދަން. މާލެއަތޮޅު، އަރިއަތޮޅު، މި ތަންތަނަށް ބަލައިފި ކަމަށްވަންޏާ، ޓޫރިޒަމް ހުޅުވާލަން މި ތަންތަނަށް އަންނާނެ. އަޅުގަނޑުމެން ބުނާކަށްވެސް ނުޖެހޭނެ. އެކަމަކު ދިވެހިރާއްޖޭގެ ހުރިހާ ރައްޔިތުންނަކީ، އެއްވަރުގެ ބައެއް. ނިޢުމަތްތަކާއި، އުފުލަންޖެހޭ ތަކުލީފަށް ބަލައިފި ކަމަށްވަންޏާ، ހަމަ ހުރިހާ ކަމެއް އެއްވަރަކަށް އެއް ހަމައަކަށް ހުންނަން އެބަޖެހޭ.\nއެހެންވީމާ، ޓޫރިޒަމް ނެތް ދާއިރާތަކަށް ބަލާކަމަށްވަންޏާ، މިއުޅެނީ އުތުރުގައި ހުރި ރަށްރަށް. އުތުރުގައި ހުރި އަތޮޅުތައް. ހއ. ހދ. ށ. އެހެންވީމާ، އެ ރަށްރަށަށް ޓޫރިޒަމް ގެންދިޔުމަކީ، އަޅުގަނޑުމެންގެ މިއަދުގެ ސިޔާސަތުގައި ހާމަކަންބޮޑުކޮށް އަޅުގަނޑުމެން ފާޅުކޮށްފައި އޮތް ސިޔާސަތު. އެހެންވީމާ، މިހާރު ޓޫރިޒަމަށް މިދޫކުރާ ރަށްރަށުގެ ތެރޭގައި، ހަތްދިހަ ފަސް ޕަސެންޓަށްވުރެ ގިނަ ރަށްރަށް އެހެރީ ށ. ހއ. ހދ. އަށް. އެހެންވެގެން އެތަންތަނަށް އެއަރޕޯޓް އެދަނީ. އެއީކީ ހަމައެކަނި ދަތުރުފަތުރުގެ ފަސޭހައަކަށްނޫން.\nއެއާއެކީ މި ދެންނެވި އެއަރޕޯޓަށް ޒިޔާރަތްކުރާ 7.5، 8 މިލިއަން ޓޫރިސްޓުން ޒިޔާރަތް ކުރީމާ، އެމީހުން ނިންދަވާނެ ތަންތަން އަޅުގަނޑުމެން ބޭނުންވާނެ. ބޭނުންވަނީ ގެސްޓްހައުސް އެކަންޏެއް ނޫން ދޮގެއްތޯ. އެ މެހްމާންދާރީ އަޅުގަނޑުމެންނަށް އަދާކުރެވޭނީ، މި ދެންނެވި ގޮތަށް މުޅި ރާއްޖެއަށް މިކަންކަން ކުރެވިގެން. ވިޔަފާރީގެ ފައިދާ ހޯދުމަށް ކަމެއް ކުރުމަށް، ފުރުޞަތު އޮވެގެން ކަމެއް ކުރުމަކީ، އެއީ އަޅުގަނޑުމެންނަށް ލިބޭ އުފަލަކަށްވާންވާނެ. އެއީ ޝައުޤެއް. އެއީކީ ތަކުލީފެއް ކަމަށް ދެކިގެން ނުވާނެ. ފުރުޞަތު އެބައޮތް ޓޫރިޒަމް ފުޅާކުރަން. އެކަމަކު ހޭދަކުރަން އެބަޖެހޭ. ފުރުޞަތު އެބައޮތް އެއަރޕޯޓްތައް ހަދަން. އެކަމަކު ހޭދަކުރަންޖެހޭ. ފުރުޞަތު އެބައޮތް ބަނދަރު ހަދަން. އެކަމަކު ހޭދަކުރަންޖެހޭ. އެކަމަކު އެކަންކަން ކުރުމަކީ، އަޅުގަނޑުމެންގެ އަތުގައި މިއަދު ލާރި ނެތިގެން އަޅުގަނޑެއް ގަބޫލުނުކުރާނެ، މިއަދުގެ ދިވެހިންގެ ވިސްނުން، މި ހަތަރު އަހަރު ދުވަހުގެ ތެރޭގައި ބަދަލުވެފައި ހުރިގޮތުން، އުއްމީދާއި، އުޖާލާކަމާއި ރޯޝަންކަން ލިބިފައި ހުރި މިންވަރުން މިއަދު ދިވެހި ރައްޔިތުން ގަބޫލުކުރާނެ، މިއިން ކޮންމެ ކަމަކީވެސް ކުރެވޭނެ ކަމެކޭ. އަނެއްކާ އެކަންކަން ކުރާނީ ރައީސް ޔާމީންކަން އެމީހުން ގަބޫލުކުރާނެ. އެއީ މިއަދުގެ ޙަޤީޤަތް. އެއީ މިއަދުގެ ޙަޤީޤަތް.\nއަޅުގަނޑުމެން ދަރުމަވަންތަ ހޮސްޕިޓަލްގެ ވާހަކަ ދައްކާއިރު، ނޫނީވިއްޔާ އެމް.ޓީ.ސީ.ސީ އިން ބިން ނެތް ދިމަދިމާގައި ބިން އިތުރުކުރަމުންދާ ވާހަކަ ދައްކާއިރު، ނޫނީވިއްޔާ އެސް.ޓީ.އޯ.ގެ ތެޔޮ އުފުލުމަކީ ނާލުން ބޮޑު ގެއްލުމެއް ލިބޭ ކަމަކަށްވާތީ، ތެލުގެ އަގުހެޔޮކުރަންވީމާ، ޓޭންކަރެއް ގަތުމާ، މިކަހަލަ އެތައް ބައިވަރު ކަންކަމަކީ ހަމަ ކުރިއަށް ވިސްނާފައި، އެއީ އެއްގޮތަކަށްވެސް އޭގެ ޒާތުގައި ކުއްލިއަކަށް ފެނުނު ހުވަފެނެއް ޙަޤީޤަތަކަށްވަނީކީ ނޫން. އެއީ ދުރާލާ ވިސްނާތީ. އެކަންކަން ކުރަންޖެހޭތީ.\nމިރަށުގައި މިސާލަކަށް، މި ސްޓެލްކޯ ވަރަށް ހާމަކަން ބޮޑު ގޮތެއްގައި މިރަށުގައި ކަރަންޓްގައި މި އުޅުއްވަނީ. ސްޓެލްކޯގެ އަޅުގަނޑާއެކީ އެންމެ ގިނަ ދުވަހު ޚިދުމަތް ކުރެއްވި އެމް.ޑީ މިތާ އެބަ އިންނެވި. މިހާރުގެ ސީ.އީ.އޯ މިތާ އެބަ އިންނެވި. އަޅުގަނޑުމެން އަބަދުވެސް ބޭނުންވާ ކަމަކީ، އަބަދުވެސް ކުރަންޖެހޭ ކަމަކީ، ސްޓެލްކޯ ހިންގުމުގެ ޚަރަދުގެ ގާތްގަނޑަކަށް ތިންބައިކުޅަ ދެބަޔަކީ، ގާތްގަނޑަކަށް ފަސްދޮޅަހަކަށް ޕަސެންޓް އެއީ ތެލުގެ އަގު. އެހެންވީމާ، ސްޓެލްކޯއަކަސް، އޭގެ ޒާތުގައި ޚަރަދު ކުޑަކުރަން، ހޭދަ ކުޑަކުރަން، ނޫނީ ޔުނިޓްގެ އަގުހެޔޮކުރަން ކުރެވޭނެ މާބޮޑު ކަންތައްތަކެއް ނުހުރޭ.\nއެހެންވީމާ، އެކަންކަން ކުރެވެން މި އަންނަނީ އަޅުގަނޑުމެން ތެޔޮ ގަންނަން ލިބޭ އަގު ހެޔޮކުރުން. އަދި އެއަށްވުރެ ބޮޑަށް ތެޔޮ ގަންނަން ލިބޭ އަގު ހެޔޮނުވާކަމަށްވަންޏާ، ދެން އޮތީ މި ނާލަށް ހިނގާ ޚަރަދު، ހޭދަ އަޅުގަނޑުމެން ކުޑަކުރުން. އެކަން ކުރަން އަޅުގަނޑުމެން ކުރަންޖެހޭ އިންވެސްޓްމަންޓެއް، އެ ޓޭންކަރު ގަތުން އެއީ. އެހެންނޫނީ އަބަދު މިހާރު އަޅުގަނޑުމެންގެ ސަރުކާރުގައި އެކަންޏަށް ވިސްނިޔަސް، އަދި ކުރިއަށް، އަޅުގަނޑުމެންގެ ސަރުކާރުގައި އެކަންޏަށް ވިސްނިޔަސް، ތެލުގެ ނާލަށް ހޭދަކުރި ހޭދަކުރި މިންވަރު، އަޅުގަނޑުމެންނަށް އެއްފަހަރާ ފައިސާ ލިބިފައި ހުރިނަމަ، މީގެ އެންމެ ޓޭންކަރެއް ނޫން، ދެތިން ޓޭންކަރު ގަންނަހާވަރަށް އަޅުގަނޑުމެން ހޭދަ ކޮށްފީމު.\nއެހެންވީމާ، މި އިންވެސްޓްމަންޓްތައް މި ހަދަނީ، ނޫނީ މަހާޖައްރާފާއެއް ހޯދައިގެން، ރާއްޖޭގެ ބިން ހުސްވަމުންދާއިރު، އަޅުގަނޑުމެންގެ ތެރެއިން އެއްބަޔަކު ކަންބޮޑުވަމުންދާއިރު، އަޅުގަނޑު ހަމަ އަބަދުވެސް މި ދަންނަވަނީ ނޫނެކޭ، އަޅުގަނޑުމެން ކަންބޮޑުނުވަމާހެއްޔޭ. އަބަދުވެސް މުސްތަޤްބަލެއް އެބައޮތޭ. އުއްމީދެއް އެބައޮތޭ. އުޖާލާކަން އެބައޮތޭ. ކަންކަން ކުރަން ތިބި ޒުވާނުންނަށް ޖާގަދޭށޭ. ކުރިއަށް ނެރޭށޭ އެމީހުން.\nއެހެންވީމާ، އެ ވިސްނުމާއެކީ ކުރިއަށްދާކަމަށްވަންޏާ، އަޅުގަނޑުމެންނަށް ހައްލުކުރެވެންވާނެ އެކަންކަން. އަޅުގަނޑުމެން ހަމަ ހުރިހާ ކަމަކީ ޤުދުރަތީ ތަރައްޤީއާއި ވަސީލަތަށް ބިނާކޮށްގެން ޑިމޮކްރަސީގެ ވާހަކަ ދައްކާއިރު، ހަމަ މިއަދު އަޅުގަނޑުމެންގެ ޚިޔާލަށް ގެނެސް، އަޅުގަނޑުގެ ވާހަކަ ނިންމާލާނަން. އަޅުގަނޑު ދެންނެވި ގޮތަށް އަޅުގަނޑު ދަންނަވަން ބޭނުންވާ ހުރިހާ ވާހަކައެއް ނުވެސް ނެތް. އެކަމަކު އަޅުގަނޑު ބޭނުންވަނީ، އުއްމީދީ މެސެޖްތަކެއް ދޭން. އެއީ އަޅުގަނޑުވެސް މި ރިޔާސީ އިންތިޚާބަށް މި ކުރިމަތިލަނީ އަޅުގަނޑުގެ ޕާޓީގެ ފަރާތުން. އަޅުގަނޑު ދެކޭގޮތުގައި އަދި އަޅުގަނޑުގެ ޕާޓީގެ ބޭފުޅުން ދެކެވަޑައިގަންނަވާ ގޮތުގައި، މިއީ އަޅުގަނޑުމެންގެ ޕާޓީން ކުރާ މަސައްކަތެއް ނޫން. މިއީ ދިވެހިރާއްޖޭގެ ޙާލަތު މިއަދު އައިސްފައި އޮތް ހިސާބުން އަދި އަޅުގަނޑުމެންގެ ކަންކަން ނިންމަން ތިބި ސިޔާސީ ބޭފުޅުން، އެ ބޭފުޅުން ދައްކަވާފައި ހުރި މާޒީއާއި، އެންމެފަހުން މި ދެއްކެވި ކަންތައްތަކަށް ބަލާއިރު، ރައްޔިތުންގެ މަޞްލަޙަތާއި، ރައްޔިތުންނަށް ލޯބިކޮށްގެން ކުރާ ކަންތައްތައް، އެބޭފުޅުން ދައްކަވައިދެއްވާފައި ހުރި މިންވަރުން ގަބޫލުކުރެވެނީ، އެބޭފުޅުންނަކީ އަމިއްލަ އެޖެންޑާތަކެއް ހިއްޕަވައިގެން އުޅުއްވާ ބޭފުޅުންކަން. އެބޭފުޅުންގެ ޤައުމިއްޔަތުގައި، ނޫނީ ރަށަށް ކޮށްދެއްވަން ބޭނުންފުޅު ކަންކަމުގެ މެނިފެސްޓޯއެއް އަޅުގަނޑުމެންނަކަށް ނުފެނޭ. އޭގެ ބަދަލުގައި ހައްތަހާވެސް އަޅުގަނޑުމެންނަށް ފެނިގެން މިދަނީ، މުޅިން އެހެންކަހަލަ ކަންތައްތަކެއް.\nއެހެންވީމާ، ކުރީގައި އަޅުގަނޑު ހީކުރީ އަޅުގަނޑު އެކަނި ކަމަށް އެއްކޮޅުގައި މިހުރީ ޕީ.ޕީ.އެމް. އެހެންނަމަވެސް، ﷲގެ މަގުގައި އަޅުގަނޑު މަސައްކަތް ކުރާކަން އަޅުގަނޑަށް ގަބޫލުކުރެވޭ. ރައްޔިތުން އަޅުގަނޑަށް ތާއީދު ކުރައްވާކަން އަޅުގަނޑަށް ގަބޫލުކުރެވޭ. އެހެންވީމާ، އެކަނިވެސް މި ހަނގުރާމަ ކުރަން އަޅުގަނޑުމެން ތައްޔާރާ ތިބީ. އޭރު އަޅުގަނޑު ދުށީ، އަޅުގަނޑާ ދެކޮޅަށް، ނޫނީވިއްޔާ އަޅުގަނޑު ހުރި ކޮޅުނޫން އަނެއް ކޮޅުގައި އެތައް ބައިވަރު ސިޔާސީ ލީޑަރުން ތިއްބެވިކަން. އެކަމަކު މިއަދު އެނގިގެން މިދިޔައީ، ނޫނެކޭ އެމީހުންވެސް ތިބީ ހަމަ އެކަނި. އެހެންވީމާ، އެކަނިމާއެކަނި ކުރާ މުޤާބަލާއެއް މިއީ. ހަނގުރާމައެއް މިއީ ދޮގެއްތޯ.\nއެހެންވީމާ، މީގައި އަޅުގަނޑުމެން މިއަދު ގަބޫލުކުރަންޖެހޭނީ ހުރިހާ ވާހަކައެއް ދެއްކިނަމަވެސް، އެމީހުންގެ ތެރޭގައި ވެރިކަމާ ހަމައަށް ދިޔައިމާ، ކޭކުފަޅާ ހިސާބަށް ދިޔައިމާ، ހަމަ ކޮންމެ މީހަކުވެސް ބޭނުންވަނީ ނުފަޅަން މުޅި ކޭކު. އެހެންވީމާ، އަޅުގަނޑުމެންގެ ޕާޓީން ނިންމީ އަޅުގަނޑުމެން ކޭކު ނުފަޅާނަމޭ. ކޭކު އެއްކޮށްދޭނީ އަޅުގަނޑުމެންގެ މިހާރުގެ ޒަޢާމަތަށޭ. އެއީ އަޅުގަނޑުމެން ބޭނުންވަނީ އަޅުގަނޑުމެން މި ދެކޭކަހަލަ ދިވެހިރާއްޖެއެއް. އަމާން، ޞުލްޙަވެރި، ރައްޔިތުންނަށް އޯގާތެރި އަޅާލާ މުޖުތަމަޢެއް ބިނާކުރުމަށާއި، އިސްލާމީ އުޞޫލުތަކާއި، ދިވެހި ރިވެތި އުސޫލުތައް ގެންގޮސްދިނުމަށް. ޑިމޮކްރަސީއަކީ ޙަޤީޤަތުގައި ކޯއްޗެއްކަން ދައްކައިދިނުން. މިއަދު ޑިމޮކްރަސީ ކަމުނުގޮސްގެން މިއުޅެނީ ކީއްވެގެންތޯ؟ މިއަދު ޑިމޮކްރަސީ ކަމުނުގޮސްގެން މިއުޅެނީ އެބޭފުޅުންގެ ޒާތީ ކަންކަމުގަޔާއި، އެބޭފުޅުން އެދިވަޑައިގަންނަވާ ސިޔާސީ ކަންކަމުގައި، އެބޭފުޅުން ބޭނުންވާ ޙުކުމްތައް އެކި ކޯޓުތަކުން ނުނެރެވިގެން. ދައުލަތް ބަދުނާމުކޮށް، ސަރުކާރުން ކަންކަމާ ބެހޭ ވާހަކަ ދައްކަނީ. ނޫން. ސަރުކާރަކުންނެއް މި ދެންނެވި ކަހަލަ އެއްވެސް ކަމެއްގައި ކޯޓަކަށް އެއްވެސްކަހަލަ ނުފޫޒެއް ނުފޯރުވާނެ. އެކަމަކު ކޯޓަށް ނުފޫޒު ފޯރުވި މީހުން، މިއަދު އެތިބީ އަޅުގަނޑުމެންނަށް ހާމަކަންބޮޑު ގޮތެއްގައި ފަޟީޙަތްވެފައި. އެހެންވީމާ، މިއީ ޑިމޮކްރަސީ ގޮސްފައި އޮތް ހިސާބު. ޑިމޮކްރަސީއަކީ ނިޒާމުތަކެއް. ނިޒާމާ އެއްގޮތަށް އުޅެން ދަސްކުރާ ކުރުން. އެއީ ޑިމޮކްރަސީއަކީ. އެކަމަކު ވަކި ބައެއްގެ، ވަކިކަހަލަ ޙައްޤުތަކަކާ ހަމައަށް ޖެހުނީމާ، އެއްކަލަ ނިޒާމުން ބޭރުން ކަންތައްތައް ކުރަންވީ. އެ ނިޒާމުން ބޭރުން ކަންތައްތައް ނުކުރެވޭ ކަމަށްވަންޏާ، ނިޒާމު ހިފަހައްޓަން ކުރާ މަސައްކަތް ކުރާ މީހަކީ ޚުދު މުޚްތާރު ވެރިޔަކަށްވަނީ.\nއެހެންވީމާ، އެކަހަލަ ޙާލަތެއްގައި އަޅުގަނޑުމެން ރައްޔިތުންނަށް އޮޅުންފިލުވައިދޭން ހުރި ފިލާވަޅުތައް މިހިރީ. އަދު އަޅުގަނޑުމެންގެ ޙާލަތު އޮތް ހިސާބުން އަޅުގަނޑުމެން ގަބޫލުކުރަންޖެހޭ، މިކަންކަން އެބަޖެހޭ މާޒީވެ ދޫކޮށްލަން. އަޅުގަނޑުމެންނަކީ އަޅުގަނޑުމެން ރަށްރަށުގައި ތިބެގެން، ޒުވާނުންނަށް ފުރުޞަތުތަކެއް ލިބިގެން، މަސައްކަތް ކުރަން ކެރޭ ބަޔަކަށް ފުރުޞަތު ލިބިގެން ހަމަ ސްކައިޒް ދަ ލިމިޓޭ ބުނާ އުސޫލުން އުދުހެން ބޭނުންވާ ހިސާބަށް މެދު އުޑުގައި ފިޔަޖަހާ ބަޔަކަށް ދިވެހިން އެބަ ވާންޖެހޭ. ދެން އަޅުގަނޑަށް ހީވަނީ އަޅުގަނޑުގެ ވާހަކަ ނިންމަންވީހެން. މިކަހަލަ ޕޯޑިއަމެއްގެ ފަހަތަށް އައިމާ ވާގޮތަކީ ދައްކަން ހުންނަ ވާހަކަ ލައްކަ ގިނަ. އެހެންނަމަވެސް، އަޅުގަނޑު ހަމަ ތުލުސްދޫގެ ރައްޔިތުންނަށް ކޮށްލަން ބޭނުންވާ އިލްތިމާސަކީ، އަޅުގަނޑުމެން ބޭނުންވާ ކަންތައްތައް ބޭނުންވާ ސްޕީޑްގައި ގެންދަން ބޭނުމޭ. ގުރައިދޫގައި. ދެން ވާގޮތަކީ މި ރަށަށް އައިމާ، މިކަހަލަ ހުރިހާ ކަމެއް އަޅުގަނޑުމެންގެ ސިކުނޑިއަށް އަންނާނެ. މާދުރަކު ނޫން ދޮގެއްތޯ މަރުކަޒުވެސް މިހިރީ. މަޢާފް ކުރައްވާ. ދެން އެކަމަކު ސަމާސާއަކަށް ދަންނަވާލަން. އަޅުގަނޑާއެކީ ވަޑައިގެންނެވި ބޭފުޅުންގެ ތެރެއިން ބައެއް ބޭފުޅުން މިރަށުގައި ބަހައްޓަންވެސް އަޅުގަނޑު އެބަ ޚިޔާލުކުރަން.\nއެހެންވީމާ، އަޅުގަނޑުމެން މިކަހަލަ އެތައް ވާހަކައެއް ދައްކަން ހުންނައިރު، އަޅުގަނޑުމެން ގަބޫލުކުރަންޖެހޭ ޙަޤީޤަތަކީ، ރާއްޖޭގެ ކޮންތަނަކަށް، ކޮން ދިމާއަކަށްތޯ މިއަދު ތަރައްޤީ ނައިސް އޮތީ. އަނެއްކާ މި އަންނަ ތަރައްޤީއަކީ5އަހަރުގެ ތެރޭގައި 1.5 މިލިއަން ރުފިޔާ ހެއްޔޭ. މި އަންނަ ތަރައްޤީއަކީ އެންމެ މަޝްރޫޢެއް އަޅުގަނޑުމެން މިނެކިރައިލަނީ 30 މިލިއަނުން، 40 މިލިއަނުން ދޮގެއްތޯ. ޒުވާނުންގެ ވަޒީފާއާއި، ޒުވާނުންގެ ހަކަތަ ކުރިއަށް ނެރުމަށްޓަކައި ކުރެވޭ މަސައްކަތުގެ ތެރޭގައި އަޅުގަނޑުމެން އުފައްދައިފީމު ވަޒީފާތަކެއް. އެއީ ޓޫރިޒަމްގެ ދާއިރާގައި އުފައްދައިފިން. އަދި ހަމައެހެންމެ، ސަރުކާރުގެ ކުންފުނިތަކާއި، ސަރުކާރުން އަޅުގަނޑުމެން ވަޒީފާތަކެއް އުފައްދައިފީމު. ޖުމްލަކުރެވޭގޮތުގައި ގާތްގަނޑަކަށް ހަތްދިހަ ހަހާސް ވަޒީފާ އުފެދިފައި އެހެރީ. މި އަތޮޅަށް އެކަނި ކުރަން ހުރި ހޭދައަށް ބަލާކަމަށްވަންޏާ،5ފަޅެއް އެއޮތީ އަޅުގަނޑުމެން ނިންމާފައި. އިރާދަކުރެއްވިއްޔާ މި އަހަރުގެ ތެރޭގައި، އަޅުގަނޑުމެންގެ ނަޞީބު ރަނގަޅިއްޔާ، އަޅުގަނޑުމެން އެ ފަޅުތައް އިޢުލާނު ކުރާނަން. އެ ފަޅުތަކުން ހަމަ ސީދާ ވަޒީފާއަށް ނުކުންނަ މީހުންގެ އަދަދު އިރާދަކުރެއްވިއްޔާ ތިރީސްހާހަށްވުރެ އިތުރުވެގެންދާނެ.\nއެހެންވީމާ، މިކަހަލަ ކަންތައްތަކެއް ވެފައި، އަޅުގަނޑުމެންނަކީ ކުޑަ ޟަޢީފް ނިކަމެތި ޤައުމަކަށްވެފައި، އާމްދަނީ ނުލިބޭ ބަޔަކަށް ވެގެންދާއިރު، އަޅުގަނޑު ހަމަ އެބޭފުޅުންނަށް ދަންނަވާލަން ބޭނުންވަނީ، ﷲގެ ރަޙްމަތް އަޅުގަނޑުމެންނާއެކީ އެބަވެޔޭ. ﷲގެ ރަޙްމަތް ވާކަމަށްވަންޏާ، އިތުރު ކަންތައްތައް ކުރަން ރައްޔިތުންނަށް ހިތްވަރުދޭން ތިބި ބަޔަކީ ސިޔާސީ ލީޑަރުން. އެކަން ކުރަން އެމީހުން އަންނަނީ. އެހެންވީމާ، ހަތަރުހާސް ފައްސަތޭކަ ރުފިޔާ ބޮލަކަށްޖެހޭ ޤައުމީ ނިސްބަތް، ދިހަވަރަކަށް ހާހާ ހަމައަށް ހަތަރު އަހަރުގެ ތެރޭގައި އުފުލިގެން ދިޔައިމާ، މިކަންކަމާ ދޭތެރޭގައި އެބަޖެހޭ ހުރިހާ ޒުވާނުންވެސް، ޢިލްމީ މީހުންވެސް އަދި ހަރު، ތަންދޮރު ދަންނަ، އިސް ރަށްވެހިންވެސް ވިސްނާވަޑައިގަންނަވަން.\nއަޅުގަނޑުމެން ގަބޫލުކުރަނީ، އަޅުގަނޑުމެންގެ ޤައުމަކީ ކުޑަ ޤައުމެއް. އެހެންނަމަވެސް، އަޅުގަނޑުމެންގެ ޤައުމަކީ ހަމަ ދުނިޔޭގެ ސަފުތަކުގައި ހިމެނޭ ޤައުމެއް. އަޅުގަނޑުމެންގެ ވަސީލަތާއި، އަޅުގަނޑުމެންގެ ޙާލަތު ބަދަލުކުރުމަށް، ރަނގަޅު ކުރުމަށް އަޅުގަނޑުމެން ނުކުރާ މަސައްކަތެއް ކޮށްދޭކަށް ކައިރިންވެސް ދުރުންވިޔަސް ހެޔޮ ބޮޑުބޭބެއެއް ނާންނާނެ. މި ޢަޒުމުގައި އަޅުގަނޑުމެން މަސައްކަތްކުރާ ކަމަށްވަންޏާ، މި ރިޔާސީ އިންތިޚާބުގެ މިޞްރާބު، އަޅުގަނޑަށް ޔަޤީން ގުރައިދޫގެ ރައްޔިތުންނަށް ހަމަ ސީދާ އެނގިވަޑައިގަންނަވާނެ. މަޢާފް ކުރައްވާ. ދެންވެސް ވާހަކަ ދައްކާއިރު އަނެއްކާވެސް ތުލުސްދޫގެ ވާހަކަ އައިސްފާނެތީ، އަޅުގަނޑު މިހާ ހިސާބުން ނިންމާލާނަން. އަޅުގަނޑު އަދި ތިޔަބޭފުޅުންނާއެކީ ވަކިން ބައްދަލުކޮށްލާނަން. މަޢާފަށް އެދެން. އެހެންނަމަވެސް، އަޅުގަނޑު ބޭނުންވަނީ ހަމަ މި މަސައްކަތުގައި ޤައުމަށްޓަކައި، އަޅުގަނޑުމެންގެ މުޅި ރައްޔިތުންގެ ހަމަޖެހުމަށްޓަކައި ކޮށްދެއްވާ ޤައުމީ މަސައްކަތެއްގެ ގޮތުގައި ގުރައިދޫގެ ހުރިހާ ރައްޔިތުން މިކަން ބަލައިގަތުން.


Addu Airport ge surveyaIndia ge airports authhority ge teameraajjea– adduLIVE\nއައްޑޫ އެއާޕޯޓުގެ ސާވޭއަށް އިންޑިއާގެ އެއާޕޯޓު އޮތޯރިޓީގެ ޓީމެއް ރާއްޖެއަށް\nApr 05, 2021, 09:21 ޝަރަފު\nއައްޑޫ އިންޓަނޭޝަނަލް އެއާޕޯޓު ތަރައްޤީކުރުމާއި ގުޅޭ ސާވޭއަކަށް އެއާޕޯޓު އޮތޯރިޓީ އޮފް އިންޑިއާ( އޭއޭއައި)ގެ ޓީމެއް ރާއްޖެ އަތުވެއްޖެއެވެ.\nއޭއޭއައިގެ ޓީމު މިމަހުގެ4ވަނަ ދުވަހުން ފެށިގެން 8 ވަނަ ދުވަހާއި ހަމައަށް ރާއްޖޭގައި ތިބޭއިރު އައްޑޫ އެއާޕޯޓު ތަރައްޤީ ކުރުމާއި ގުޅޭ ގޮތުން ސަރުކާރުގެ ކަމާއި ބެހޭ ފަރާތްތަކާއި މަޝްވަރާކުރުމަށް ވަނީ ހަމަޖެހިފައެވެ.\nއެގޮތުން މި ޓީމުގެ ފަރާތުން މިމަހުގެ4އަދި5ވަނަ ދުވަހު އިކޮނޮމިކް މިނިސްޓަރ ފައްޔާޒު އިސްމާއިލް އާއި ބައްދަލު ކުރުމަށް ވަނީ ހަމަޖެހިފައެވެ. އަދި އެޕްރީލް6ވަނަ ދުވަހު މި ޓީމު އައްޑޫއަށް ޒިޔާރަތްކޮށް ގަމުގެ ވައިގެ ބަނދަރު ބެލުމަށް ވަނީ ހަމަޖެހިފައެވެ.\nއައްޑޫ އިންޓަނޭޝަނަލް އެއާޕޯޓު ތަރައްޤީ ކުރުމަށް 17 މިލިއަން ޑޮލަރު ހަރަދު ކުރުމަށް ސަރުކާރުން ވަނީ ނިންމާފައެވެ. އަދި ފައިސާ ހޯދަނީ އިންޑިއާގެ އެގްޒިމް ބޭންކުގެ ލައިން އޮފް ކްރެޑިޓްގެ ދަށުން ކަމަށް އިކޮނޮމިކް މިނިސްޓަރ ފައްޔާޒު އިސްމާއިލް ވަނީ މިދިޔަ އަހަރު ސެޕްޓެމްބަރު މަހުގެ ތެރޭގައި ވިދާޅުވެފައެވެ.\nސަރުކާރުން ނިންމާފައިވަނީ މި ފައިސާއިން އައްޑޫ އެއާޕޯޓްގެ ޓާމިނަލް އަށް ބައެއް ބަދަލުތަކެއް ގެނެސް އާ އެއާޓްރެފިކް ކޮންޓްރޯލް ޓަވަރެއް ގާއިމް ގަން އެއާޕޯޓުގެ ފިއުލް ސްޓޭޝަން ބަދަލު ކުރުމަށެވެ. އަދި ގަމުގެ މަގު ރަނގަޅު ފެންވަރަކަށް ހެދުމަށް ވެސް ވަނީ ނިންމާފައެވެ.\nއެއާޕޯޓު ތަރައްޤީ ކުރުމާއި ގުޅޭ ސާވޭ ޓީމުގެ މަސައްކަތް ކުރިއަށް އޮތް3މަސް ދުވަހުގެ ތެރޭގައި ނިންމައި، މި މަސައްކަތް ބަޔަކާއި އެވޯޑު ކުރުމަށް ނިންމާފައިވާ ކަމަށް މައުލޫމާތު ލިބެއެވެ.\nއައްޑޫ ތަރައްޤީ ކުރުމަށް މި ސަރުކާރުން ވެފައިވާ ވައުދުގެ ތެރެއިން އައްޑޫގެ މަގު ހެދުމަށް ވަނީ އިންޑިއާގެ ކުންފުންޏަކާއި ހަވާލުކޮށްފައެވެ. އެކުންފުނިން މަސައްކަތް ފެށުމަށް ތައްޔާރުވަމުން އަންނަ އިރު މި މަހުގެ ތެރޭގައި އައްޑޫ ބިން ހިއްކުމަށް ބަޔަކާއި ހަވާލު ކުރުމަށް އަންނަނީ މަސައްކަތް ކުރަމުންނެވެ.


SunOnline: Singapore airlines ge dhathuru thah raajje ah fashaifi\nއައިޝަތު ފަރީޙާ 30 Mar 2021, 19:45\nސިންގަޕޯ އެއާލައިންސް އިން ރާއޖެ އަށް ދަތުރު ފެށުން -- ފޮޓޯ: އެމްއޭސީއެލް\nސިންގަޕޯ އެއާލައިންސްގެ ދަތުރުތައް ރާއްޖެ އަށް ފަށައިފިއެވެ.\nއެމްއޭސީއެލް އިން ބުނީ ސިންގަޕޯ އެއާލައިންސް އިން ހަފްތާ އަކު ތިން ދުވަހު ރާއްޖެ އަށް ދަތުުރުތައް ބާއްވާނެ ކަމަށެވެ، އެއީ އަންގާރަ، ހުކުރު އަދި ހޮނިހިރު ދުވަހު ކަމަށް އެމްއޭސީއެލް އިން ބުންޏެވެ.\nސިންގަޕޯ އެއާލައިންސް އާއެކު ރާއްޖެއަށް ދަތުރު ކުރާ ބައިނަލްއަގުވާމީ އެއާލައިން ތަކުގެ އަދަދު ވަނީ 30 އަށް އަރައިފައެވެ.\nއެ އެއާލައިނުން ރާއްޖެއަށް ދަތުރު ކުރާނީ ބޮއިން 737 މަރުކާގެ އެއާކްރާފްޓެއްގައެވެ.\nރާއްޖެއަށް ދަތުރުކުރާ އެއާލައިންތައް އިތުުރުވަމުންދާއިރު، ރާއްޖެ އަންނަ ޓޫރިސްޓުންގެ އަދަދުވެސް ދަނީ އިތުތުވަމުންނެވެ. މި މަޗު މަސް ތެރޭ އެއް ލައްކަ އަށް ވުރެ ގިނަ ޓޫރިސްޓުން އައިސްފައިވާއިރު މި އަހަރުގެ ތެރޭ އައި ފަތުރުވެރިންގެ އަދަދު 292،204 އަަށް އަރައެވެ.\nސިންގަޕޯ އެއާލައިންސްގެ ދަތުރުތަކާއެކު ދެކުނު އިރުމަތީ އޭޝިއާ އިން ރާއްޖެ އަންނަ ޓޫރިސްޓުންގެ އަދަދު އިތުރުވާނެ ކަމަށް ބެލެވެއެވެ. މީގެ އިތުރުން ކަނެކްޝަން ފްލައިޓުތަކުގައި ސިންގަޕޫރު މަގުން ރާއްޖެ އަންނަ ޓޫރިސްޓުންގެ އަދަދުވެސް އިތުރުވާނެ އެވެ.\nސިންގަޕޯ އެއާލައިންސްގެ ދަށުން ހިންގާ ސިލްކް އެއާ އިންވެސް ރާއްޖެ އަށް ދަތުރު ކުރެއެވެ. ސިންގަޕޯ އެއަލައިނުން މިހާރު މަސައްކަތް ކުރަނީ 2022 އަންނަ އިރު ސިލްކް އެއާގެ ހުރިހާ ދަތުރެއް ސިންގަޕޯ އެއާލައިންސްގެ ދަށަށް ބަދަލުކޮށް ދެ އެއާލައިން އެއްކޮށްލުމަށެވެ. އެގޮތުން ސިލްކް އެއާގެ ގިނަ ރޫޓުތަކަކަށް މިހާރު ދަތުރު ކުރަނީ ސިންގަޕޯ އެއާލައިންސް އިންނެވެ.\nސަރުކާރުން އަމާޒު ހިފާފައި ވަނީ މި އަހަރުގެ ނިޔަލަށް 1.5 މިލިއަން ޓޫރިސްޓުން ގެނައުމަށެވެ.


Street Soccer 2019: Furathama reyge matchthah D.C adhi Xephier ah – adduLIVE\nސްޓްރީޓް ސޮކާ 2019: ފުރަތަމަ ދެ މެޗް ޑީސީއާއި ޒެފިއާއަށް\nFeb 10, 2019, 09:30 އަހުމަދު ނަސޫހް\nފޯރިގަދަ މައިލޯ ސްޓްރީޓް ސޮކާ 2019 ރޭ އައްޑޫ ސިޓީގައި ފަށާފައިވާއިރު ފުރަތަމަ ރޭގެ މެޗުތައް ޑީސީ ސްޕޯޓްސް ކުލަބާއި އެފްސީ ޒެފިއާ ކާމިޔާބުކޮށްފިއެވެ.\nމުބާރާތުގެ ފުރަތަމަ މެޗުގައި ޑީސީ ސްޕޯޓްސް ކުލަބާއި އެފްސީ ސްކޫޕް ކަންމަތީގެ ވާދަވެރި ކުރިމަތިލުމެއް ފެނިގެން ގޮސްފައިވާއިރު މެޗު ނިމިގެން ދިޔައީ 0-1 އިން ޑީސީ މެޗު ކާމިޔާބުކޮށްގެނެވެ. މެޗުގެ ހަމައެކަނި ލަނޑު މޫސާ އަތޫން އިބްރާހިމް ކާމިޔާބުކޮށްފައިވާއިރު ދެޓީމުގެ ފަރާތުންވެސް ދާދި ހަމަހަމަ، މޮޅު ކުޅުމެއް ފެނިގެން ގޮސްފައިވެއެވެ.\nރޭގެ ދެވަނަ މެޗުގައި އެފްސީ ޒެފިއާ ނިކުތީ ފްރެންޑްސް ކުލަބާ ދެކޮޅަށެވެ. މިމެޗުގެ ނަތީޖާވެސް ފުރަތަމަ މެޗުގެ ނަތީޖާއާ ތަފާތެއް ނެތެވެ. ޒެފިއާގެ އާލިފް ފަހުމީގެ ހަމައެކަނި ލަނޑުން އެޓީމަށް މޮޅު ކަށަވަރުވެފައިވާއިރު ޒެފިއާ ޓީމުން ޒުވާން ކުޅުންތެރިންނަށް ވަނީ ފުރުސަތު ދީފައެވެ.\nމުބާރާތުގައި މިރޭ ތިން މެޗު ކުޅުމަށް ހަމަޖެހިފައިވާއިރު މިރޭގެ ފުރަތަމަ މެޗުގައި އެފްސީ ފެލްކަން ނިކުންނާނީ ނެކްސަސްއާ ދެކޮޅަށެވެ. ދެވަނަ މެޗުގައި ކަޅަބެންޗާއި ކިނބިވަލުގެ ކުރިމަތިލުމެއް ފެނިގެންދާނެ އިރު ފަހު މެޗުގައި ބައްދަލުކުރާނީ އެފްސީ ރޮޗެސްޓާ އަދި ހަބޭސްއެވެ.\nމައިލޯ ސްޓްރީޓް ސޮކާ އަކީ ޗެމްޕިއަން ޓީމަށް 55،000ރ. ގެ ފައިސާގެ އިނާމެއް ހުށައަޅާ، 20 ޓީމެއް ބައިވެރިވާ ފޯރިގަދަ މުބާރާތެކެވެ. މިމުބާރާތް ކުރިއަށް ދާނީ ގަމުގެ ސްޓްރީޓް ދަނޑުގައެވެ.


Raees Solih mirey ivvee covid corruption report: Dr. Jameel | ThePress\nރައީސް ސޯލިހް މިރޭ އިއްވީ ކޮވިޑް ކޮރަޕްޝަން ރިޕޯޓް: ޑރ. ޖަމީލު\nކުރީގެ ނައިބު ރައީސް ޑރ. މުހައްމަދު ޖަމީލު ހަސަން / ފައިލް ފޮޓޯ: ހަސަން އަތޫފް | ދަ ޕްރެސް\nރައީސް އިބްރާހިމް މުހައްމަދު ސޯލިހް މިރޭ ގައުމާ މުހާތަބު ކުރައްވާ އިއްވެވީ "ކޮވިޑް ކޮރަޕްޝަން ރިޕޯޓް" ކަމަށް ވިދާޅުވެ ކުރީގެ ނައިބު ރައީސް ޑރ. މުހައްމަދު ޖަމީލު އަހްމަދު ސަރުކާރަށް ފާޑުވިދާޅުވެއްޖެއެވެ.\nޑރ. ޖަމީލު ވިދާޅުވީ، އެތައް މިލިއަނެއްގެ ކޮވިޑް ކޮރަޕްޝަންގެ ރިޕޯޓް މިރޭ ރައީސް ސޯލިހް އިއްވެވި އިރު، ވެންޓިލޭޓަރާއި ވަސީލަތްތައް އަދި ގާއިމް ކުރެވިފައި ނެތް ކަމަށެވެ. އަދި ގައުމު ހުޅުވަން ތައްޔާރު ވާއިރު، ވަޒީރުންނާއި ކުންފުނިތަކުގެ ވެރިން ބިޔަވެ، ފަލަވެ، ރައްޔިތުން އަނަރޫފަ ވެފައިވާ ކަމަށް އޭނާ ވިދާޅުވިއެވެ. ޖަމީލު އެހެން ވިދާޅުވި އިރު ކިތާބީ އެއްވެސް ހެއްކަކަށް ރިޔާއަތް ކުރައްވާފައެއް ނުވެއެވެ.\nކޮވިޑާ ގުޅިގެން ސަރުކާރުން ހިންގާފައިވަނި ހިޔާނާތެއް ކަމަށް ތުހުމަތު ކުރައްވަމުން ޑރ. ޖަމީލު ވިދާޅުވީ، ކޮވިޑް-19އާ ގުޅިގެން ހިންގެވި ހިޔާނާތަށް ރައީސް ސޯލިހް ޖަވާބުދާރީ ކުރެވޭނެ ކަމަށެވެ.\nޑރ. ޖަމީލު މިހެން ވިދާޅުވެފައި ވާއިރު، މިރޭ ގައުމާ މުހާތަބު ކުރައްވާ ރައީސް ސޯލިހު ދެއްކެވި ވާހަކަފުޅުގައި، ލޮކްޑައުންގެ މުއްދަތު ހަމަވުމުން ލުއިތަކެއް ދެއްވާނެ ކަމަށް ވިދާޅުވެފައެވެ. އެގޮތުން، ވިޔަފާރި ކުރުމާއި، މިސްކިތްތަކުގައި ނަމާދު ކުރުމާއި، ސައިހޮޓާ ރެސްޓޯރަންޓުތަކާއި އޮފީސްތަކާއި ސްކޫލުތައް ހުޅުވުމުގައިވެސް ލުއިތަކެއް ދެއްވާނެ ކަަމަށް ރައީސް ސޯލިހު ވިދާޅުވިއެވެ.\nރައީސް ސޯލިހް ވިދާލުވީ ލޮކްޑައުން ނިމުމާއެކު ލުއިތައް ދެއްވާނީ މަރުހަލާތަކަކަށް ބައްސަވާލައްގައިގެން ކަމަށެވެ. އެގޮތުން ގެއިން ނުކުތުމާއި، ވިޔަފާރި ކުރުމަށް ފިހާރަތަކަށް ދިއުމާއި މިސްކިތްތަކަށް ނަމާދަށް ދިއުމުގެ އިތުރުން ސައި ހޮޓާ ރެސްޓޯރަންޓް ތަކާއި ސްކޫލުތަކާއި އޮފީސްތައްވެސް ހުޅުއްވާ ލައްވާނެ ކަމަށެވެ. ނަމަވެސް އެއިން ކޮންމެ ކަމެއްވެސް ކުރައްވާނީ މަރުހަލާތަކަކަށް ބައްސަވާލައްވައިގެން ކަމަށެވެ.\nރައީސް ވިދާޅުވީ، މިއިން ކޮންމެ ކަމަކަށްވެސް ލުއިތަކެއް ދެއްވާނީ ވަކިވަކި އިންތިޒާމްތަކެއްގެ ދަށުން ކަމަށާއި، އެ ލުއިތަކާ ގުޅޭ ތަފްސީލުތައް ކުރިއަށް އޮތް ތަނުގައި ސަރުކާރުން ހާމަކުރަމުން ގެންދާނެ ކަމަށެވެ.\nހަބަރު ކޮވިޑް-19 އިބްރާހިމް މުހައްމަދު ސޯލިހް ލޮކްޑައުން ސިޔާސީ ޑރ. ޖަމީލް\nދެފުށް ކެހެރި ޖަމާލު.އެއް ކޮޅުގަވެސް ލައްވާ ނުލާހުރި އެއްޗެއް\nޚެކި ހުރީ ފެންނަން 60 ހާސް ރުފިޔާ އެބަހުރި ވެންޓިލޭޓަރ ލިބެން .. ދެލޯ ސަލާމަތުން ތިބި ބައަކައް ފެނުނަސް އިނގޭނީ.. ބުނެ ދީބަލަ ވަކި ބްރޭންޑެއްގެ ވަ ކި މޮޑެލް އެއްގެ ވަ ކި ސީރިއަލް ނަމްބަރު ތަކެއްގެ ވެންޓިލޭޓަރ އެކަނިތަ ކޮވިޑް19 ގައި ފަރުވަާ ދޭން ބޭނުން ޖެހެނީ އަދި އެއީ ވެސް ބަޔަކު އެތައް ޒަމާނެއްގައި ބޭނުން ކޮއްފައި ހުރި ބާ އެއްޗެތި ސާފު ކޮްލާ ޕޮލިސް ކޮއްފައި ހުރި\nހިސާބަށްވުރެ ބަޚީލުވެއްޖެއްޔާ ހެވެއް ރަނގަޅެއް، ދެރައެއް ގެއްލުމެއް، ވަތްކެއް ނުކުރެވޭނެއެވެ. މިސޮރު ބުނެފި ޔާންޓޭ ޖަލުގައި އޮތުމަކީ ދިވެހިންނަށް ލަދުވެތި ކަމެކޭވެސް.. ޕީއެޗްޑީ ހަދައިގެންނޭ ކިޔައިގެން މިކަލޭގެ ދައްކާ ދެކޮޅު ނުޖެހޭ ވާހަކަތަކުގެ ސަބަބުން ދިވެހި ގްރެޖުއޭޓުން މާބޮޑަށްވެސް ލަދުގަންނާނެ... ގަމާރުކަމުން މިސޮރަކަށް އެހާވަރުވެސް ނޭންގޭ...\nމަ ނުދެކެން މީނާއަށް ވުރެ ސިޔާސީގޮތުން ދެއުޅިއެއް ނުވާ މީހެއް. ތަނަކުން ކުރެ ތަނެއްގައި ލައްވައެއް ނުލި. ތި އުމަރު ނަސީރު އުޅޭހެން އުޅެބަލަ. ހެޔޮނުވާނެ.\nމީ ދެން ކާކުތަ އަޅެ. މަށަށް ދެރައީ މިހަކަ ބީތާއިންގެ ވާހަކަ ނޫސްތަކުގައި ޖަހާތީ. މީ ދެން ހަބަރެއްވެސް ނޫނޭ.


Raees ah ebbaarulun dhevvan Waheed hushahalhuvvaifi | Mihaaru\nކުރީގެ ރައީސް ވަހީދުގެ ދެކަނބަލުން: ވަހީދު މިއަދު ވަނީ ރައީސް އިބްރާހިމް މުހައްމަދު ސޯލިހާ ބައްދަލު ކުރައްވާފައި.\nރައީސަށް، އެއްބާރުލުން ދެއްވަން ވަހީދު ހުށަހަޅުއްވައިފި\n29 ނޮވެމްބަރ 2018 - 23:55 35 comments\nރައީސް އިބްރާހިމް މުހައްމަދު ސޯލިހާއި ކުރީގެ ރައީސް މުހައްމަދު ވަހީދު މިއަދު ބައްދަލު ކުރައްވައިފި އެވެ.\nދޮޅު އަހަރެއްހާ ދުވަހު ރާއްޖޭގެ ވެރިކަން ކުރެއްވި ވަހީދު ކުރެއްވި ޓުވީޓެއްގައި ވިދާޅުވީ، ރައީސް އިބްރާހިމް މުހައްމަދު ސޯލިހްގެ އަރިހަށް އިހުތިރާމްގެ ޒިޔާރަތެއް ކުރައްވައި، އެކުވެރިކަމާއި އެއްބާރުލުން ދެއްވަން ހުށަހެޅުއްވި ކަމަށެވެ. އަދި ހުރިހާ ދާއިރާއަކުން ވެސް ރައީސް އިބްރާހިމް މުހައްމަދު ސޯލިހަށް ކުރިއެރުން ލިބިވަޑައިގަތުމަށް އެދިވަޑައިގަންނަވާ ކަމަށް ކުރީގެ ރައީސް މުހައްމަދު ނަޝީދުގެ ވެރިކަމުގައި ނައިބު ރައީސްކަން ކުރެއްވި ވަހީދު ވިދާޅުވި އެވެ.\nThis morning I madeacurtesy call on HE President Ibrahim Mohammed Solih and offered him my friendship and support. I wished him success in every way. @ibusolih\n— Mohamed Waheed (@DrWaheedH) November 29, 2018\nވަހީދު މިއަދު ކުރެއްވި ޓުވީޓު\nއެ ބައްދަލުވުމާ ގުޅޭ މައުލޫމާތެއް އަދި ފޮޓޯއެއް ވެސް ރައީސް އޮފީހަކުން އަދި ހާމައެއް ނުކުރެ އެވެ. އާއްމު ގޮތެއްގައި، ރައީސް ބާއްވަވާ އެފަދަ ބައްދަލުވުންތަކުގެ މައުލޫމާތު މީޑިއާ އަށް އާންމު ކުރެ އެވެ.\nރައީސްކަމުން ނަޝީދު އިސްތިއުފާ ދެއްވިއިރު، އެމަނިކުފާނުގެ ނައިބަކަށް ހުންނެވި ވަހީދު ފަހުން ރައީސްކަމާ ހަވާލުވެވަޑައިގަތުމަކީ އެމްޑީޕީގެ ގިނަ ބައެއްގެ ނުރުހުން އަދިވެސް އަމާޒު ވެފައިވާ ކަމެކެވެ.\nއިބްރާހިމް މުހައްމަދު ސޯލިހް ރާއްޖޭގެ ވެރިކަމުގެ ހުވާކުރެއްވުމުގެ ރަސްމިއްޔާތުގައި ކުރީގެ ރައީސް މުހައްމަދު ނަޝީދު (ކ) އަދި ކުރީގެ ރައީސް މުހައްމަދު ވަހީދު ބައިވެރިވެވަޑައިގަންނަވަނީ.---ފޮޓޯ: ނިޝާން އަލީ /މިހާރު\nރައީސް އިބްރާހިމް މުހައްމަދު ސޯލިހް ހުވާ ކުރެއްވުމުގެ ރަސްމިއްޔާތަށް ވަހީދު ވަޑައިގަންނަވާނެކަން އިއުލާން ކުރެއްވުމުން އެމްޑީޕީގެ ބައެއް ސަޕޯޓަރުން ވަނީ އެކަމާ ދެކޮޅު ހަދައިފަ އެވެ. ނަމަވެސް އެ ރަސްމިއްޔާތުގައި ވަހީދު ބައިވެރިވެވަޑައިގެންނެވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސަރުކާރު ރައީސް އިބްރާހިމް މުހައްމަދު ސޯލިހް ރައީސް މުހައްމަދު ވަހީދު


January mahu Raajje ah ziyaarai kuri fathuruverin ithuruvefai!\nޖެނުއަރީ މަހު ރާއްޖެއަށް ޒިޔާރަތްކުރި ފަތުރުވެރިން އިތުރުވެފައި: އިގްތިސާދީ ރިވިއު\nފަތުރުވެރިން ޒިޔާރަތް ކުރި މިންވަރު 14 ޕަސެންޓް އިތުރުވެފައި\nޖެނުއަރީ މަހު ރާއްޖެއަށް 142351 ފަތުރުވެރިން ޒިޔާރަތްކޮށްފައިވޭ\nކ. މާލެ | 27 މާރޗް 2018 | އަންގާރަ 14:50 | 4,210\nމެދުފުށި ރިސޯޓް - ބުކިންގ.ކޮމް\nމިއަހަރުގެ ޖެނުއަރީ މަހު ރާއްޖެއަށް ޒިޔާރަތް ކުރި ފަތުރުވެރިންގެ ނިސްބަތް 14 ޕަސެންޓް އިތުރުވެފައިވާ ކަމަށް މަރުކަޒީ ބޭންކް މޯލްޑިވްސް މޮނިޓަރީ އޮތޯރިޓީ (އެމްއެމްއޭ) އިން ނެރުނު އިގްތިސާދީ މުރާޖައާ ރިޕޯޓުން ދައްކައިފި އެވެ.\nޖެނުއަރީ މަހުގެ ތަފާސް ހިސާބުތަކާއެކު އެމްއެމްއޭ އިން އާންމުކޮށްފައިވާ އިގްތިސާދީ ރިވިއުގައި ބުނެފައިވަނީ މިއަހަރުގެ ޖެނުއަރީ މަހު ރާއްޖެއަށް 142351 ފަތުރުވެރިން ޒިޔާރަތްކޮށްފައިވާ ކަމަށެވެ.\nމިއީ 2017 ވަނަ އަހަރުގެ ޖަނަވަރީ މަހާ އަޅާބަލާ އިރު 14 ޕަސެންޓް އިތުރު އަދަދެކެވެ.\nމި މުއްދަތުގެ ތެރޭގައި ރިސޯޓްތަކުގައި ފަތުރުވެރިން ހޭދަކޮށްފައިވާ ރޭގެ އަދަދު ވެސް ވަނީ 14 ޕަސެންޓް އިތުރުވެފަ އެވެ. ޖަނަވަރީ މަހު ފަތުރުވެރިން ޒިޔާރަތް ކުރި އަދަދު އިތުރުވެފައި ވަނީ ޔޫރަޕާއި މެދު އިރުމަތީގެ ގައުމުތަކާއި އޭޝިއާ ޕެސިފިކް ގައުމުތަކުން އައި ފަތުރުވެރިން އިތުރުވުމުގެ ސަބަބުންނެވެ.\nޔޫރަޕުގެ މާކެޓްތަކުގެ ތެރެއިން ފަތުރުވެރިން ޒިޔާރަތް ކުރި އަދަދު މައިގަނޑު ގޮތެއްގައި އިތުރުވެފައިވަނީ ރަޝިއާ، އިޓަލީ އަދި ފްރާންސް އިންނެވެ.\nމެދުއިރުމަތީގެ ގައުމުތަކުން ފަތުރުވެރިން ޒިޔާރަތްކުރި އަދަދު އިތުރުވެފައި ވަނީ ސައުދީ އަރަބިއާއިން ޒިޔާރަތް ކުރި ފަތުރުވެރިންގެ އަދަދު އިތުރުވުމުގެ ސަބަބުންނެވެ. ޗައިނާ އިން ޒިޔާރަތްކުރި ފަތުރުވެރިން ދަށްވި ނަމަވެސް އިންޑިއާ، ތައިލޭންޑް އަދި ކޮރެއާއިން ޒިޔާރަތްކުރި ފަތުރުވެރިންގެ އަދަދު މި މުއްދަތު ތެރޭގައި އިތުރުވެފައިވާ ކަމަށް އެމްއެމްއޭ އިން ބުނެ އެވެ.\nރާއްޖޭގައި ފަތުރުވެރިން ހޭދަކޮށްފައިވާ މުއްދަތަށް ބަލާއިރު، 2017 ވަނަ އަހަރުގެ ޖަނަވަރީ މަހު މި އަދަދު 6.5 ދުވަހުގައި ހުރިއިރު، ފާއިތުވި ޖަނަވަރީ މަހުގައިވެސް މި އަދަދު ވަނީ އެއްވަރެއްގައި ހިފެހެއްޓިފައެވެ. ރިސޯޓުތަކުގެ އޮކިއުޕެންސީ ރޭޓް ޖަނަވަރީ 2018 ގައި 85 ޕަސެންޓް އަށް އިތުރުވެފައިވާއިރު މި އަދަދު 2017 ވަނަ އަހަރުގެ ޖަނަވަރީ މަހުގައި ހުރީ 84 ޕަސެންޓް ގައެވެ.


National Health Research Member kama nan husha elhumah hulhuvaa laifi\nނޭޝަނަލް ހެލްތް ރިސާޗުގެ މެމްބަރުކަމަށް ނަން ހުށަހަޅަން ހުޅުވާލައިފި\nހެލްތް މިނިސްޓްރީ ހުންނަ އިމާރަތް- ނޭޝަނަލް ހެލްތު ރިސާޗް ކައުންސިލްގެ މެންބަރުކަމަށް ނަން ހުށަހެޅުމުގެ ފުރުސަތު ވަނީ މިއަދު ހުޅުވައިފަ\nނޭޝަނަލް ހެލްތު ރިސާޗް ކައުންސިލްގެ މެންބަރުކަމަށް ނަން ހުށަހެޅުމުގެ ފުރުސަތު ހެލްތް މިނިސްޓްރީން ހުޅުވައިލައިފި އެވެ.\nނޭޝަނަލް ހެލްތު ރިސާޗް ކައުންސިލަކީ ރާއްޖޭގެ ސިއްހީ ދާއިރާގައި ހެދޭ ދިރާސާތައް ބެލުމާއި ކްލިނިކަލް ޓްރަޔަލް ހެދުމުގައި ޢަމަލު ކުރާނެގޮތުގެ އުސޫލުތަކާއި، އަދި ސިއްހީ ދިރާސާއާ ގުޅޭ އާންމު އުސޫލުތައް ކަނޑައެޅުމުގެގޮތުން ހެލްތް މިނިސްޓްރީން އެކުލަވައިލި ކައުންސިލެކެވެ.\nމިކައުންސިލްގެ ޒިންމާއަކީ، ނޭޝަނަލް ހެލްތު ރިސާޗް ކައުންސިލުން ކަނޑައަޅާ މިންގަނޑުތަކަށް ފެތޭ ސިއްހަތާ ގުޅުންހުރި ދިރާސާތަކާއި ކްލިނިކަލް ޓްރަޔަލްތައް ހެދުމުގެ ހުއްދަ ދިނުމެވެ.\nސިއްހީ ދިރާސާތަކާ ގުޅިގެން ހިނގާ ނޭދެވޭ ކަންތައްތަކާއި ހުށަހެޅޭ ޝަކުވާގެ ރިޕޯޓުތައް ބެލުމާއި، ސިއްހީ ދިރާސާތަކުގައި އިސްކަންދޭންވީ ކަންކަމާއި ސްޓްރެޓެޖީތައް ކަނޑައަޅެމުގެ އިތުރުން ސިއްހީ ދިރާސާތައް ނުވަތަ ޢިލްމީ ދިރާސާތައް ކުރުމުގެ މިންގަނޑުތައް ކަނޑައެޅުމަކީވެސް މިކައުންސިލްގެ ޒިންމާ އެކެވެ.\nނޭޝަނަލް ހެލްތު ރިސާޗް ކައުންސިލްގެ މެމްބަރުކަމަށް ޝައުގުވެރިވާ ފަރާތްތަކަށް އަމިއްލަ ނަން ހުށަހެޅުމުގެ ފުރުސަތު މިއަދުން ފެށިގެން މިމަހު 15 ވަނަ ދުވަހުގެ ނިޔަލަށް ވަނީ ހުޅުވައިފަ އެވެ.\nރިސާޗު ކައުންސިލްގެ މެމްބަރުކަމަށް ހުށަހަޅާ ފަރާތަކީ ތައުލީމީގޮތުން ދަށްވެގެން މާސްޓާސް ޑިގްރީއެއް ހާސިލުކޮށްފައި ހުންނަ ފަރާތަކަަށް ވާން ޖެހޭއިރު، ހެލްތު ރިސާޗް ނުވަތަ އެކަޑަމިކް ރިސާޗުގެ ދާއިރާއިން ތައުލީމު ހާސިލް ކުރުމުގެ އިތުރުން، ރިސާޗް ތީސިސްއެއް ވެސް ހަދައިފައި ހުންނަން ޖެހޭނެ ފަރާތެއް ކަމަށް ހެލްތް މިނިސްޓްރީން ވަނީ ބުނެފަ އެވެ.\nހެލްތު މިނިސްޓްރީން ބުނީ، ހެލްތް ރިސާޗުގެ ކައުންސިލްގެ މެމްބަރުކަމަށް ހުށަހަޅާ ފަރާތަކީ ދިވެހި ރައްޔިތަކަށް ވެސް ވާން ޖެހޭނެ ކަމަށެވެ\nމެޑްޓެކުން 18 ވެންޓިލޭޓަރު ގެނެސްފި


Djokovic furathama faharah French Open kaamiyaabu koffi | Mihaaru\nފްރެންޗް އޯޕަން ތަށްޓާ އެކު ޖޮކޮވިޗް އުފާފާޅުކުރަނީ. މިއީ އޭނާ މި މުބާރާތް ކާމިޔާބުކުރި ފުރަތަމަ ފަހަރު.-- ފޮޓޯ: އޭއެފްޕީ\nޖޮކޮވިޗް ފުރަތަމަ ފަހަަރަށް ފްރެންޗް އޯޕަން ކާމިޔާބުކޮށްފި\n06 ޖޫން 2016 - 13:30\nޕެރިސް (ޖޫން 6) - ދުނިޔޭގެ އެއް ވަނަ ޓެނިސް ކުޅުންތެރިޔާ ސާބިއާގެ ނޮވަކް ޖޮކޮވިޗް ފުރަތަމަ ފަހަރަށް ފްރެންޗް އޯޕަން ޓެނިސް މުބާރާތް ކާމިޔާބުކޮށްފި އެވެ.\nފައިނަލުގައި އެންޑީ މަރޭއާ ވާދަކޮށް އުމުރުން 29 އަހަރުގެ ޖޮކޮވިޗް ސެޓުތައް ގެންދިޔައީ 3-6 6-1 6-2 6-4 އިންނެވެ. މި ކާމިޔާބީއާ އެކު ޖޮކޮވިޗް ވެގެން ގޮސްފައިވަނީ 1969 ވަނަ އަހަރަށް ފަހު އަހަރުގެ ހަތަރު ގްރޭންޑް ސްލޭމް ތަށި ހޯދި ފުރަތަމަ ކުޅުންތެރިޔާ އަށެވެ.\nޖޮކޮވިޗް މީގެ ކުރިން ފްރެންޗް އޯޕަން ފައިނަލުގައި ކުޅުނު ތިން ފަހަރު ވެސް ވަނީ ބަލިވެފަ އެވެ. ފައިނަލުގައި ވާދަވެރި ކުޅުމެއް ފެނިގެންދިޔައިރު މަރޭގެ މައްޗަށް ޖޮކޮވިޗަށް ކުރިހޯދުނީ ތިން ގަޑިއިރު ކުޅުނު ފަހުންނެވެ.\n"މިއީ ކެރިއަރުގައި އެންމެ އުފާވި ދުވަސް،"\nފްރެންޗް އޯޕަން އަކީ ޖޮކޮވިޗަށް މީގެ ކުރިން ކާމިޔާބު ކުރެވިފައިނުވާ މުބާރާތަކަށް ވުމުން އޭނާ އަބަދުވެސް މި މުބާރާތަށް ހާއްސަ ސަމާލުކަމެއްދެ އެވެ. މި ފަހަރު މުބާރާތް ކާމިޔާބު ކުރެވުމުން އޭނާ ބުނީ މިއީ ކެރިއަރުގައި އެންމެ ހާއްސަ ވަގުތު ކަމަށެވެ.\nފްރެންޗް އޯޕަން ފައިނަލް މެޗުގެ ތެރެއިން އެންޑީ މަރޭ އާއި ނޮވަކް ޖޮކޮވިޗް.-- ފޮޓޯ: އޭއެފްޕީ\n"އަހަރެންގެ ކެރިއަރުގައި އެންމެ އުފާވި ދުވަސް މިއީ. އެއީ ބޮޑު ކާމިޔާބެއް ހޯދުނުއިރު ސަޕޯޓަރުންގެ ފަރާތުން ލިބުނު ލޯތްބާއި ސަޕޯޓް އަހަރެން ވަރަށް ބޮޑަށް ފާހަގަކުރަން،" ޖޮކޮވިޗް ބުންޏެވެ.\nމަރޭ މި މުބާރާތުގެ ފައިނަލުން ބަލިވިިއިރު، އޭނާ ކެރިއަރުގައި މިހާތަނަށް ކުޅުނު ގްރޭންޑް ސްލޭމް 10 ފައިނަލުގެ ތެރެއިން އަށް ފައިނަލުން ވަނީ ނާކާމިޔާބީއާ ކުރިމަތިލާން ޖެހިފަ އެވެ. އޭގެ ތެރެއިން ފަސް ފައިނަލުން ބަލިވީ ޖޮކޮވިޗާ ވާދަކޮށެވެ.\nމަރޭ ވަނީ ޖޮކޮވިޗްގެ ކާމިޔާބީ އަށް މަރުހަބާ ކިޔައިފަ އެވެ.\n"މިއީ ޖޮކޮވިޗްގެ ދުވަހެއް. އެއީ މިދިޔަ 12 މަސް ދުވަހުގައި އޭނާ ދައްކަމުން އައީ ތަފާތު މޮޅު ކުޅުމެއް. އަހަރުގެ ހަތަރު ގްރޭންޑް ސްލޭމް ކާމިޔާބުކުރުމަކީ ވަރަށް ފުރިހަމަ ކާމިޔާބެއް،" މަރޭ ބުންޏެވެ.\nއިތުރު ލިޔުންތައް ފްރެންޗް އޯޕަން ޓެނިސް ޗެމްޕިއަންޝިޕް އޭންޑީ މުރޭ ނޯވެކް ޖޮކޮވިޗް


America ge emme mussandhi meehun tax nudhakka massalaeh fenmathi vejje\nއެލަން މަސްކް، ވަނެން ބަފެޓް އާއި ޖެފް ބެޒޮސް\nއެމެރިކާގެ އެންމެ މުއްސަނދި މީހުން ޓެކްސް ނުދައްކާ މައްސަލައެއް ފެންމަތިވެއްޖެ\n09 ޖޫން 2021 - 21:46:28\nއެމެރިކާގެ މަހުޖަނުން ޓެކްސް ނުދައްކާ މައްސަލައެއް ފެންމަތިވެއްޖެ އެވެ.\nނޮން-ޕްރޮފިޓް އޯގަނައިޒޭޝަނެއް ކަމުގައިވާ ޕްރޮޕަބްލިކާއިން ރިޕޯޓްކުރާ ގޮތުގައި 2007 ވަނަ އަހަރު އޭރުގެ ބިލިއަނަރެއް ކަމުގައިވާ އަދި މިހާރު ދުނިޔޭގެ އެންމެ މުއްސަނދި މިހާގެ މަގާމުގައި ހުރި އެމޭޒަންގެ ވެރިޔާ ޖެފް ބެޒޮސް އެންމެ ފައިސާ ފޮއްޗެއް ވެސް އިންކަމް ޓެކްސްގެ ގޮތުގައި ދައްކާފައެއް ނުވެއެވެ. އަދި 2011 ވަނަ އަހަރުވެސް ޓެކްސް ނުދައްކާ ކަމަށް ރިޕޯޓްތައް ބުނެއެވެ. އަދި 2011 ވަނަ އަހަރު ޓެސްލާގެ ވެރިޔާ އަދި ދުނިޔޭ ދެވަނައަށް އެންމެ މުއްސަނދި މީހާ އެލަން މަސްކް ވެސް އެއްވެސް ވަރަކަށް އިންކަމް ޓެކްސްއެއް ދައްކާފައެއް ނުވެއެވެ.\nމައިކަލް ބްލޫމްބާގް ވެސް އެ ލިސްޓުގައި ހިމެނިފައިވެއެވެ. ކާލް އިކާން ދެފަހަރު ޓެކްސް ނުދައްކާ ދިޔަ އިރު ބިލިއަނަރު ޖޯޖު ސޮރޮސް ޖެހިޖެހިގެން ތިން އަހަރު އިންކަމް ޓެކްސް ނުދައްކައެވެ.\nޕްރޮޕަބްލިކާ އިން ވަނީ އިންޓާނަލް ރެވެނިއު ސާވިސް(އައިއާރުއެސް)ގެ ޑޭޓާ ފައިލްސް ލީކް ކޮށްލާފައެވެ. އޭގެ ތެރޭގައި އެމެރިކާގެ އެންމެ މުއްސަނދި މީހުން ހިމެނޭ ގޮތަށް އެތައް ހާސް މީހުންގެ ޓެކްސް ރިކޯޑްތައް ވެސް ހިމެނެއެވެ. ބޮޑު ލީކްގެ ތެރޭގައި 15 އަހަރު ދުވަހުގެ ޑޭޓާ ހުއްޓެވެ.\nމިފަހުން ޕްރޮޕަބްލިކާ އިން ލީކް ކޮށްލި އެމެރިކާ ސަރުކާރުގެ ސިއްރު އައިއާރުއެސް އިންޓާނަލް ރެވެނިއު ސާވިސް ޑޭޓާ ފައިލްތަކުން ވަނީ ގިނަ ބިލިއަނަރުން ޓެކްސް ނުދައްކާ ކަން ފާހަގަވެފައެވެ.\nއެމެރިކާގައި ޓެކްސް ދެއްކުމުގައި މަހުޖަނުންނަށް ލުއި ދެވޭކަން އެއީ ޒަމާނުއްސުރެ އެގައުމުގެ މީހުން ދައްކަމުން އަންނަ ވާހަކައެކެވެ. ނަމަވެސް އައިއާރުއެސް ފައިލްސް އިން މަހުޖަނުން އެއްވެސް ވަރަކަށް ޓެކްސް ނުދައްކާވެސް ހުރިކަން ވަނީ ފަޅާ އަރާފައެވެ.


India Hospital Ehge ICU Gai Oiy Meeheh Ge Gaigai Meedhaa Dhaiy Elhi Massala Eh Boduvehje - Vaguthu\nއިންޑިއާ ހޮސްޕިޓަލެއްގެ އައިސީޔޫގައި އޮތް މީހެއްގެ ގައިގައި މީދާ ދަތްއެޅި މައްސަލައެއް ބޮޑުވެއްޖެ\nއިންޑިއާގެ ހޮސްޕިޓަލެއްގެ އައިސީޔޫގައި ފަރުވާ ދެމުން ދިޔަ ބަލި މީހެއްގެ ގައިގައި މީދަލެއް ދަތް އެޅި މައްސަލައެއް ބޮޑު ވެއްޖެއެވެ.\nމީޑިއާ ރިޕޯޓްތައް ބުނާ ގޮތުން މީދާ ދަތް އަޅާފައިވަނީ މުމްބާއީގައި ހުންނަ ސަރުކާރު ހޮސްޕިޓެލެއްގައި ފަރުވާ ދެމުން ދިޔަ އުމުރުން 24 އަހަރުގެ ފިރިހެނެއްގެ ގައިގައެވެ.\nއެ މައްސަލަ ބޮޑުވެފައިވަނީ މީދާ ދަތް އެޅިތާ މާ ގިނަ ދުވަސްތަކެއް ނުވަނީސް އެ މީހާ މަރުވުމާއި ގުޅިގެންނެވެ.\nއޭނާ އަކީ ގިނަ އަދަދެއްގެ ބަނގުރާ ބޭނުން ކުރުމުގެ ސަބަބުން ފުރަމޭ ހަލާކު ވެގެން އައިސީޔޫގައި ފަރުވާ ދެމުން ދިޔަ މީހެކެވެ.\nމީދަލެއް ދަތް އެޅުމުގެ ސަބަބުން އެ މީހާ މަރުވި ނަމަވެސް، އޭނާ އަށް ފަރުވާ ދެމުން ދިޔަ ހޮސްޕިޓަލުގެ މެނޭޖްމެންޓުން ބުނެފައިވަނީ އޭނާ މަރުވެފައިވަނީ މީދާ ދަތް އެޅުމުގެ ސަބަބުން ނޫން ކަމަށާއި އެކަމުގެ ސަބަބުން އޭނާގެ ލޮލަށް އެއްވެސް ކަހަލަ ގެއްލުމެއް ނުވާ ކަމަށެވެ.\nސްރިނިވާސަން ޔެލަޕާ ނަމަކަށް ކިޔާ އެ މީހާގެ ގާތް މީހަކު މީޑިއާތަކަށް މައުލޫމާތު ދެމުން ބުނީ، މީދާ ދަތް އަޅާފައިވަނީ އޭނާގެ ލޯ ކައިރީގައި ކަމަށެވެ.\nއޭނާގެ ކޮއްކޮ މީޑިއާތަކަށް މައުލޫމާތު ދެމުން ބުނެފައިވަނީ އޭނާ މަރުވުމުގެ ކުރިން އާއިލާއަށް އޭނާގެ މޫނު ނުދައްކާ ކަމަށާއި މޫނު ދައްކާފައިވަނީ މަރުވި ފަހުން ކަމަށެވެ.\n"ބޭބެއަށްވީ ގޮތަށް އެހެން ބަލި މީހުންނަށް ވެގެން ނުވާނެ. ބޭބެއަށް އިންސާފު ބޭނުން. ބޭރުގައި ބައިތިއްބައިގެން އެކަންކަން ހިނގިއިރު އަންގާނުލާ ތިބީ. މި މައްސަލަ ފުލުހުންނަށް ހުށަހަޅާނަން" އޭނާގެ ކޮއްކޮ ބުނެފައިވެއެވެ.\nހޮސްޕިޓަލުގައި ގިނަ އަދަދެއްގެ މީދާ އުޅޭ ކަމަށް ބުނުމާއި ގުޅިގެން ހޮސްޕިޓަލުގައި މަސައްކަތް ކުރާ ޑޮކްޓަރަކު ބުނީ މީދާގެ ފުށުން ސަލާމަތްވުމަށް ފިޔަވަޅުތައް ކުރިއަށް އޮތްތަނުގައި އަޅާނެ ކަމަށެވެ. އެހެން ނަމަވެސް އޭނާ ވަނީ ބަލި މީހުން ވޯޑުގައި ކާ ތަކެތި ބަހައްޓާ ކަމަށް ބުނެ އެފަރާތްތައް ބަދުނާމު ކޮށްފައެވެ.\nތޫފާން "ގުލާބް" އިންޑިއާއަށް އަރާނެ ކަމުގެ އިންޒާރު\nއޮގަސްޓް 3, 2021 17:26\nކިޔެކޭ ދޯ ދެން ކިޔާނީ މިތާ!!! މިއީ މިރާއްޖެ ތަރައްގީ ކުރުމައް ކަރުހިއްކައިގަނެގެން މި ތާންގަ ވަކި ބައެއްގެ މަދަދާ އެކު ވަކި ހިއްޕައިގެން ތިބި އިންޑިޔާގެ ސިއްހީ ހާލަތު ހުރި ގޮތް!!!


SunOnline: Virus Rehab ah vanun, Hairaan kamaai ethah suvaaleh!\nވައިރަސް ރިހެބަށް ވަނުން، ހައިރާންކަމާއި އެތައް ސުވާލެއް!\nމުއާވިޔަތު އަންވަރު 16 May 2020, 11:46\nހިންމަފުށީގައި ހުންނަ ޑްރަގް ރިހެބިލިޓޭޝަން ސެންޓަރަށް ނައިބު ރައީސް މީގެ ކުރިން ކުރެއްވި ޒިޔާރަތެއްގެ ތެރެއިން އެތަނުގައި ފަރުވާ ހޯދާ ކުދިންނާ ބައްދަލުކޮށްލައްވަނީ -- ފޮޓޯ/ ރައީސް އޮފީސް\nރަށުން ބޭރުން މީހަކު ނުވަންނަތާ މަހަކަށް ވުރެން ގިނަ ދުވަސްވެފައިިވާ ކ. ހިންމަފުށީ ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރުން ތިން މީހަކު ނުރައްކާތެރި ކޮވިޑް-19 އަށް ޕޮޒިޓިވް ވެފައިވާ ކަން ހާމަކުރުމުން އެތައް ސުވާލުތަކެއް ވަނީ އުފެދިފަ އެވެ.\nހެލްތް ޕްރޮޓެކްސަން އެޖެންސީ (އެޗްޕީއޭ) އިން އާންމު ނުކުރި ނަމަވެސް ހިންމަފުށީ ރިހެބުން ތިން މީހަކަށް ކޮވިޑް-19 ޖެހިފައިވާ ކަން އެ ތަނުންނާއި އެ ރަށު ކައުންސިލުން އިއްޔެ ޔަގީންކޮށްދިނެވެ. އެ އިދާރާތަކަށް އެކަން އެންގީ އެޗްޕީއޭ އިންނެވެ.\nއެއާއި އެކު ރިހެބްގައި ހަރަކާތްތެރިވާ މީހުންނާއި އެ ރަށުގެ ރައްޔިތުން ވެސް ތިބީ ބޮޑު ޝޮކެއްގަ އެވެ. ސަބަބަކީ މާލެ އިން ކޮވިޑް-19ގެ ޕޭޝެންޓެއް ފެނުމާއި އެކު މުޅި ރާއްޖެ ލޮކްޑައުންއަކަށް ގެނެސްފައި އޮތް އިރު އެ ރަށަށް ވެސް އިތުރު ބަޔަކު އައިސްފައި ނުވާތީ އެވެ.\nހިންމަފުށީ ޑްރަގް ރިހިބިލިޓޭޝަން ސެންޓަރަށް ނައިބު ރައީސް ކުރެއްވި ޒިޔާރަތެއްގެ ތެރެއިން -- ފޮޓޯ/ ރައީސް އޮފީސް\nރިހެބުން ވާހަކަ ދެއްކި އޮފިޝަލަކު ނަން ނުޖެހުމަށް ޝަރުތު ކޮށް ވިދާޅުވީ، އެތަނުގެ މުވައްޒަފުންނާއި އެކު 35 މީހެއްގެ ސާމްޕަލް ނެގި ކަމަށާއި އޭގެ ތެރެއިން ތިން މީހަކު ޕޮޒިޓިވްވެފައިވާ ކަމަށް އެޗްޕީއޭ އިން އަންގާފައިވާ ކަމަށެވެ. އެ ތިން މީހުންނަކީ ވެސް އެތަނުގައި ފަރުވާ ހޯދާ ފަރާތްތަކެވެ. އޭގެ ތެރޭގައި ހިމެނެނީ ދެ ފިރިހެނުންނާއި އެއް އަންހެނެކެވެ. ވައިރަސް ޖެހުނު ތިން މީހުންނާއި އެ ތަނުގައި ޖުމްލަ އުޅޭ 129 މީހުންގެ ތެރެއިން އެކަކުގެ ފުށުން ވެސް ކޮވިޑް-19އަށް ޝައްކު ކުރެވޭ އެއްވެސް އަލާމާތެއް މި ފަހުން ފެނިފައި ނުވާކަން އޮފިޝަލު ފާހަގަ ކުރެއްވި އެވެ.\nކ.ހިންމަފުށި: އެ ރަށުގައި ހުންނަ ޑްރަގް ރިހެބިލިޓޭޝަން ސެންޓަރުން ތިން މީހަކު ކޮވިޑް-19 އަށް ޕޮޒިޓިވްވުމުން ގިނަ ސުވާލުތަކެއް ވަނީ އުފެދިފައި --ސަން ފައިލް ފޮޓޯ/ އަހްމަދު ހަސަން\nއެ ތަނުން ފަރުވާ ހޯދާ މީހުންނަކީ، މީގެ ކުރިން ކޮމިއުނިޓީ މަސައްކަތް ފަދަ ކަންކަމަށް އެތަނުން ބޭރަށް ރަށު ތެރެއަށް ގޮސްއުޅޭ ބައެކެވެ. ނަމަވެސް މާލޭގައި ކޮމިއުނިޓީ ސްޕްރެޑް ފެށި ރަށްތައް ވެސް ލޮކްޑައުން ކުރި ފަހުން އެއްވެސް މީހަކު އެތަނުން ބޭރަށް ގޮސްފައި ނުވާކަން އޮފިޝަލް ފާހަގަކުރެއްވި އެވެ. އަދި ރަށުން ބޭރުން އެތަނަށް ގެނެސްފައި ވަނީ ހަމަ އެކަނި ފަރުވާއަށް ބޭނުންވާ ބޭސް ކަމަށް ވެސް އޭނާ ވިދާޅުވި އެވެ.\n"ހަމަ އެއްގޮތަކަށް ވެސް ބުނަން ކީއްކުރަން ހީކޮށްލާފައި ބުނާކަށް ވެސް ނޭނގެ މިތަނުން ބަޔަކު ޕޮޒިޓިވް ވާންވީ ސަބަބެއް. ވަރަށް ބޮޑަށް ހައިރާން ވެފައި މި ތިބެނީ،" ރިހެބުން ވާހަކަ ދެއްކި އޮފިޝަލު ވިދާޅުވި އެވެ.\nއެތަނުގެ ފަރުވާއަށް އެންމެ ފަހުން މީހަކު އައިސްފައިވަނީ މާލެ ލޮކްޑައުން ކުރުމުގެ ދެ ދުވަސް ކުރިން ކަން އޭނާ ފަހަގަ ކުރެއްވި އެވެ. އެއީ މިދިޔަ މަހުގެ 13 ވަނަ ދުވަހެވެ. އޭގެ ފަހުން ވެސް މިހާރު މި ވަނީ މަހަކަށް ވުރެން ގިނަ ދުވަސް ވެފަ އެވެ.\nކ. ހިންމަފުށީގައި ހުންނަ ޑްރަގް ރިހިބިލިޓޭޝަން -- ފޮޓޯ/ ރައީސް އޮފީސް\nއެކަމަކު ލޮކްޑައުން ކުރިފަހުން އާއިލާ މީހަކު މަރުވުމުން އެތަނުގައި ފަރުވާހޯދަމުން ދިޔަ މީހަކު މާލެ ގެނައިކަން އޭނާ ފާހަގަކުރެއްވި އެވެ. ނަމަވެސް އެމީހާ ވެސް އަނބުރާ ހިއްމަފުއްޓަށް ގެނެސްފައި ނުވާ ކަމަށް އޮފިޝަލް ވިދާޅުވި އެވެ.\nޖަލު ތަކާއި ހިލާފަށް ރިހެބުގައިި ތިބޭ ފަރާތްތަކަށް ހުންނާނީ އެތަނުގެ ތެރެއަށް ދޫކޮށްލާފަ އެވެ. އެހެން ކަމުން ކޮޓެރިއެއްގައި ވެސް ގިނަ މީހުން އެކުގައި ތިބެ އެވެ. އަދި ކޮންމެ ދުވަހަކު ވެސް އެކަކު އަނެކަކާ ކައިރިން ބައްދަލުވެ އެވެ.\nހިއްމަފުށީ ކައުންސިލްގެ ރައީސް ޝާން އިބްރާހިމް "ސަން" އަށް ވިދާޅުވީ، ރިހެބުން ތިން މީހަކު ޕޮޒިޓިވްވެފައިވާ ކަން އެޗްޕީއޭ އިން އެންގުމުން ރަށް މޮނިޓަރިންގެ ހާލަތަށް ގެނެސް ރައްޔިތުން ގޭގައި ތިބުމަށް އަންގާފައިވާނެ ކަމަށެވެ. އަދި އެކަމާއި ގުޅިގެން އަޅަންޖެހޭ ފިޔަވަޅުތައް އަޅަމުން އަންނަ ކަން ވެސް ފާހަގަކުރެއްވި އެވެ.\n"ރައްޔިތުން ތިބީ ޕެނިކެއްގައި އެކަކަށް ވެސް ބުނަން ނޭންގެ ވައިރަސް އައި ގޮތެއް،" ޝާން ވިދާޅުވި އެވެ.\nކޮވިޑް-19 މީހަކަށް ޖެހެނީ އެ ބަލި ޖެހިފައިވާ މީހެއް، ކެއްސާ ކިނބިހި އަޅާ އިރު އެ ނިކުންނަ ތިކިތައް ކައިރީގައި ހުރި މީހެއްގެ އަނގައަށް، ނޭފަތަށް ނުވަތަ ލޮލަށް ދިއުމުންނެވެ. އަދި ކޮވިޑް-19ގެ ވައިރަސް ހުރި ތަނެއްގައި އަތްލުމަށްފަހު އަތް ނުދޮވެ މޫނުގައި އަތްލުމުގެ ސަބަބުން ވެސް އެ ބަލި އެހެން މީހަކަށް ޖެހެ އެވެ.\nއެ ވައިރަސް ޕްލާސްޓިކް ނުވަތަ ދަގަނޑުގައި ދެ ދުވަސް އަދި ލަކުޑި ފިލާގައި އެއް ދުވަސްވަރު ހުންނަ ކަމަށް ޑަބްލިއުއެޗްއޯއިން ވަނީ ބުނެފަ އެވެ.\nދިރާސާތަކުން ދައްކާ ގޮތުން ހަށިގަނޑަށް ވައިރަސް ވަންނަތާ 10 ދުވަސްތެރޭ ނުވަތަ ތިން ހަފްތާއަށް ވެސް އެ ވައިރަސް ނުފިލާ ހުރެ އެވެ.\nކ. ހިންމަފުށި --\nކަން އެހެން ހުރިއިރު ފުލް ލޮކްޑައުނެއްގައި އޮތް ހިންމަފުށީގެ ހާއްސަ ރައްކާތެރިކަމެއްގައި ހުރި ރިހެބިލިޓޭޝަން ސެންޓަރަކުން އެ ވައިރަސް ފެނުމުން އެ ރަށުގައި ތިބި މީހުންގެ އިތުރުން ވެސް ގިނަ ދިވަހިންނަށް މި ވަނީ ހައިރާންކަމެއް ލިބިފަ އެވެ.\nދެން އޮތީ އެ ނަތީޖާ އަކީ، ނުބައިކޮށް ދެއްކި ނަތީޖާއެއް ނުވަތަ ފޯލްސް ޕޮޒިޓިވްއަކަށް ވުމެވެ. އެކަން ކަށަވަރުވެގެންދާނީ ދެވަނަ ސާމްޕަލް ނަގައި ޓެސްޓް ހެދުމުންނެވެ. އެ މަސައްކަތް ދަނީ މިހާރު ކުރިއަށެވެ.\nޑްރަގާ އެކު 65 އަހަރުގެ މީހަކު ހައްޔަރުކޮށްފި\nހިންމަފުށީ ރިހެބް ކޭސްއަކީ މާލެ ކޭސްއެއްގެ ކޮންޓެކްޓެއް\nވައިރަސް ރިހެބަށް، ހައިރާންކަމާއި އެތައް ސުވާލެއް!


IGMH ge docterunaai naruhunnah boahiyavahikan dhenee | Mihaaru\nއައިޖީއެމްއެޗުގައި އަލަށް އިމާރާތްކުރާ ނެޝަނަލް ޑައިގްނޯސްޓިކް ސެންޓަރުގެ ބިންގާ އެޅުމާއި ނެޝަލް ކާޑިއަކް ސެންޓަރު އަދި އައިޖީއެމްއެޗުގެ ކޮންފަރެންސް ހޯލް ހުޅުވުމަށް ރޭ އޮތް ރަސްމިއްޔާތުގައި ރައީސް އަބްދުﷲ ޔާމީން ބައިވެރިވެވަޑައިގެން ބައެއް ޑޮކްޓަރުންނާ ސަލާމް ކުރައްވަނީ.---ފޮޓޯ: ރައީސް އޮފީސް\nއައިޖީއެމްއެޗްގެ ޑޮކްޓަރުންނާއި ނަރުހުންނަށް ބޯހިޔާވަހިކަން ދެނީ\n06 ޖޫން 2016 - 09:10 11 comments\nއައިޖީއެމްއެޗުގެ ޑޮކްޓަރުންނާއި ނަރުހުންނަށް ސަރުކާރުގެ ބޯހިޔާވަހިކަމުގެ ސިޔާސަތުގެ ދަށުން، ހައުސިން ސްކީމްގައި ބައިވެރި ކުރަން ސަރުކާރުން ނިންމައިފި އެވެ.\nއައިޖީއެމްއެޗްގެ 25 ބުރީގެ އާ އިމާރާތުގެ ބިންގާ އެޅުމަށް ރޭ ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް އަބްދުﷲ ޔާމީން ވިދާޅުވީ އައިޖީއެމްއެޗްގެ ޕްރޮފެޝަނަލް ސްޓާފުންނަށް އެންމެ ދަތިވަނީ ބޯހިޔާވަހިކަން ނުލިބޭތީ ކަމަށެވެ.\nއައިޖީއެމްއެޗްގެ ޑޮކްޓަރުންނާއި ނަރުހުންނަށް ބޯހިޔާވަހިކަން ދެވޭނީ ގާނޫނުތައް ތަންދޭ މިންވަރަކުން ކަމަށާއި އެ މައްސަލައަށް ހައްލެއް ގެނައުމަށް މަސައްކަތްޕުޅު ކުރައްވާނެ ކަމަށް ރައީސް ވިދާޅުވި އެވެ.\nސިއްހީ ދާއިރާ އަކީ ސަރުކާރުން އެންމެ ބޮޑަށް ތަރައްގީ ކުރަން ބޭނުންވާ ދާއިރާ ކަމަށާއި އައިޖީއެމްއެޗްގައި މަސައްކަތް ކުރާ ޕްރޮފެޝަނަލް ސްޓާފުންނަށް ބޯހިޔާވަހިކަން ދިނުމުގައި އިސްކަން ދޭނެ ކަމަށް ވެސް އެމަނިކުފާނު ވިދާޅުވި އެވެ.\nރައީސް ވިދާޅުވި ގޮތުގައި ސަރުކާރުން މަސައްކަތް ކުރަނީ އައިޖީއެމްއެޗްގެ އާ އިމާރާތަކީ އެންމެ ރަނގަޅު ވަސީލަތްތައް ގާއިމުކުރެވޭނެ ހޮސްޕިޓަލަށް ވެގެން ދިއުމަށެވެ. އެހެންކަމުން އައިޖީއެމްއެޗުން ވަކިވި ޑޮކްޓަރުން އެނބުރި ރާއްޖެ އައުމަށް ރައީސް ވަނީ ދައުވަތު ދެއްވައިފަ އެވެ.\n"އެންމެ ގިނަ ރައްޔިތުންނަށް އެންމެ މަގުބޫލު ސިއްހީ ހިދުމަތެއް ދެވޭނެ ތަނަކަށް އައިޖީއެމްއެޗް ބަދަލުވެގެންދާނެ ކަމާ މެދު އަޅުގަނޑު ޝައްކެއް ނުކުރަން،" ރައީސް ވިދާޅުވި އެވެ.\nއިތުރު ލިޔުންތައް އައިޖީއެމްއެޗު ޑޮކްޓަރުން މޯލްޑިވްސް ނާސިން އެސޯސިއޭޝަން ނަރުހުން ރައީސް އަބްދުﷲ ޔާމީން ދަރުމަވަންތަ ހޮސްޕިޓަލް ހެލްތު މިނިސްޓްރީ


Account Freeze Kurumakee Nasheed Alhugandah Dhin Aniyaa Eh: Siyam - Vaguthu\nއެކައުންޓް ފްރީޒް ކުރުމަކީ ނަޝީދު އަޅުގަނޑަށް ދިން އަނިޔާއެއް: ސިޔާމް\nރައްޔިތުންގެ މަޖިލީހުގައި ކުރިއަށްދާ ބަޖެޓް ބަހުސްގައި އަމިއްލަ ވިޔަފާރީގެ އެކައުންޓްތައް ފްރީޒް ކުރި ވާހަކައާއި އެއީ މަޖިލީހުގެ ރައީސް މުހައްމަދު ނަޝީދު އޭނާއަށް ދިން އަނިޔާއެއްގެ ގޮތުގައި ސިފަ ކުރައްވައި މީދޫ ދާއިރާގެ މެންބަރު، ސަން ޓްރެވެލްގެ ވެރިޔާ އަހުމަދު ސިޔާމް މުހައްމަދު ވިދާޅުވެއްޖެއެވެ.\nބަޖެޓް ބަހުސަށް ވާހަކަ ދައްކަވަމުން އެމްޑީއޭގެ ލީޑަރު ކަން ވެސް ކުރައްވާ ސިޔާމް ވިދާޅުވީ ކޮވިޑް-19 ގެ ބަލިމަޑުކަން ކުރިމަތިވެ ވިޔަފާރީގެ އާމްދަނީ ދަށްވި ނަމަވެސް އެންމެ މުވައްޒަފެއްގެ މުސާރަ އުނި ނުކުރާ ކަމަށެވެ. އެކަން ކުރީ އެކައުންޓްތައް ފްރީޒް ވެސް ކޮށްފައިވަނިކޮށް ކަން ފާހަގަކުރެއްވިއެވެ.\nސިޔާމް އަމިއްލަ ވިޔަފާރީގެ ވާހަކަ ދައްކަވަން ފެށްޓެވުމުން ވާހަކަ ހުއްޓުވާފައި، ރިޔާސަތުގައި އިންނެވި ރައީސް ނަޝީދު ވިދާޅުވީ ހުށަހެޅިފައިވަނީ ދައުލަތުގެ ބަޖެޓްގެ މައްސަލަ ކަމަށާއި އެ މައްސަލައަށް ބަހުސް ކުރައްވަމުން އަމިއްލަ ވިޔަފާރީގެ ވާހަކަ ދެއްކެވުމަކީ މަނާ ކަމެއް ކަމަށެވެ.\nއަނެއްކާ ވެސް ސިޔާމަށް ފުރުސަތު ދެއްވުމުން އޭނާ ވިދާޅުވީ އެ ކަމަކީ އަދުލު އިންސާފާއި ދައުލަތުގެ ބަޖެޓްގެ ވާހަކަ ކަމަށެވެ. އެއީ މަޖިލީހުގައި ދެއްކެވޭނެ ވާހަކައެއް ކަމަށާއި ރާއްޖޭގައި އިންސާފު ނެތް ކަން އޭނާގެ މައްސަލައިން އެނގިގެންދާ ކަމަށް ސިޔާމް ވިދާޅުވިއެވެ.\nސިޔާމް ފާހަގަ ކުރެއްވި މައްސަލައަކީ، ނ. އިރުފުށި ރިސޯޓް ހިންގުމުގެ އެއްބަސްވުން ސަން ޓްރެވެލްސް އިން ބާތިލް ކުރި މައްސަލާގައި ހިލްޓަނަށް 24 މިލިއަން ޑޮލަރުގެ ބަދަލެއް ދޭން ސިންގަޕޫރުގެ އާބިޓްރޭޝަނުން ނެރެފައިވާ އަމުރާ އެއް ގޮތަށް ސަން ޓްރެވެލްސް އިން ފައިސާ ނުދައްކާތީ ހިލްޓަން އިން ހުށަހެޅި މައްސަލައެކެވެ. މި މައްސަލާގައި ސިޔާމްގެ އެކައުންޓްތައް ފްރީޒް ކުރަން ސިވިލް ކޯޓުން ކުރި އަމުރެއްގެ ދަށުން އެކައުންޓްތައް ފްރީޒް ކޮށްފައިވެއެވެ.\nސިޔާމް ވިދާޅުވީ އެ ކަމަކީ ޖުޑިޝަލް ސާވިސް ކޮމިޝަން (ޖޭއެސްސީ) ގައި ރައީސް ނަޝީދު އިންނަވައިގެން އެމަނިކުފާނު ބޭނުންފުޅު ވެގެން ކުރެއްވި ކަމެއް ކަމަށެވެ. އެއީ ރައީސް ނަޝީދު އޭނާއަށް ދިން އަނިޔާއެއް ކަމަށް ވިދާޅުވިއެވެ.\n"މި މަޖިލިހުގެ ރައީސްއަކަށް ހުންނަވައި ޖޭއެސްސީ މެދުވެރިކޮށް ޝަރީއަތަށް ނުފޫޒު ފޯރުވަމުން ތި ދަނީ، މި މަޖިލިސް ޝަރުއީ ކޯޓަކަށް މަނިކުފާނު ހައްދަވައިފި، ރައްޔިތުންގެ މަޖިލިސް މުޅިން ހަރާބުކޮށްލައިފި، މަނިކުފާނު ހުންނަވައިގެން އަޅުގަނޑަށް ތިޔަ ދިނީ ބޮޑު އަނިޔާއެއް އިނގޭތޯ،" ސިޔާމް ވިދާޅުވިއެވެ.\nސިޔާމް މިހެން ވިދާޅުވުމާ އެކު ރައީސް ނަޝީދު އަނެއްކާ ވެސް ސިޔާމްގެ ވާހަކަ ހުއްޓުވިއެވެ. އަދި މަޖިލިހުގައި އަމިއްލަ ވިޔަފާރިއާއި އަމިއްލަ ވިޔަފާރީގެ އެކައުންޓް ފްރީޒް ކުރުން ފަދަ އަމިއްލަ މަސްލަހަތު ހުރި ވާހަކަ ދެއްކުމަކީ މަނާ ކަމެއް ކަން އަނެއްކާ ވެސް ނަޝީދު ވިދާޅުވިއެވެ.\nދެން ސިޔާމަށް ފުރުސަތު ދެއްވުމުން އޭނާ ވިދާޅުވީ މަޖިލީހުގެ ރައީސަކަށް ހުންނަވާ ބޭފުޅަކު ނުފޫޒު ފޯރުވައިގެން ޝަރީއަތްތައް ހިންގަވައިނަމަ އެއީ އޭނާގެ އަމިއްލަ މަސްލަހަތު ހުރި ކަމެއް ނޫން ކަމަށެވެ. އެއީ ދިވެހި ރައްޔިތުންގެ މަސްލަހަތު ހުރި ވާހަކައެއް ކަމަށެވެ.\nސިންގަޕޫރުން އާބިޓްރޭޝަނުން ހިލްޓަންއާ އެއްކޮޅަށް މި މައްސަލަ ނިންމާފައި ވަނިކޮށް ސިވިލް ކޯޓުން 2017 ގައި ވަނީ ސަން ޓްރެވެލްސްއަށް 16 މިލިއަން ޑޮލަރުގެ ބަދަލެއް ދޭން ހިލްޓަންގެ މައްޗަށް ހުކުމް ވެސް ކުރިއެވެ. އޭރު ސިޔާމަކީ ވެރިކަން ކުރާ ކޯލިޝަންގެ އެއް ޕާޓްނަރެވެ.\nއެކަމަކު ފަހުން ހައި ކޯޓުން އެ ހުކުމް ބާތިލްކޮށް ސިވިލް ކޯޓަށް އަނބުރާ މައްސަލަ ފޮނުވާލިއެވެ. ސިވިލް ކޯޓުން އެކައުންޓްތައް ފްރީޒް ކުރުމުގެ އަމުރެއް ނެރުނީ އެ މައްސަލަ އަލުން ބަލަން ފަށަން ނިންމައިފައެވެ.\nނޮވެމްބަރު 18, 2020 15:02\nނޮވެމްބަރު 18, 2020 15:36\nތި ސިޔާމު މެންނަކީ ސަރުކާރަށް ނުފޫޒު ފޯރުވައިގެން ރަށްރަށް ދަމައިގަނެ ވިޔަފާރި ކުރަމުންދާ މީހެއް ކަމަށް ބެލެވޭ މީހެއް! ލަންކާގެ މިހާރު ސަރުކާރު ހިންގާ މައި ޕާޓީގެ ކެމްޕޭނަށްވެސް ފައިސާދިން ކަމަށް ވޭ، އެ ޤައުމުގެ ޤާނޫނު އަސާސީގައި ހުއްދަ ނުކުރާ ތާކު މޫދު ކޮޓަރި އަޅަންްވެގެން! ކީކޭ ދެން އަޅެފަހެ ބުނާނީކީ!\nނޮވެމްބަރު 18, 2020 15:51\nއެ ގޮތަށް އަމިއްލަ ވާހަކަ ދެއްކުމަކީ ދާއިރާ ގެ ރައްޔިތުންނަށް ޣައްދާރު ވުން\nނޮވެމްބަރު 18, 2020 16:43\nނޫނޭ ސިޔާމޫ އަނިޔާވެރިވާނީ ހަމައެކަނި ޔާމީނު ، ދެން ސިޔާމު ބޯންއުޅުނު ބޮނޑި ތިއޮތީ ބޮވިފައި ދެން ރާކަނިމަސްކެވޭތޯ ބަލާ\nނޮވެމްބަރު 18, 2020 17:31\nމަޖިލީހުން ގަދަކަމުން މާރާމާރީ ހިންގާ މީހުންގެގަޔަށް ބޮލަށް އަރަން މަޖިލީހުގެ ރައީސް އެންގުމަކީ ހުއްދަކަމެއްތޯ ކަނޑައެޅިގެން މަނާކަމެއް އެއީ މަނާކަމަކީ ބީތާވެފަހުރި މީހަކު ރައީސްކަމަށް ލުމަށްވުރެ ހިޓުލަރުގެ ފޮޓޯ ގަނޑެއް މަޖުލީހުގެ ރައީސްގެ ގޮތުގައި ބެހެއްޓުން މާ ރަނގަޅު.\nނޮވެމްބަރު 18, 2020 17:56\nޝިޔާމް ކަލެޔަށް ތިފެންނަނީ ކަލޭވެސް މައުމުނާއި އެމްޑީޕީ ޔަށް ބަޔަތުހިފާ ޤައުމަށް ޣައްދާރު ވުމުގެ ނަތީޖަ. ދެން ހުރޭ ހިތި ބޮއިގެން.


Miadhu thajuribaa kuran jehifaa othee aniyaage dhathuru: Saeed | ThePress\nމިއަދު ތަޖުރިބާ ކުރަން ޖެހިފާ އޮތީ އަނިޔާގެ ދަތުރު: ސައީދު\n24 September 2021, 11:18\nމާވަށު ދާއިރާގެ މެންބަރު މުހައްމަދު ސައީދު/ ފޮޓޯ: މަޖިލިސް\nމިއަދު ދިވެހި ރައްޔިތުން ތަޖުރިބާ ކުރަން ޖެހިފައި ވަނީ އަނިޔާގެ ދަތުރު ކަމަށް ޕީއެންސީގެ ނައިބު ރައިސް އަދި މާވަށު ދާއިރާގެ މެމްބަރު މުހައްމަދު ސައީދު ވިދާޅުވެއްޖެއެވެ.\nޕީޕީއެމްގެ ޖަލްސާގައި ވާހަކަ ދައްކަވަމުން ސައީދު ވިދާޅުވީ ރައީސް ޔާމީން، ގައުމު ބިނާކުރެއްވުމުގެ މަސައްކަތް ކުރައްވަމުން ގެންދެވިއިރު އަޑުގަދަކޮށް މި ސަރުކާރުގައި ތިއްބެވި ބޭފުޅުން ދެއްކީ އިންސާފުގެ ދަތުރެއްގެ ވާހަކަ ކަމަށެވެ.\n"އެމްޑީއެންގެ ރިޕޯޓުގައި ސީދާ ރަސޫލާއަށް ފުރައްސާރަކޮށް ދީނަށް ފުރައްސާރަކޮށް މުސްލިމުންގެ އަގީދާއަށް ޗެލެންޖް ކޮށް މުސްލިމުންގެ އުޅުން ހުތުރު ކަމަށްބުނެ އެތައް ބަސްތަކެއް ދީނާ ބެހޭގޮތުން ފެންމަތި ކުރީމާ މިގައުމުގެ ރައީސްއަކަށް ހުރި ބޭފުޅާއަށް ކެރިވަޑައެއް ނުގަތް އެބޭފުޅުންނަށް ފިޔަވަޅު އަޅާކަށް. މިއަށްވުރެ ބޮޑު އަނިޔާއެއް އިންސާނިއްޔަތަކަށް ދެވޭނެ ވެރިއަކު ނިކަން ދައްކަބަލަ."\nޕީއެންސީގެ ނައިބު ރައިސް އަދި މާވަށު ދާއިރާގެ މެމްބަރު މުހައްމަދު ސައީދު\nރައީސް ސޯލިހުގެ ސަރުކާރަކީ އަނިޔާގެ ދަރުރެއް ކަމަށް ވިދާޅުވެ ދެއްވަން ސައީދު ވަނީ އުތުރުތިލަފަޅު އެއްބަސްވުން ދިވެހިރާއްޖޭގެ ގާނޫނުއަސާސީއާ ހިލާފު ކަމަށް ވިދާޅުވާ ވިދާޅުވުން ތަކުރާރު ކުރައްވާފައެވެ. އަދި އިންޑިޔާގެ މިލިޓަރީ ބޭސްއެއް ހަދަން އެތަން ދެވޭނެ އެއްވެސް ގޮތެއް ނޯންނާނެ ކަމަށްވެސް ވިދާޅުވިއެވެ.\nނޭޝަނަލް ޑިފެންސް ފޯސްއަކީ ދިވެހިރާއްޖެ ވަށައިގެން ހަމައެކަނި ބަޑި ހިފައިގެން ތިބެން ޖެހޭ ބައެއް ނޫން ކަމަށާއި އެ ފޯސްއަކީ ރާއްޖޭގެ ކުރިމަގަށް އަންނަ މިކަހަލަ ފިކުރީ ޗެލެނެޖް ތަކުގައިވެސް ސާބިތު ކަމާއެކު ތެދުވެ ވަތަން ދިފާއު ކުރަން ޖެހޭ ބައެއް ކަމަށްވެސް ސައީދު ވިދާޅުވިއެވެ.\nހަބަރު މުހައްމަދު ސައީދު ސަރުކާރު ޕީއެންސީ ޕީޕީއެމް\nތިޔަ ބުނާ ރިޕޯޓެއް ނެރުނީ ތިޔަބުނާ ވަގަށް ވެރިކަމަށް އެރި ޔާމީނުގެ ވެރިކަމުގަ.. ކީއްވެތޯ ދީނީ ވެރިކަމުގަ ފިޔަވަޅު ނޭޅީ…..! ޔާމިނު ސަރުކާރުން: މޫނުބުރުގާ އެޅި މީހުން ވަކިކުރި، މިސްކިއްތަކުގެ ކަރަންޓުފީ ސަރުކާރުން ދިނުން ހުއްޓާލި، މިހެންގޮސް ކިތައްމެކަމެއް.. ސައީދުމެން ދީނޭ ކިޔާފަ އަނގަ ހުޅުވަން ލަދުގަންނަން ޖެހޭ… ދައްކާނެ ސިޔާސީ ވާހަކަ ހުސްވީމަ ދީނޭ ކިޔަންތި ފަށަނީ…..


Dr. Jameel, PPM aa gulhivaigen advisor akah | Mihaaru\nކުރީގެ ނައިބު ރައީސް ޖަމީލް، ޕީޕީއެމަށް އަލުން މިރޭ ސޮއިކުރެއްވުމަށް ފަހު، އެ ކޯލިޝަންގެ ލީޑަރު އަބްދުއްރަހީމްއާ ފޯމު ހަވާލު ކުރައްވަނީ.---ފޮޓޯ: ނިޝާން އަލީ/މިހާރު\nޑރ. ޖަމީލް، ޕީޕީއެމްއާ ގުޅިވަޑައިގެން އެޑްވައިޒަރަކަށް\n25 ޖޫން 2020 - 21:01 156 comments\nޖަމީލް ޕީޕީއެމާ ދެވަނަ ފަހަރަށް ގުޅިވަޑައިގަތުމަށް ހާއްސަ އިވެންޓެއް މިރޭ ވަނީ ބާއްވައިފަ އެވެ. ޖަމީލް އެންމެ ފަހުން ހުންނެވި ޖުމްހޫރީ ޕާޓީން މިދިޔަ ފެބްރުއަރީ މަހު ވަނީ ވަކިވެވަޑައިގެންފަ އެވެ.\nކުރީގެ ރައީސް ޑރ. މުހައްމަދު ވަހީދަށް ވެސް މިދިޔަ ހޯމަ ދުވަހުގެ ރޭ ވަނީ އިދިކޮޅު ކޯލިޝަންގެ ސްޕެޝަލް އެޑްވައިޒަރުކަން ދެއްވައިފަ އެވެ. އެ މަނިކުފާނަކީ 2013 ވަނަ އަހަރުން ފެށިގެން ޕީޕީއެމްގެ މެމްބަރެކެވެ.\nޕީޕީއެމާ އަލުން ގުޅިވަޑައިގަތުމަށް ފަހު، ނޫސްވެރިންނާ ވާހަކަ ދައްކަވަމުން ޖަމީލް ވިދާޅުވީ، ކުރީގެ ރައީސް އަބްދުﷲ ޔާމީނަކީ ރާއްޖެ މިހާރު ދެކޭ "ތަރައްގީގެ މަޝްރޫއުތަކުގެ ބާނީ" ކަމަށް ވާއިރު، އެ މަނިކުފާނު ޖަލުގައި ހުންނެވުމަކީ ގަބޫލު ކުރެއްވޭނެ ކަމެއް ނޫން ކަމަށެވެ.\nމަނީލޯންޑަރިންގެ ތުހުމަތުގައި ޔާމީން ފަސް އަހަރުގެ ޖަލުގެ ހުކުމެއް ތަންފީޒު ކުރައްވަމުން ގެންދަވާއިރު، ޖަމީލް ވިދާޅުވީ، އެމްއެމްޕީއާރުސީގެ ހިޔާނާތުގެ ފައިސާ "ދަބަސްދަބަހަށް" އަޅައިގެން "އުފުލި" މީހުން ތިބީ ގޭގައި ކަމަށެވެ. އެހެންވެ، ޖަމީލް ވިދާޅުވީ، ޔާމީން ޖަލަށް ލައިގެން އުޅެނީ ސިޔާސީ ހަސަދަވެރިކަމެއްގެ ތެރެއިން ކަމަށެވެ.\n"ރައީސް ޔާމީން މިއަދު ޖަލުގައި އެ ހުންނެވީ ބަދަލު ހިފުމުގެ ރޫހުގެ ތެރެއިންކަން. ރައީސް ޔާމީން މިއަދު ޖަލުގައި އެ ހުންނެވީ އެއްވެސް ހަމައެއް، އިންސާފަކުން ހިންގި ޝަރީއަތުގެ ތެރެއިން ނޫން ކަން،" ޔާމީންގެ ވެރިކަމުގައި އެ މަނިކުފާނުގެ ނައިބު ރައީސްކަމަށް ހުންނެވިއިރު، ޔާމީންގެ ފިއްތުންތަކާ އެކު، އިތުބާރު ނެތްކަމުގެ މައްސަލަ ރައްޔިތުންގެ މަޖިލީހަށް ހުށަހަޅައި، ޖުލައި 23، 2015ގައި މަގާމުން ވަކިކުރި ނައިބު ރައީސް ވިދާޅުވި އެވެ.\nޑރ. ޖަމީލް، އަލުން ޕީޕީއެމާ މިރޭ ގުޅިވަޑައިގަތުމަށް ފަހު، ވާހަކަ ދައްކަވަނީ.---ފޮޓޯ: ނިޝާން އަލީ/މިހާރު\nޔާމީންގެ ގާނޫނީ ވަކީލުންގެ ޓީމުގައި އެންމެ އިސްކޮށް މިހާރު ހުންނެވި ޖަމީލް ވިދާޅުވި ގޮތުގައި، ރާއްޖެ އަށް މިހާރު ކުރިމަތިވެފައިވާ މައްސަލަ ހައްލު ކުރަން ބޭނުން ނަމަ އޮތް ހައްލަކީ "އަޅުގަނޑުމެން އެންމެ ނުކުތު"މެވެ. ޚާއްސަކޮށް، ޔާމީން ޖަލުން ސަލާމަތް ކުރުމަށް އެންމެން ނުކުންނަންޖެހޭ ކަމަށް ޖަމީލް ވިދާޅުވި އެވެ.\nމަނީލޯންޑަރިންގެ ތުހުމަތުގައި ޔާމީން ފަސް އަހަރުގެ ޖަލުގެ ހުކުމެއް ތަންފީޒު ކުރައްވަމުން ގެންދަވާއިރު، ޖަމީލް ވިދާޅުވީ، އެމްއެމްޕީއާރުސީގެ ހިޔާނާތުގެ ފައިސާ "ދަބަސްދަބަހަށް" އަޅައިގެން "އުފުލި" މީހުން ތިބީ ގޭގައި ކަމަށް. އެހެންވެ، ޖަމީލް ވިދާޅުވީ، ޔާމީން ޖަލަށް ލައިގެން އުޅެނީ ސިޔާސީ ހަސަދަވެރިކަމެއްގެ ތެރެއިން ކަމަށް.\n"ދެހާސް ތޭވީސް ވަނަ އަހަރު ރާއްޖޭގެ ރިޔާސަތާ ކޮންމެ ހާލަތެއްގައި ވެސް، މިއަދުގައި މި އޮތް މައްސަލަ ހައްލު ކުރަން ބޭނުން ކަމުގައި ވާ ނަމަ ރާއްޖޭގެ ސިޔާދަތު ހިފަހައްޓަން ބޭނުން ކަމުގައި ވާ ނަމަ ރާއްޖޭގެ ގައުމިއްޔަތު އަޅުގަނޑުމެން ރައްކާ ކުރަން ބޭނުން ކަމުގައި ވާ ނަމަ ރާއްޖޭގައި އިސްލާމްދީނުގެ ވަހުދަތު އަޅުގަނޑުމެން ގާއިމު ކުރަން ބޭނުން ކަމުގައި ވާ ނަމަ އަޅުގަނޑުމެންގެ ކުރިމައްޗަށް ވަރުގަދަ، ބިޔަ، ކެރޭ ލީޑަރަކު އަންނަން އެބަޖެހޭ،" ޖަމީލް ވިދާޅުވި އެވެ.\n"އެ މީހަކީ، މީހަކު ފެންނަ ކޮންމެ ފަހަރަކު ކަރުނަ އޮއްސައި، އެ މީހަކީ، މީހަކު ކިޔާ އެއްޗެއް އަމިއްލަ އަށް ނޭނގޭ ވަރުގެ މީހަކަށް ވާ ކަމުގައި ވާ ނަމަ ރާއްޖެ އާއި ރާއްޖެ އިން ބޭރުގައި އަޅުގަނޑުމެން ފަލީހަތް ވާނެ. އެކަމުން އަޅުގަނޑުމެން ސަލާމަތް ވާން ބޭނުން ކަމުގައި ވާ ނަމަ އަޅުގަނޑު ދެކޭގޮތުގައި ކުރިމަތީގައި އޮތީ އެންމެ ހައްލެއް. އެއީ ރައީސް ޔާމީން 2023 ވަނަ އަހަރުގެ ކެންޑިޑޭޓަކަށް ނެރުން."\nއަދި ހަގީގަތުގައި ފްލެޓުތަކުގެ ބާނީ އަކީ ވެސް މި ފިކުރުގެ ވެރިޔާ ރައީސް ޔާމީން --- ޖަމީލް\nޕީޕީއެމަށް ވަރަށް ބޮޑަށް ތައުރީފު ކުރައްވަމުން ޖަމީލް ވިދާޅުވި ގޮތުގައި، އެއީ ރާއްޖޭގެ އިގުތިސާދު ބިނާކުރާ ފިކުރެވެ. ރާއްޖޭގެ ވިޔަފާރި އުފައްދާ ފިކުރެވެ. އެއީ ބޮޑެތި ވިޔަފާރިތަކާއި މެދުފަންތީގެ ވިޔަފާރި ވެސް ފުޅާކުރާ ފިކުރެވެ.\n"ޕީޕީއެމްގެ ވެރިކަމުގައި 50 އެތަކެއް ރިސޯޓެއް ހުޅުވިގެން ދިޔަ. ޕީޕީއެމްގެ ވެރިކަމުގައި [ވެލާނާ އިންޓަނޭޝަނަލް އެއާޕޯޓުގެ އާ ރަންވޭ] ރަންވޭ އެ އޮތީ ނިމިފައި. ޕީޕީއެމްގެ ވެރިކަމުގައި ޓާމިނަލް އެހެރީ ނިމިފައި، ބޮޑު މާސިންގާ ބިޔަ ހޮސްޕިޓަލެއް އެހެރީ ނިމިފައި. ބްރިޖު ވެސް އެ އޮތީ ނިމިފައި،" އޭނާ ވިދާޅުވި އެވެ.\n"އަޅުގަނޑަށް ދަންނަވަން މިއުޅޭ ވާހަކަ އަކީ ޕީޕީއެމަކީ ވިޔަފާރި އަށް ފުރުސަތު ދޭ، ވިޔަފާރިވެރިން އުފައްދާ، ދިވެހިރާއްޖޭގައި މި އޮތް އިގުތިސާދު ފުޅާކުރާ ވިސްނުން ހަމައެކަނި ދިވެހިރާއްޖޭގައި އޮތް ޕާޓީ އަކީ ޕީޕީއެމް."\nޖަމީލް ވިދާޅުވީ، އެމްޑީޕީގެ ވެރިކަމެއްގައި ގާނޫނެއް ހަދައިފި ނަމަ އެ ކަން ކުރާނީ "ވިޔަފާރި އަށް ތުރާކުރަން" ކަމަށެވެ. އޭގެ ބަދަލުގައި ޕީޕީއެމް ވެރިކަމަށް އަންނަ ކޮންމެ ފަހަރަކު ރާއްޖޭގައި ވިޔަފާރިތައް ފުޅާކޮށް، ތަރައްގީ ގެނައި ކަމަށް ޖަމީލް ވިދާޅުވި އެވެ.\n"އަދި ހަގީގަތުގައި ފްލެޓުތަކުގެ ބާނީ އަކީ ވެސް މި ފިކުރުގެ ވެރިޔާ ރައީސް ޔާމީން،" ޖަމީލް ވިދާޅުވި އެވެ.\nއިތުރު ލިޔުންތައް ޑރ. މުހައްމަދު ޖަމީލް އަހުމަދު ޕީޕީއެމް އިދިކޮޅު ފަރާތްތައް ޕީޕީއެމް/ޕީއެންސީ އިއްތިހާދު ޕީޕަލްސް ނެޝަނަލް ކޮންގްރެސް ރައީސް އަބްދުﷲ ޔާމީން


Hiygaimu Korea style ge apartment thah Rajje ah\nހިތްގައިމު ކޮރެއާ ސްޓައިލްގެ އެޕާޓްމެންޓްތައް ރާއްޖެއަށް\n"ކޭ ޕާކް ރެސިޑެންސް"ގެ އެޕާޓްމެންޓެއްގެ ފަރުމާއެއް: 110 އެޕާޓްމެންޓް ހަދާނެ --\nކޮރެއާގެ ލަކްޒަރީ އެޕާޓްމެންޓްތައް ހުންނަ ސްޓައިލަށް، އެ ފެންވަރުގައި ރާއްޖޭގައި އެޕާޓްމެންޓްތަކެއް އަޅަން ނިންމައި، އެ އެޕާޓްމެންޓުތައް ގަތުމުގެ ފުރުސަތު މިވަނީ ހުޅުވާލާފަ އެވެ. އަދި އެ އެޕާޓްމެންޓްތައް އިމާރާތް ކުރުމުގެ މަސައްކަތަށް މިހާރު ދަނީ ތައްޔާރުވަމުންނެވެ.\nހަގީގީ ލަގްޒަރީ ރާއްޖެ ގެނައުމުގެ މަގުސަދުގައި ހުޅުމާލޭ ސެންޓަރަލް ޕާކް ކައިރީގައި މި އެޕާޓްމެންޓްތައް ހިމެނޭ ބިޔަ އިމާރާތް އެޅުމަށް ހަވާލުކޮށްފައިވަނީ ނަލަ ހިޔާ ކޮންސްޓްރަކްޝަނާ އެވެ. އިމާރާތްތައް ދީފައިވަނީ ނަމަކީ "ކޭ ޕާކް ރެސިޑެންސް" އެވެ. މި އިމާރާތަކީ އަމިއްލަ ކުންފުންޏެއް ކަމަށްވާ ކޯދި އިންވެސްޓްމެންޓްގެ އިމާރާތެކެވެ. އިމާރާތުގެ މަސައްކަތްކުރަނީ ކޯދި އިންވެސްޓްމެންޓްގެ ޝެއާ ހޯޑާ ކުންފުންޏެއް ކަމަށްވާ ހަންބޯޓެކްއާއެކު އެވެ. އެއީ ކޮރެއާގެ މަޝްހޫރު ކުންފުންޏެކެވެ.\nސާދަ ބުރިއަށް ނަގައި މި އިމާރާތުގައި ޖުމްލަ 110 އެޕާޓްމެންޓް އަޅާނެ އެވެ. އެއީ، 15،00 އަކަފޫޓާއި 12 އަކަފޫޓާ ދެމެދުގެ އެޕާޓްމެންޓްތަކެވެ. އެއީ ދެ ކޮޓަރި އާއި ތިން ކޮޓަރީގެ އެޕާޓްމެންޓްތަކެވެ. އިމާރާތުގެ ބޮޑު މިނަކީ 21،000 އަކަފޫޓެވެ. މީހުން ދިރިއުޅޭ އެޕާޓްމެންޓްތައް 11 ބުރިއެއްގައި އެޅުމަށް ނިންމާފައިވާއިރު ތިރީ ބުރި ހެދުމަށް ހަމަޖެހިފައިވަނީ ކާރު ޕާކްކުރާ ސަރަހައްދެއްގެ ގޮތުގަ އެވެ. އެ ސަރަހައްދުން ކާރު ޕާކްކުރުމަށް ވެސް ޖާގަ ގަތުމުގެ ފުރުސަތު ހުޅުވާލާނެ އެވެ. އަދި އިމާރާތުގެ ފުރަތަމަ ދެ ބުރިއަކީ ކޮމާޝަލް ދެ ބުރި އެވެ. އެ ދެ ބުރީގައި ސްވިމިން ޕޫލަކާއި ރެސްޓޯރެންޓްތަކާއި ޑޭ ކެއާ ސެންޓަރުތަކާއި ޖިމްތައް ހުންނާނެ އެވެ. ރެސްޓޯރެންޓަކީ ވެސް ކޮރެއަން ސްޓައިލްގެ ރެސްޓޯރެންޓެކެވެ.\nއެޕާޓްމެންޓްތައް ބުކްކުރުމަށް މިހާރު ހުޅުވާލާފައިވާއިރު، އެޕާޓްމެންޓެއް އަގު އުޅެނީ ތިން މިލިއަނާއި ފަސް މިލިއަނާ ދެމެދު އެވެ. ފައިސާ އެއް ފަހަރާ ދެއްކުމަށް ވެސް ފުރުސަތު އޮތްއިރު، އިސްލާމިކް ބޭންކުން މެދުވެރިކޮށް ފައިސާ ދެއްކޭނެ އެވެ. އެއީ ފުރަތަމަ 20 ޕަސެންޓް ދެއްކުމަށްފަހު އެވެ. އިސްލާމިކް ބޭންކްގެ އިތުރުން ބީއެމްއެލްގެ އިސްލާމިކް ވިންޑޯއާ ވެސް ދަނީ ވާހަކަ ދައްކަމުންނެވެ. އަދި އެޕާޓްމެންޓްތައް ވަނީ އިންޝުއާ ވެސް ކޮށްފަ އެވެ.\nމި އެޕާޓްމެންޓްތަކުގެ އެންމެ ހާއްސަ ކަމެއްގެ ގޮތުގައި ކޯދިގެ މެނޭޖިން ޑިރެކްޓަރު ހަސަން މަމްދޫހު ވިދާޅުވީ، އެޕާޓްމެންޓްތަކުގެ މުޅިން ވެސް ހުންނާނީ ކޮރެއާ ބްރޭންޑްގެ ތަކެތި ކަމަށްވުމެވެ. އެގޮތުން ޓީވީ، އެއާކޯން ފަދަ އިލެކްޓްރޯނިކްސް ސަމާނު ހުންނާނީ ކޮރެއާގެ ބްރޭންޑެއް ކަމަށްވާ ސެމްސެންގާއި އެލްޖީގެ ސާމެނެވެ. އޭގެއިތުރަށް ޓައިލްސް އާއި ވޯލްޕޭޕާ އަދި ބޮކި ފަދަ ތަކެއްޗަކީ ވެސް ކޮރެއާގެ އުފެއްދުންތަކެވެ.\nކޯދިގެ އެމްޑީ (ވ) އަދި އެސިސްޓެންޑް އެމްޑީ (ކ): އެޕާޓްމެންޓްތައް ހަދަނީ ކޮރެއާ ސްޓައިލަށް - އަވަސް ފޮޓޯ: އަފްޝީން ނަސީރު\nކޮރެއާގެ މޮޅު ކޮލިޓީގެ ޓައިލްސް މި އެޕާޓްމެންޓްތަކުގައި ބޭނުންކުރާއިރު ޓައިލްސް ޖެހުމަށް ވެސް ކޮރެއާއިން މީހުން ގެނައުމަށް ވަނީ ނިންމާފަ އެވެ. އަދި، އެ އެޕާޓްމެންޓެއްގައި ޓައިލްސް ޖަހަނީ އެ އެޕާޓްމެންޓެއް ބުކްކުރާ ފަރާތް ބޭނުންވާ ޑިޒައިނެއްގެ ބޭނުންވާ ގޮތަށެވެ.\nއޭގެއިތުރަށް މި އިމާރާތުގައި ސޯލާ ޕެނަލް ހަރުކުރުމަށް ވަނީ ނިންމާފަ އެވެ. އޭގެ ހަކަތަ ބޭނުންކުރާނީ އިމާރާތް ދިއްލުމަށާއި ލިފްޓަށެވެ. އިމާރާތުގައި ހަތަރު ލިފްޓެއް ހަރުކުރުމަށް ނިންމާފައިވެ އެވެ. އޭގެ ތެރޭގައި ސްޓްރެޗާ ލިފްޓެއް ވެސް ހިމެނެ އެވެ. ކޮރެއާ މީހުންނަކީ ތަފާތު ގޮތްގޮތަށް އިމާރާތްތައް ދިއްލާ ބައެއްކަމުން މި އިމާރާތް ވެސް ހުންނަނީ އެފަދަ ގޮތަކަށް ދިއްލާފައި ކަމަށް ކޯދި އިންވެސްޓްމެންޓްގެ އެސިސްޓެންޓް އެމްޑީ އިސްމާއިލް ލަތީފް (ޖީކޭ) ވިދާޅުވި އެވެ. އޭނާ ވިދާޅުވި ގޮތުގައި އިމާރާތުގައި ޖަހާނީ ވެސް ކޮރެއާގެ ހާއްސަ ބިއްލޫރިއެކެވެ. އެއީ ހޫނު ހިފަހައްޓައިދޭ ބިއްލޫރިއެއް ކަމަށެވެ. އެޕާޓްމެންޓް ހަވާލުކުރާއިރު އެޕާޓްމެންޓްގެ ހުރިހާ ފްރުނީޗަރަކާއި ސަމާނެއް ފުރިހަމައަށް ހަމަކޮށްފައި ހުންނާނެ ކަމަށް ވެސް ވިދާޅުވި އެވެ.\nއެޕާޓްމެންޓްގައި ބޭނުންކުރާނެ ވޯލް ޕޭޕާސްތައް އަވަސްއަށް ދައްކާލަނީ: އެޕާޓްމެންޓްތައް ހަދަނީ ކޮރެއާ ސްޓައިލަށް - އަވަސް ފޮޓޯ: އަފްޝީން ނަސީރު\n"އަސްލު ރާއްޖޭގައި ނެތް ލަގްޒަރީއެއް، އެހެންވެ އެ ލަގްޒަރީ ގެނައުމަށް މި މަސައްކަތް ކުރަނީ،" އިސްމާއިލް ލަތީފް ވިދާޅުވި އެވެ.\nއެޕާޓްމެންޓްތައް ބުކްކުރުމަށް މިހާރު ކޯދި އޮފީހުން ދަނީ ފޯމް ދޫކުރަމުންނެވެ. އަދި އެ ކުންފުނީގެ ވެބްސައިޓް ހެދުމުގެ މަސައްކަތް މިހާރު ކުރިއަށްދާއިރު ކުރިއަށް އޮތްތާ ވެބްސައިޓް މެދުވެރިކޮށް ވެސް އެޕާޓްމެންޓް ބުކް ކުރުމަށް ފޯމް ފުރޭނެ އެވެ.\nހުޅުމާލެ ކޭ ޕާކް ރެސިޑެންސް\nފްލެޓު އަޅަން ދިން ބިންތަކެއް އަތުލައިފި\nކުންފުނި ފްލެޓްތައް ނިމެންވާއިރަށް މަގުތައް ނިމޭނެ\nހުޅުމާލެ މަތިން ސީޕްލޭން ދަތުރުކުރުން ހުއްޓާލައިިފި\nހިޔާ ފްލެޓްތަކުގައި ފުރަތަމަ ފަހަރަށް ފިހާރައެއް ހުޅުވައިފި


Madrid in massakkaiy kuranee Messi ah aniyaa kuran: Capello | Mihaaru\nރެއާލްގެ ކަސެމޭރޯ (ކ) މެސީ އަށް ޓެކްލްކުރަނީ.-- ފޮޓޯ: އޭއެފްޕީ\nމެޑްރިޑުން މަސައްކަތް ކުރަނީ މެސީ އަށް އަނިޔާކުރަން: ކަޕެއްލޯ\n25 އެޕްރީލް 2017 - 11:33 14 comments\nލަންޑަން (އޭޕްރިލް 25) - ރެއާލް މެޑްރިޑް ދަނޑުގައި ކުޅޭ ކޮންމެ ކްލަސިކޯ މެޗެއްގައި ވެސް އެ ޓީމުން ބާސެލޯނާގެ ތަރި ލިއޮނަލް މެސީ އަށް އަނިޔާކުރަން މަސައްކަތްކުރާ ކަމަށް ރެއާލްގެ ކުރީގެ ކޯޗު ފަބިއޯ ކަޕެއްލޯ ތުހުމަތުކޮށްފި އެވެ.\nއާދީއްތަ ދުވަހުގެރޭ ކުޅުނު ކްލަސިކޯ މެޗުގެ ފަހު ވަގުތު ރެއާލް ކޮޅަށް މެސީ ވައްދާލި ލަނޑާ އެކު ބާސެލޯނާ މޮޅުވީ 3-2 އިންނެވެ. މި މެޗުގައި ރެއާލްގެ ސާޖިއޯ ރާމޮސް އަށް ރަތް ކާޑު ދެއްކީ މެސީ އަށް ކުރި ފައުލަކަށެވެ. އަދި މެޗުގެ ތެރެއިން ވެސް ރެއާލް ކުޅުންތެރިން ވަނީ މެސީ އަށް ފައުލުކޮށްފަ އެވެ.\n"ބާނަބައުގައި ކްލަސިކޯއެއް އޮންނަ ކޮންމެ ފަހަރަކު ރެއާލް މެޑްރިޑް ކުޅުންތެރިން މެސީ އިންޖަރީ ކޮށްލަން މަސައްކަތް ކުރާނެ. ރާމޮސް އަށް ދެއްކީ ހައްގު ރަތް ކާޑެއް،" 2006-2007 އަށް ރެއާލަށް ކޯޗުކޮށްދިން ކަޕެއްލޯ ބުންޏެވެ.\nމެސީ އަކީ ކްލަސިކޯ މެޗުތަކުގެ ތާރީހުގައި އެންމެ ކާމިޔާބު ކުޅުންތެރިއާ އެވެ. އޭނާ އެންމެ ފަހުން ރެއާލް ކޮޅަށް ޖެހި ދެ ލަނޑާ އެކު ބާސެލޯނާ އަށް ޖަހައިދިން ލަނޑުގެ އަދަދު ވަނީ 500 އަށް އަރައިފަ އެވެ.\n"މެސީ އަކީ ހުރިހާ ގޮތަކުން ބެލިޔަސް އެހެން ކުޅުންތެރިންނާ ތަފާތު ކުޅުންތެރިއެއް. ކްރިސްޓިއާނޯ (ރޮނާލްޑޯ) ވެސް މޮޅު. އެކަމަކު މެސީ ހުރިހާ ގޮތަކުން ވެސް ތަފާތު،" ރޮނާލްޑޯ އާއި މެސީގެ ވާދަވެރިކަމާ ގުޅޭގޮތުން ކަޕެއްލޯ ބުންޏެވެ.\nބާސެލޯނާ އަތުން ބަލިވުމުން ރެއާލަށް ލީގުގައި ކުރިއަށް ދިއުމަށް ގޮންޖެހުންތަކެއް ކުރިމަތިވުމުގެ ފުރުސަތު އެބައޮތް ކަމަށާއި ކުރިއަށް އޮތް މެޗުތަކަށް ނުކުންނައިރު ފަރުވާކުޑަކޮށްލެވޭނެ ކުޑަވެސް ޖާގައެއް އެ ޓީމަށް ނެތް ކަމަށް ކަޕެއްލޯ ވަނީ ބުނެފަ އެވެ.\nކްލަސިކޯ މެޗުގައި މެސީ ދެއްކި ކުޅުމަށް ގިނަ ބައެއްގެ ތަރުހީބު އަންނަނީ ލިބެމުންނެވެ. އެގޮތުން ހޮލީވުޑުގެ މަޝްހޫރު ފިލްމީ ބަތަލާ ޖޫލިއާ ރޮބަޓްސް ވެސް ވަނީ މެސީ އަށް މަރުހަބާ ކިޔުމަށް އޭނާއާ ބައްދަލުކޮށްފަ އެވެ.\nއިތުރު ލިޔުންތައް ރިއަލް މެޑްރިޑް ބާސެލޯނާ ފަބިއޯ ކަޕެލޯ


Facebook Aai Apple Ge Verin "Hanguraama" Ah Nikumehjje - Vaguthu\nފޭސްބުކާއި އެޕަލްގެ ވެރިން "ހަނގުރާމައަށް" ނިކުމެއްޖެ\n"ކޭމްބްރިޖް އެނަލެޓިކާ" ގެ މައްސަލައިގައި ފޭސްބުކް އޮތީ މައްސަލަ ގަނޑެއްގެ ތެރޭގައެވެ. ފޭސްބުކްގެ ސީއީއޯ މާކް ޒުކަބާގް ގެންދަނީ ދިމާވެފައިވާ މައްސަލަ އިން ސަލާމަތްވުމަށް ވަރަށް ބޮޑަށް މަސައްކަތް ކުރަމުންނެވެ. ހެދުނު ގޯސް ތަކުރާރު ނުކުރާނެކަމުގެ ޔަގީންކަން ދިނުމަށްޓަކައި މީޑިއާތަކަށް ތަފާތު އިންޓަވިއުތައް ވެސް އޭނާ ގެންދަނީ ދެމުންނެވެ.\nނަމަވެސް މިއަދު "ވޮކްސް" އަށް ދިން އިންޓަވިއުގައި ޒުކަބާގް ވަނީ އެޕަލްގެ ސީއީއޯ ޓިމް ކުކް މިދިޔަ ހަފްތާގައި ދެއްކި ވާހަކަތަކަށް ރައްދުދީ އޭނާ އަށް ބަހުގެ ހަމަލާތަކެއް ފޮނުވާލާފައެވެ. ޓިމް ކުކް ފޭސްބުކަށް ފާޑުކިޔުމާއި އަދި އެފާޑުކިޔުމަށް ޒުކަބާގް ރައްދު ދިނުމާއި އެކު މީޑިއާ އިން އެކަން ސިފަކޮށްފައި ވަނީ ދެކުންފުނީގެ ވެރިން ފެށި "ބަހުގެ ހަމަލާތައް ދިނުމުގެ ހަނގުރާމައެއްގެ" ގޮތުގައެވެ.\nފޭކް ނިއުސް ނުވަތަ ދޮގު ޚަބަރު ފޭސްބުކް މެދުވެރިކޮށް ފަތުރާ މައްސަލައިގައި ވާހަކަދައްކަމުން ޓިމް ކުކް މިދިޔަ ހަފްތާގައި ބުނެފައި ވަނީ ފޭސްބުކް އިން ގެންދަނީ ދޮގު ޚަބަރުތައް ހުންނަ ލިންކްތައް ގިނަ މީހުންނަށް ފެންނަ ގޮތް ހަދައިގެން އާންމުދަނީ އިތުރު ކުރަމުން ކަމަށެވެ. ނަމަވެސް އެއީ އެޕަލް އިން ކުރާނެ ކަމެއް ނޫން ކަމަށް ޓިމް ކުކް ބުންޏެވެ.\n"ފޭސްބުކް އިން ކުރާ ކަމަކީ ދޮގު ޚަބަރު ހުންނަ ލިންކްތަކަށް ގިނަ މީހުން ވައްދައިގެން އާންމުދަނީ އިތުރު ކުރަމުން. އެއީ ކުންފުނި ހިންގާ ގޮތެއް ނޫން. އެފަދަ ކަމެއް އެޕަލް އިން ނުކުރާނެ." ޓިމް ކުކް ބުންޏެވެ.\nޓިމް ކުކް އަށް ރައްދު ދެމުން ޒުކަބާގް ބުނީ ފޭސްބުކް އިން ގިނަ ފައިސާ ލިބޭ ލިންކްތައް ގިނަ މީހުންނަށް ނުދައްކާ ކަމަށެވެ. ގިނައިން މީހުންނަށް ފެންނާނީ އެމީހުން ގިނައިން ވަންނަ ޒާތުގެ ލިންކްތައް ކަމަށާއި އެއީ އެމީހެއްގެ ޝައުގުވެރިކަން ބަލަން ގެންގުޅޭ އަލްގްރިދަމްއެއް ބޭނުން ކޮށްގެން ކުރާ ކަމެއް ކަމަށެވެ.\n"ކަން ކުރާ ގޮތް ނޭނގޭނަމަ އެކަމުގެ ވާހަކަ ދެއްކުން އެއީ ރަނގަޅު ކަމެއް ނޫން. އެއީ އެއްވެސް މީހަކު ކޮށްގެން ވެސް ވާނެ ކަމެއް ނޫން." ޓިމް ކުކް އަށް ރައްދު ދެމުން ޒުކަބާގް ބުންޏެވެ.\nގިނަ ބަޔަކު މިހާރު އިންތިޒާރު ކުރަމުން ގެންދަނީ ޒުކަބާގްގެ ވާހަކަތަކަށް ޓިމް ކުކް ދޭނެ ރައްދަކަށެވެ.


Jaaminu kuraa usooluge dhashun Ammatee dhuleh nukuri! | ThePress\nEnglish Edition Tuesday, January 25, 2022 27.97 °C scattered clouds\nޖާމިނު ކުރާ އުސޫލުގެ ދަށުން އައްމަޓީ ދުލެއް ނުކުރި!\n12 August 2021, 18:06\nދައުލަތަށް ފެނުނީ އައްމަޓީ "ވަލު ދޮރާށިން ފިލާފާނެ" ކަމަށް!\nއިންޓަޕޯލްގެ ރެޑް ނޯޓިސް ނެރެގެން ރާއްޖެ ގެނައި ސީލައިފް ގެ އެމްޑީ އައްމަޓީ\nހުޅުމާލޭގައި ފްލެޓް އިމާރާތް ކޮށްދޭނެ ކަމަށް ބުނެ ގިނަ ބައެއްގެ އަތުން ފައިސާ އަތުލި މައްސަލައިގައި ހިޔާނާތުގެ ގިނަ ދައުވާތަކެއް އުފުލިފައިވާ ސީ ލައިފް ގްލޯބަލް ކުންފުނީގެ މެނޭޖިން ޑިރެކްޓަރު އަހުމަދު މޫސާ (އައްމަޓީ) ޝަރީއަތް ނިމެންދެން ބަންދު ކުރަން މީގެ ކުރިން ނިންމާފައިވާ ނިންމުން ކްރިމިނަލް ކޯޓުން މިއަދު ދަމަހައްޓައިފިއެވެ.\nހުޅުމާލޭގައި 3،000 ފްލެޓް އަޅައިދޭނެ ކަމަށް ބުނެ އެތައް ބައެއްގެ އަތުން ބުކިން ފީގެ ގޮތުގައި ފައިސާ ނެގުމަށްފަހު ފައިސާ އަނބުރާ ނުދީ އަންމަޓީ ފިލައިގެން އުޅެނިކޮށް އޭނާ ރާއްޖެ ގެނެސް 42 ދައުވާއެއް ވަނީ އުފުލައިފައެވެ.\nއެ މައްސަލައިގައި އަންމަޓީ ބަންދުކޮށްފައި ހުއްޓާ ޖޫން 17 ގައި ކްރިމިނަލް ކޯޓުން އޭނާ ބަންދުން ދޫކޮށްލިއެވެ. ނަމަވެސް، ހައި ކޯޓުގައި އެ ނިންމުން އިސްތިއުނާފު ކުރުމުން އެ ކޯޓުން ނިންމީ އޭނާ ޝަރީއަތް ނިމެންދެން ބަންދު ކުރާށެވެ.\nއަންމަޓީގެ މައްސަލައިގައި އިއްޔެ އޮތް އަޑުއެހުމުގައި އޭނާ ޝަރީއަތް ނިމެންދެން ބަންދުކުރަން ކޮށްފައިވާ އަމުރު މުރާޖައާ ކުރުމުގެ ބައި ކުރިއަށް ގެންދިޔައެވެ. އެ އަޑުއެހުމުގައި ޝަރުތުތަކާއެކު ވިޔަސް ދޫކޮށްލަން އަންމަޓީ އެދުނަސް އެކަމާ ދައުލަތުން ދެކޮޅު ހެދިއެވެ.\nއަންމަޓީގެ ބަންދާ މެދު ގޮތެއް ނިންމަން މިއަދު ބޭއްވި ކުރު އަޑުއެހުމުގައި މައްސަލަ ބައްލަވާ ގާޒީ ހަސަން ސައީދު ނިންމެވީ އޭނާ ބަންދުން ދޫކޮށްލައިފި ނަމަ ޝަރީއަތަށް ފިލައިގެން ހިނގައިދާނެ ކަމަށް ބުރަވެވޭތީ އަދި އޭނާގެ ފަރާތުން މުޖުތަމައުގެ ސަލާމަތަށް ނުރައްކާވެދާނެ ކަމަށް ބުރަވެވޭތީ އޭނާ ބަންދުން ދޫކޮށްލެވެން ނެތް ކަމަށެވެ.\nޝަރުތުތަކަކާ އެކު ދޫކޮށްލަން އަންމަޓީ އެދުނަސް އެގޮތަށް ދޫކޮށްނުލެވޭނެ ކަމަށް ގާޒީ ވިދާޅުވި އެވެ. މީގެ ކުރިން އަންމަޓީ އަމަލުކޮށްފައިވާ ގޮތުން އޭނާ އަށް ޝަރުތެއް ކުރިޔަސް ވެސް އެ ޝަރުތަކާ އޭނާ ހިލާފުވުމުގެ އިހްތިމާލު އޮތް ކަމަށް ގާޒީ ވިދާޅުވިއެވެ.\nއަންމަޓީގެ ފަރާތުން އިއްޔެ އެދުނީ ކަފާލާތުގެ އުސޫލުތަކުގެ ތެރެއިން މީހަކު ޖާމިނުކޮށްފައި ބަންދުން ދޫކޮށްލާ އުސޫލުން އަދި ކޮންމެ ދެ ދުވަހަކުން އެއް ދުވަހު ނުވަތަ ކޮންމެ ދުވަހަކު ވެސް ފުލުސް އޮފީހަށް ނުވަތަ ކްރިމިނަލް ކޯޓަށް ހާޒިރުވާން ޖެހޭ ގޮތަށް ޝަރުތުކޮށް ދޫކޮށްލުމަށެވެ.\nއެކަމާ ދެކޮޅު ހަދަމުން ދައުލަތުގެ ވަކީލުން ބުނެފައި ވަނީ އަންމަޓީ އަކީ ޝަރުތުކޮށްފައި ދޫކޮށްލިޔަސް، އަދި ނުފުރޭނެ ފަދަ ފިޔަވަޅުތައް އަޅާފައި ދޫކޮށްލިޔަސް "ވަލު ދޮރާށިން" ފިލާފާނެ މީހެއް ކަމަށެވެ.\nއަންމަޓީ ވަނީ ގިނަ ދުވަސްތަކެއް ވަންދެން ތަހުގީގީ އިދާރާތަަކަށް ފިލައިގެން ރާއްޖެއިން ބޭރުގައި އުޅެފަ އެވެ. އޭނާ ހޯދަން 2019 ވަނަ އަހަރު އިންޓަޕޯލް ރެޑް ނޯޓިސް ވެސް ނެރުނެވެ. ލަންކާގެ ފުލުހުން އޭނާ މިދިޔަ ފެބްރުއަރީ މަހު ހައްޔަރުކުރުމުން ޖެހިގެން އައި މާޗް މަހު ދިވެހި ފުލުހުން ވަނީ އެ ގައުމަށް ގޮސް އަންމަޓީ ރާއްޖެ ގެނެސްފައެވެ.\nއެހެންނަމަވެސް އަންމަޓީ ކޯޓުގައި ބުނީ އޭނާ އުޅުނީ ފިލައިގެން ނޫން ކަމަށެވެ. ލަންކާގައި އުޅުނީ އެ ގައުމުގެ މީހަކާ އިނދެގެން އުޅޭތީ ކަމަށް ބުންޏެވެ.\nސީ ލައިފުން ފައިސާ އަނބުރާ ނުދިނުމުގެ ސަބަބުން ގެއްލުންވި މީހުންގެ ތެރެއިން 203 މީހަކު ކޯޓުގައި ދައުވާކުރުމުން ސަރުކާރުން މައްސަލައިގެ ތެރެއަށް ވަދެ، ދައުވާކުރި މީހުންނަށް ބަދަލުދޭން ވަނީ ނިންމައިފައެވެ. އެގޮތުން، ފައިސާގެ ބަދަލުގެ އިތުރުން ބޯހިޔާވަހިކަމުގެ މަޝްރޫއަކުން ފްލެޓް ގަތުމަށް އެ މީހުންނަށް ފުރުސަތު ދޭ ގޮތަށް ކޯޓުން ބޭރުގައި މައްސަލަ ވަނީ ނިންމައިފައެވެ.\nހިޔާނާތުގެ މައްސަލައިގައި ޖާމިނު އުސޫލުން އައްމަޓީ ދޫ ނުކުރި އިރު، ޖިންސީ ގޯނާގެ ތުހުަތު އޮތް ކުރީގެ ޓޫރިޒަމް މިނިސްޓަރު އަލީ ވަހީދު ވަނީ ޖާމިނު އުސޫލުގެ ދަށުން ދޫކޮށްލާފައެވެ.\nހަބަރު ކޮރަޕްޝަން ކްރިމިނަލް ކޯޓް\nޑްރަގް ވިޔަފާރިން މަނީ ލޯންޑާކުރި މައްސަލައިގެ ޝަރީއަތް މިއަދު\nމީހަކު މަރާލުން: ތިން މައްސަލައެއްގެ ޝަރީއާތް މިއަދު\nމޭރީގެ މަރު: އިންޖެކްޝަން ޖަހާ ވާހަކަ ދެ މީހުން ވަނީ ދައްކާފައި!\nމޭރީގެ މަރު: މާވިންގެ ބަންދަށް 30 ދުވަސް\nޔާމީންގެ މަރު: ބާކީ ހަތަރު މީހުންގެ ހުކުމް އިސްތިއުނާފު ކުރަނީ


SunOnline: Flatge yageenkan MDP in dhinumakee corruptionah magufahivaa kameh: Alhaan\ndate_range ބުރާސްފަތި 20 ޖޫން 2019\nފްލެޓުގެ ޔަގީންކަން އެމްޑީޕީއިން ދިނުމަކީ ކޮރަޕްޝަނަށް މަގުފަހިވާ ކަމެއް: އަލްހާން\nނަޖާހު މަސްއޫދު 19 Mar 2019, 20:01\nމާލެ ، 16 މާޗު 2019 ރައްޔިތުންގެ މަޖިލީހުގެ އިންތިހާބުގައި ހެންވޭރު އުތުރު ދާއިރާއަށް ވާދަ ކުރައްވާ އަލްހާން ފަހުމީ - -- ސަން ފޮޓޯ/ އަހުމަދު އަވްޝަން އިލްޔާސް\nއެމްޑީޕީގެ ސަރުކާރުން 2011 ގައި ކުރިއަށް ގެންދިޔަ ބޯހިޔާވަހިކަމުގެ ޕްރޮގްރާމަކުން ޝަރުތު ހަމަވެ ފްލެޓް ނުލިބުނު މީހުންނަށް، މި ސަރުކާރުގައި ބޯހިޔާވަހިކަން ލިބޭނެ ކަމުގެ ޔަގީންކަން، ރައްޔިތުންގެ މަޖިލީހުގެ އިންތިހާބާ ދިމާކޮށް އެމްޑީޕީއިން ދިނުމަކީ ކޮރަޕްޝަނަށް މަގުފަހިވާ ކަމެއް ކަމަށް ރައްޔިތުންގެ މަޖިލީހުގެ ފޭދޫ ދާއިރާގެ ކުރީގެ މެމްބަރު އަލްހާން ފަހުމީ ވިދާޅުވެއްޖެ އެވެ.\nރައްޔިތުންގެ މަޖިލީހުގެ އިންތިހާބުގައި ހެންވޭރު އުތުރު ދާއިރާއަށް ވާދަ ކުރައްވާ އަލްހާން މިއަދު "ސަންގުޓީވީ"އަށް ދެއްވި އިންޓަވިއުއެއްގައި ވިދާޅުވީ، ވެށިފަހި ފްރޮގްރާމުން ފްލެޓު ހޯދަން ފޯމުލި ބައެއް މީހުންނަށް ކުރީގެ ރައީސް ނަޝީދުގެ ކެމްޕެއިން އޮފީހުން ގުޅަމުންދާ ކަމުގެ މައުލޫމާތު އޭނާއަށް ލިބިފައިވާ ކަމަށެވެ. އޭނާގެ ކެމްޕެއިން އޮފީހަށް އައި ބައެއް މީހުންވެސް އެކަމުގެ ޝަކުވާ ކޮށްފައިވާ ކަމަށް ވިދާޅުވި އެވެ.\n"އަޅިގަނޑުގެ ކެމްޕެއިން އޮފީހަށް ދެ މީހަކު އައިސް ޝަކުވާވެސް ކޮށްފި ރައީސް ނަޝީދުގެ ކެމްޕެއިން އޮފީހުން ގުޅުއްވާފައި 2011ގެ ފްލެޓަށް ކުރިމަތިލިންތޯ، މިހާރު ފްލެޓު އޮތީ ލިބިފައޭ، އެހެންވީމާ ފްލެޓަށް ލާފައި ނުލިބި އޮތް ކަމަށް ވަންޏާ އަދި ބޭނުންވަންޏާ ދަރުބާރުގޭގައި މި އޮންނަ ރައީސް ނަޝީދު ބައިވެރިވެވަޑައިގަންނަވާ ޖަލްސާއަށް އަންނާށޭ،"\nއަލްހާން ވިދާޅުވީ، ރައީސް ނަޝީދުގެ ކެމްޕެއިން އޮފީހުން އެގޮތަށް ގުޅާފައި މީހުންގެ ގާތުގައި ވާހަކަ ދެއްކުމަކީ ކޮރަޕްޝަނަށް މަގުފަހިވާ ކަމެއް ކަމަށެވެ.\n"އެ ބޭފުޅާގެ ކެމްޕެއިން އޮފީހުން ފޯނު ކުރައްވައިފައި ސަރުކާރުން ރައްޔިތުންނަށް ބޯހިޔާވަހިކަން ފޯރުކޮށްދޭން ހަދަމުން ގެންދާ ފްލެޓުތަކެއް ދޭނެ ކަމުގެ ޔަގީންކަން ދެއްވައި އެގޮތަށް ކަންކަން ކުރެއްވުމަކީ އެއީ ކޮރަޕްޝަނަަށް މަގުފަހިވާ ކަމެއް. އަދި ނުހައްގު ބާރުވެރިކަމެއް ބޭނުންކޮށްގެން ދައުލަތުން ކަނޑައަޅާ ފްލެޓުތަކެއް ދޭނެ ކަމަށް ބުނުމަކީ އަޅުގަނޑު ގަބޫލު ކުރާ ގޮތުގައި ކެމްޕޭނެއްގައި ކުރައްވައިގެން ވާނެ ކަމެއް ނޫން،"\nއަލްހާން ވިދާޅުވީ، ރައީސް ނަޝީދުގެ ކެމްޕެއިން އޮފީހުން މީހުންނަށް އެގޮތަށް ގުޅުމުން ދަލީލުކޮށްދެނީ އެމަނިކުފާނު ދައުލަތުގެ ބޯހިޔާވަހިކަމުގެ މަޝްރޫއުތަކަށް ނާޖާއިޒް ނުފޫޒު ފޯރުވަން މަސައްކަތް ކުރައްވަމުން ގެންދަވާ ކަމަށެވެ.\n"އެއިން އެބަ ދަލީލުކޮށްދޭ، އެމްޑީޕީއިން ނުވަތަ ރައީސް ނަޝީދު ދައުލަތުގެ ބޯހިޔާވަހިކަމުގެ މަޝްރޫއުތަކަށް ނާޖާއިޒު ނުފޫޒު ފޯރުއްވަމުން ގެންދަވާކަން. އެކަން އަޅުގަނޑު ހަރުކަށި އިބާރާތުން ކުށްވެރި ކުރަން،" އޭނާ ވިދާޅުވި އެވ.ެ\nއޭނާ ވާދަ ކުރައްވާ ދާއިރާގައި ވެސ ދަފްތަރުގައި ޖެހި ބޯހިޔާވެހިކަމުގެ ދަތިކަމަށް ޖެހިފައިވާ 1300 މީހުން ތިބިކަމަށް ވިދާޅުވެ އަލްހާން ކަންބޮޑުވުން ފާޅުކުރެއްވި އެވެ. އަދި އޭނާ ވަނީ، ރައީސް ނަޝީދުގެ ކެމްޕެއިން އޮފީހުން ފްލެޓަށް ކުރިމަތިލި މީހުންނަށް ގުޅާ މައްސަލަ ބެލުމަށް އެނާ އެންޓި ކޮރަޕްޝަން ކޮމިޝަނުން ގޮވާލެއްވި އެވެ.\nއެނގިފައިވާ ގޮތުގައި މާލޭ ދާއިރާތަކަށް ވާދަ ކުރައްވާ އެމްޑީޕީ ކެންޑިޑޭޓުން ގެންދަވަނީ ކެމްޕޭންގައި، ފެށިފަހި ޕްރޮގްރާމުން ފްލެޓު ނުލިބުނު މީހުންނާ ބައްދަލުކުރަމުންނެވެ. އަދި އެމްޑީޕީގެ ސަރުކާރުގައި ފްލެޓަށް ލައި ފްލެޓް ނުލިބި ތިބި މީހުންނަށް ހާއްސަ ބައްދަލުވުމެއް މާދަމާ ރޭ ދަރުބާރުގޭގައި ބޭއްވުމަށް ވެސް އެ ޕާޓީއިން ވަނީ ނިންމައިފަ އެވެ.\nއެމްޑީޕީ ޕީޖީ އިންތިހާބު އަންނަ މަހު\nމިނިސްޓަރު އެމްޑީޕީ އޮފީހަށް ހާޒިރުކުރުން މައްސަލައެއް ނޫން\nކަރަންޓުގެ އަގު ހެޔޮކުރުމަށް މަޝްވަރާކޮށްފި


ނޭޕާލްއިން ދަތުރުކުރާ އަދި ނޭޕާލްގައި ދިރިއުޅޭ ދިވެހިންގެ ސަމާލުކަމަށް - MFA\nނޭޕާލްއިން ދަތުރުކުރާ އަދި ނޭޕާލްގައި ދިރިއުޅޭ ދިވެހިންގެ ސަމާލުކަމަށް\nލިޔުނީ: މާރިޗު 21 2020\nމުޅި ދުނިޔޭގައި ކޯވިޑް-19 ހަލުވިކަމާއެކު ފެތުރެމުން އަންނާތީ، ނޭޕާލްގެ ސަރުކާރުން އަޅަމުންގެންދާ ފިޔަވަޅުތައް އިތުރަށް ހަރުދަނާކުރުމުގެ ގޮތުން، އަންނަނިވި ފިޔަވަޅުތައް އެޅުމަށްވަނީ ނިންމާފައެވެ.\n1) 22 މާރިޗު 2020 އިން 31 މާރިޗު 2020 އަށް ފަސިންޖަރުން ގޮވައިގެން ދަތުރުކުރާ ބައިނަލްއަޤްވާމީ ކޮމާޝަލް އެއާލައިންތަކުގެ ދަތުރުތައް ވަގުތީގޮތުން ހުއްޓާލުން.\n2) ނޭޕާލްގެ ސަރުކާރުގެ ގެޒެޓްގައި ބަޔާންކޮށްފައިވާ ހިދުމަތްތައް ފިޔަވައި ސަރުކާރުގެ ހުރިހާ އޮފީސްތަކާއި އަމިއްލަ ވިޔަފާރިތައް ބަންދުކުރުން.\n3) ދީނީ، އިޖްތިމާއީ އަދި ޘަގާފީ ބައްދަލުވުންތައް ހިމެނޭގޮތަށް ހުރިހާ އެއްވުންތައް މަނާކުރުން.\n4) ހުރިހާ ސްކޫލްތަކާއި ކޮލެޖްތަކާއި ޔުނިވަރސިޓީތަކުގައި ކިޔެވުން މެދުކަނޑާލައި، އެ ތަންތަން 12 އޭޕްރިލް 2020 ގެ ނިޔަލަށް ބަންދުކުރުން.\n5) 23 މާރިޗު 2020 އިން ފެށިގެން ނޭޕާލްގައި އެއްގަމުމަގުން ކުރާ ދިގު ދަތުރުތައް ހުއްޓާލުން.\nވީމާ، މި ދުވަސްތަކުގެ ތެރޭގައި ނޭޕާލްގައި ދިރިއުޅޭ އަދި މިވަގުތު ތިބި ދިވެހިން މިކަމަށް ސަމާލުވުމަށް އެދެމެވެ. އަދި މި ފިޔަވަޅުތަކަށް ބަދަލުއައުން އެކަށީގެންވުމާއެކު، ދަތުރުކުރުމުގެ ކުރިން މައުލޫމާތު ސާފުކުރުމަށްވެސް އެދެމެވެ.\nމި ދަނޑިވަޅުގައި ކޮންމެހެން ކުރަންޖެހޭ ދަތުރުތައް ފިޔަވައި، އެހެން ދަތުރުތައް ނުކުރުމަށް އިލްތިމާސްކުރަމެވެ. އަދި ނޭޕާލްގައި މި ވަގުތު ދިރިއުޅެމުންދާ ދިވެހި ރައްޔިތުން އެޤައުމުގެ ސަރުކާރުގެ ނިންމުންތަކާއި އެންގުންތަކަށް ސަމާލުވުމަށްވެސް އިލްތިމާސްކުރަމެވެ.\nއަދި ރާއްޖޭން ބޭރަށް ދަތުރުކުރާ ދިވެހި ރައްޔިތުންނާއި ރާއްޖޭން ބޭރުގައި ދިރިއުޅޭ ދިވެހި ރައްޔިތުން، މި މިނިސްޓްރީގައި ނުވަތަ އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަންގައި ރެޖިސްޓަރ ކުރުމަށްވެސް އިލްތިމާސްކުރަމެވެ. އެގޮތުން، ނޭޕާލްއިން ދަތުރުކުރާ ދިވެހި ރައްޔިތުންނާއި ނޭޕާލްގައި ދިރިއުޅޭ ދިވެހި ރައްޔިތުން ޕާކިސްތާންގައި ހުންނަ ދިވެހިރާއްޖޭގެ ހައި ކޮމިޝަންގައި ރެޖިސްޓަރ ކުރުމަށް އެދެމެވެ.


In Pictures:4member eh ge gondi salaamaiyvun\n29 އޮކްޓޯބަރު 2018: ރައްޔިތުންގެ މަޖިލީހުގެ ހަތަރު މެންބަރުން ކަމަށްވާ މައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން އާއި ތިނަދޫ އުތުރު ދާއިރާގެ މެންބަރު އަބްދުﷲ އަހުމަދާއި ދަނގެތީ ދާއިރާގެ މެންބަރު އިލްހާމް އަހުމަދާއި ތިނަދޫ ދެކުނު ދާއިރާގެ މެންބަރު ސައުދުﷲ ހިލްމީގެ ގޮނޑީ ނުގެއްލޭ ކަމަށް މިއަދު ސުޕްރީމް ކޯޓުން ވަނީ ހުކުމްކޮށްފަ އެވެ. އެ ހަތަރު ބޭފުޅުންގެ ގޮނޑިއާމެދު ހިޔާލު ތަފާތުވީ މިދިޔަ އަހަރުގެ ޖުލައި މަހުގައި ސުޕްރީމް ކޯޓުން ފްލޯ ކްރޮސިންއާ ގުޅޭ ގޮތުން ނެރުނު ހުކުމާއެކު އެވެ. -- މުހައްމަދު އަފްރާހް | އަވަސް\n29 އޮކްޓޯބަރު 2018: ރައްޔިތުންގެ މަޖިލީހުގެ ހަތަރު މެންބަރުން ކަމަށްވާ މައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން އާއި ތިނަދޫ އުތުރު ދާއިރާގެ މެންބަރު އަބްދުﷲ އަހުމަދާއި ދަނގެތީ ދާއިރާގެ މެންބަރު އިލްހާމް އަހުމަދާއި ތިނަދޫ ދެކުނު ދާއިރާގެ މެންބަރު ސައުދުﷲ ހިލްމީގެ ގޮނޑީ ނުގެއްލޭ ކަމަށް މިއަދު ސުޕްރީމް ކޯޓުން ވަނީ ހުކުމްކޮށްފަ އެވެ. އެ ހަތަރު ބޭފުޅުންގެ ގޮނޑިއާމެދު ހިޔާލު ތަފާތުވީ މިދިޔަ އަހަރުގެ ޖުލައި މަހުގައި ސުޕްރީމް ކޯޓުން ފްލޯ ކްރޮސިންއާ ގުޅޭ ގޮތުން ނެރުނު ހުކުމާއެކު -- މުހައްމަދު އަފްރާހް | އަވަސް\n29 އޮކްޓޯބަރު 2018: މެމްބަރު އަބްދުﷲ ނޫސްވެރިނައް މައުލޫމާތު ދެއްވަނީ: ރައްޔިތުންގެ މަޖިލީހުގެ ހަތަރު މެންބަރުން ކަމަށްވާ މައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން އާއި ތިނަދޫ އުތުރު ދާއިރާގެ މެންބަރު އަބްދުﷲ އަހުމަދާއި ދަނގެތީ ދާއިރާގެ މެންބަރު އިލްހާމް އަހުމަދާއި ތިނަދޫ ދެކުނު ދާއިރާގެ މެންބަރު ސައުދުﷲ ހިލްމީގެ ގޮނޑީ ނުގެއްލޭ ކަމަށް މިއަދު ސުޕްރީމް ކޯޓުން ވަނީ ހުކުމްކޮށްފަ އެވެ. އެ ހަތަރު ބޭފުޅުންގެ ގޮނޑިއާމެދު ހިޔާލު ތަފާތުވީ މިދިޔަ އަހަރުގެ ޖުލައި މަހުގައި ސުޕްރީމް ކޯޓުން ފްލޯ ކްރޮސިންއާ ގުޅޭ ގޮތުން ނެރުނު ހުކުމާއެކު -- މުހައްމަދު އަފްރާހް | އަވަސް\nމެންބަރުންގެ ވަކީލެއްގެ ގޮތުގައި ކޯޓަށް ވަޑައިގެންނެވި އިބްރާހިމް ރިފްއަތު - މުހައްމަދު އަފްރާހު | އަވަސް\n29 އޮކްޓޯބަރު 2018: މެމބަރު ސިނާން ނޫސްވެރިނައް މައުލޫމާތު ދެއްވަނީ: ރައްޔިތުންގެ މަޖިލީހުގެ ހަތަރު މެންބަރުން ކަމަށްވާ މައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން އާއި ތިނަދޫ އުތުރު ދާއިރާގެ މެންބަރު އަބްދުﷲ އަހުމަދާއި ދަނގެތީ ދާއިރާގެ މެންބަރު އިލްހާމް އަހުމަދާއި ތިނަދޫ ދެކުނު ދާއިރާގެ މެންބަރު ސައުދުﷲ ހިލްމީގެ ގޮނޑީ ނުގެއްލޭ ކަމަށް މިއަދު ސުޕްރީމް ކޯޓުން ވަނީ ހުކުމްކޮށްފަ އެވެ. އެ ހަތަރު ބޭފުޅުންގެ ގޮނޑިއާމެދު ހިޔާލު ތަފާތުވީ މިދިޔަ އަހަރުގެ ޖުލައި މަހުގައި ސުޕްރީމް ކޯޓުން ފްލޯ ކްރޮސިންއާ ގުޅޭ ގޮތުން ނެރުނު ހުކުމާއެކު -- މުހައްމަދު އަފްރާހް | އަވަސް\nރައްޔިތުންގެ މަޖިލީހުގެ ހިތަދޫ މެދު ދާއިރާގެ މެމްބަރު ބްރިގޭޑިޔަރ ޖެނެރަލް ރިޓަޔާޑް އިބްރާހީމް މުހައްމަދު ދީދީގެ މައްޗަށް ދައުލަތުން އުފުލާފައިވާ ޓެރަރިޒަމްގެ ދައުވާ ކުރިޔަށް ނުގެންދެވޭނެ ކަމަށް ކުރިމިނަލް ކޯޓުން މިއަދު ވަނީ ކަނޑައަޅާފަ - މުހައްމަދު އަފްރާހް | އަވަސް\n29 އޮކްޓޯބަރު 2018:ރައްޔިތުންގެ މަޖިލީހުގެ ހިތަދޫ މެދު ދާއިރާގެ މެމްބަރު ބްރިގޭޑިޔަރ ޖެނެރަލް ރިޓަޔާޑް އިބްރާހީމް މުހައްމަދު ދީދީގެ މައްޗަށް ދައުލަތުން އުފުލާފައިވާ ޓެރަރިޒަމްގެ ދައުވާ ކުރިޔަށް ނުގެންދެވޭނެ ކަމަށް ކުރިމިނަލް ކޯޓުން މިއަދު ވަނީ ކަނޑައަޅާފަ - މުހައްމަދު އަފްރާހް | އަވަސް


Baha Nuvikune Keyolhu Ibrihima Arumaze Vohdda ބަހަނުވިކުނެ ކެޔޮޅެ އިބިރިހިމާ އަރުމާޒެ ވޮއްޑާ – Huvadhoo News Baha Nuvikune Keyolhu Ibrihima Arumaze Vohdda Huvadhoo News\nބަހަނުވިކުނެ ކެޔޮޅެ އިބިރިހިމާ އަރުމާޒެ ވޮއްޑާ\nފަރަންޖީ އިގިރޭސިންނަގެ މާވަޑިކަމު ބަނެ އަރުމާޒެ ވޮއްޑާއްކޫ، ކޮންމި ކަޑެކަންއަސް ހޯވަރެ ވޮއްޑެކެ. އިރުވައިކެ ހުޅަގެކެ، އެތެރެވަރިޔެކެ ހުޓެވަރެކެ މާކަޑެކަން، މަޑެކެ ގަދާކަން ވިއްސާރާކަން ވަޔެކަން ނުބަލައި ދޮއްވަނެ މި ވޮއްޑާ އެޓްލާންޓިކް ކަޑާ ހެރަހަ ކޮއްލައި ކޮޅުބު ބަދަރު ޖަހުވާހި، އޮޅުދޫ ކަރާގެ ބަދަރެ ބަދަރަން ޖަހުވާހި ދިވެހިރާއްދެއަން މިސްރާބެ ޖެހީވޭލޭ ދިވެހިންނެ ތޮއު އެ ވޮއްޑާ ކުރެދޮއްޓެން ރޯނުފެލަނެ ވަރަން މަހަބާއި ދިވެހިންނަގެ ދުމަޓި ހުރުވައި މަހަ ފައްލަވާކޮޓެ ތަނަވަސްވެ އިގްތިސާދެ ކޮޑަން ޖަހައިގެން ކަޑެބޮއްޖަހާހި ދޮއްވައިގަންނެއި ކަމަން ތެލެލައިގެން.\nނުލާހިކު ހީވާގި މުރާލި ކެޔޮޅަކުންގެ މާލިމީކަމު ވޮއްޑާ ކަޅެކޮޅަ ކޮންމި ކަޑަކުން ހަހިޔަ ބާމުން އަހާ 2008 ވަނެ އަހަރެ ހޮވީ އެންމެ ކަޑަން ގަދަ ވޮއްޑެކަން މި ވޮއްޑާ ހޮވީގެ. އެންމެނެސް ހީކޮޅައު ލައްކައިކެޔަ. ދެން އިބެންނަން ފޮއްޓޫ ވޮއްޑޭ ވެރިންނާއި ކެޔޮޅެ މީހާއި މައްސަލަ ޖެހީ ކެޔޮޅުންނެ ބަދަލެ ވެނެ ވާހަކެޔާ. މާކަ ބޯ ދޮހައިކެ ނުވެ އެ ވޮއްޑޭ މަންތަން ރައްޔިތުންނަގެ އެތެރެން މުލައްދަންޑޭ ވަރެ ހުއްޓީ ބައިކެންނެ އަރައި ވޮއްޑޭ މަޑެލެން އެތެކެ ތަނެކެ ނައްޓުވައި ބަޑެފެލާން ހުލާ ދޮއްވައިލިޔާ، އަދި އެވޭލޭ ބޮޑެ އަރުމާޒު ވޮއްޑާއި ހަވާލޭގެން ތެއި މީހިންނެ ވާރެގޭ ބެލުމުގެ ދަޓަން ގެނަހަގެން އެހެން ވޮއްޑެކެ އަރުމާޒު ވޮއްޑާ ކަހު ޖަހައިގެން އަރައި ދޮވެ ދަމައިލީ.\nއަރުމާޒު ވޮއްޑޭ ފަޅެވެރިންނެ ޗޫޗޫ ކެޔަކެޔައި ތިޔައި އަލެ ވޮއްޑެން އެމެލައި މަހަ ބާއި މަހަ ލާރިޔަން ހަދައި ފަޅެވެރިންނެ ދެބަޑެފެލާ ދެފާ ވިދުވައިގެން ކައިފައި ބެހަންނަން ބޭނުން ބައިކެންނަން ބެހައި އައްދަޓު މަސައްކަދެ ކެރަނެ މީހިންނެ ދަތެފެލެޔާ ރޮޑަން ދީގެން ތިޔައި އަލުން އަރުމާޒު ވޮއްޑާ ސަލާމަތެކެރަންނަން ހުންގާނިޔޭ ހިފޫ ކެޔޮޅެ އިބިރިހިމާ ކެޔަނެ ވިއްދެކެ މައިތިރި ވައްތަރެކަން ހުއްޓީ ބަހަ މަދެ މީހެކެ.\nރަޓު ރައްޔިތުންނެ ތޮއު، ވޮއްޑާ ފެނު ނުޖެހެނީ އިބިރިހިމާ ދެއްކީ ވާހަކަ ދެ ދެއްލެކަން ނުއެޔަންނެއި ކަމަން ހީކޮށްގެން. ބަހަމަދެޔަ ބޮނިޔަސް ވޮއްޑަން އަރަންނަން ހޫގަޅައިގެން ނިކިމެ ލައްކަ ފޮނިޔެކެ ތިކޮޑީ، މިޔާ ދެއްކީވާހަކަ ތޯތޯ ނޮކޮޓެ މަކަރެނުހަދައި ދޮގެކެ ނުހަދައި ޖިހީ ކައްޅުއެއްކެހެން ސީދާން އެ ބޮނީ ލިކަން މަހަބާއި މަހަ ދަމަންނެއިކަމަން ހީކޮއްގެން ފަޅެވެރިންނާއި ރަޓު އެންމެނެސް ތޮއު ކެޔޮޅެ އިބިރިހިމަގެ ހުއްޓީ ވަރެެކަސް ބަލަންނަން. ވޮއްޑޭ އެމެ ކެޔޮޅަކުނަން ހަވާލެކޮޅައު އަރުމާޒު ވޮއްޑޭކުރިޔޭ މާކެޔޮޅަކުނަން ހުއްޓީ މުހަންމައިދީ އާއި އެމެ ކެޔޮޅާއި މާ ކެޔޮޅާއި މީ ގަޑޮވާހި އޮތެ ދެ ކައުޓި ކަމަން ހީވިޔަސް ދެ ކެޔޮޅުންނަގެގޭ ހުޓެއުދުނެން މަހަ ކައްކަނެ ވޭލޭ ދުބުރިފަތެ އަދޮވަނެ އަޑެފަޓާ ގަދަވެގެން ރަޓުތެރޭ ހުންނާ މީހާސް އެ ހިސާބަން އަވަޓެ ވެންނަން ނުކެރުނެ.\nދެވެނެ ދެ ހުޓިކަހަ ޖަހުވައިގެން އެކެ ވޮއްޑަކު ތިޔެ މާކަޑަން ނިކިތަސް އެމެ ވޮއްޑާ އުކައި ބޭކާރު ވެންނު މަދައްކޮން ލޮޅައްކޮން ނުން. އައިނެކަން އެރިޔަސް މަހެކެ ނުބާތެ، ދޯޓިބިދެ ކޮޅެ ކޮޑުމާ ނުން ކަމެކެ ނުވެއި، ބުޅިއަރޮވަނެ މީހަން ބުޅި ނުއެރޮވެއި، އޮޱެ ހާއްލެން އޮޱެ ހުއްސެގެ، މާ ކެޔޮޅެ އިބިރިހިމާ އަތަން ނަމެކަން ހުންގާޱިޔޭ ދީގެން އެމެ ކެޔޮޅެމީހި މުޅި ވޮއްޑަން ވެރިވެގެން ހަސަނާ ލިކަން މުޅި ވޮއްޑޭ ދެފާ އޮޑައިގެން ހިތުހުއްޓީ ލިހެކަން ދޮއްވީމައި ފަޅެވެރިންނަން ނުއެގުނެ މި ވޮއްޑެން އަޑެ އަހަންނަންވޫ ކޮން ކެޔޮޅަކުންގޭ ބަހަ ކައިކެ.\nދެން ފެނުންނު ފަޅެވެރިންނެ ފަޅެވެރިންނަން ސިމިސިންމާ ވެތެރީފައި ދެ މެންދަން ބެހީގެން ގެޔަތަނާ. މިހިސާބަން ގެޔަމައި ދެ ކެޔޮޅުންނެ، މީހިންނެ ކުރިމަންތޭ ކޮޑަން އެއްލީ އަތާ މަޑުމަޑުންގުންމުޓާ ފިހާހި ކައްކޮޓިމަންތާއި ދިމާން އަމާޒުކެރަނެ ހިސާބަން ބާއި.އެއްކަލެ ކޮންމި ކަޑަކު ދޮއްވީ އަރުމާޒު ވޮއްޑަން ތެލެފޮއްދާ އޮޑަންނެއި ލާރިޔެކަސް ނެތިޔޭ ރޭލޭ ދޮއްވަންދެކޮން ސީނުކަރާން އާ ކޮޅިޔަޑަކު ޖެހީފައި ރޭލާ ލޫދީގެން ފައްލޭ ރަޓާ އަތުނުވެ އޮޅުދޫކަރާ މަލަ ފެނެނެ ހިސާބަން ބެހެގެން ގެޔަމައި އޮޅުދޫކަރާ ވޮޑިފާރުން އަރުމާޒު ވޮއްޑޭތެއި އާލާތެކެފެހޭ އަތުލައިގަތާ.\nމިހިދެ ވޮއްޑެކާއި ވޮއްޑެކާއި. މަތިކެބާ ކެޔޮޅަކުނަން އަރޮވާހި ހުއްޓީ އަބުދޫ ވޮއްޑޭ އާލާތެ ރައްރަޓު މީހިންނަން ވިއްކައި ހުސްކޮއްލި. ފަޅެވެރިންނެސް އަތުޖެހުނެ ކައޮއްޓެކަސް ރިންތެކަސް ފައްލެކަސް ވިއްކައިގެން މެދަން ފަޔާ އަރައިގެންއަސް ދެކޮޑު ޖެހެންތޯ ބަލަންނު. ރަޓުތެއި އަބިދަރިންނެ ސީނުކަރާ ކޮޅިޔަޑޭ ދަޓުވެގެން ގޭން ނުނިކިމީތެއި މީހިންނެ ލައިގެން ކަނެއްތެކެ ނެތިޔޭ ފޮޑެ ފޮޑެފައި މަރެވެންނު


Nora Aai Hedhi Noolhey, Mihaaru Single Eh Noon!\nނޯރާ މިހާރު ސިންގަލްއެއް ނޫން\n05 މޭ 2022 - 22:22:11\nއޯ ސާކީ އަދި ދިލްބަރު ފަދަ ލަވަތަކުން މޮޅު ނެށުމެއް ދައްކައިގެން ގިނަ ބަޔެއްގެ މަގްބޫލްކަން ހޯދި ނޯރާގެ އެންމެ "އަދާ" އަކުންވެސް ހިތްކަތިލެވޭ ވަރަށް ގިނަ މީހުން ތިބެއެވެ. ނޯރާގެ ފަރި ހަރަކާތްތަކުން ދީވާނާވެފައިވާ އޭނާގެ ފިރިހެން ފޭނުންނަށް މިއޮތީ މާކަ އުފާވެރި ހަބަރެއް ނޫނެވެ.\nއިންޑިއާސް ބެސްޓް ޑާންސާގެ ސީޒަން ދޭއްގެ ޖަޖުންގެ ގޮތުގައި ފެނިގެންދިޔަ ޓެރެންސް އާއި ނޯރާގެ ކެމިސްޓްރީ ފެނި ވަރަށް ގިނަ ބަޔަކު އެދެމީހުން ރަށްޓެހިވެެގެން އުޅޭކަމަށް ސުވާލު އުފެއްދިއެވެ. ނޫނީ ޓެރެންސް ނޯރާއާއި ހިތާވާ ކަމަށް ސުވާލު އުފެއްދިއެވެ. އެދެމީހުން ވެސް އެ ޝޯތެރޭ އެކަކު އަނެކަކަށް ފްލާޓް ކުރާތަންވެސް ފެނެއެވެ.\nއެހެންކަމުން އެދެމީހުން ރަށްޓެހިވެެގެން އުޅޭ ކަމަށް ކުރެވޭ ސުވާލަށް ޖަވާބުދިނުމަށް އިންޓަވިއުއެއްގައި ޓެރެންސްކައިރީ އެހެމުން އެންމެފަހުން ޓެރެންސް ވަނީ "އެ ސިއްރު ސިއްރެއްގެ ގޮތުގައި ބާއްވާ" ދިނުމަށް އެދިފައެވެ. ނަމަވެސް ކެމެރާގެ ފުރަގަހުގައި އެވާހަކައަށް އެއްޗެއް ބުނެވިދާނެކަމަށް އޭނާ ބުންޏެވެ.\nއޭގެފަހުން އިންޓަވިއުގެ ތެރޭގައި އޭނާ ވަނީ ނޯރާއަށް ވަރަށް ތައުރީފުކޮށް ވެސް ވާހަކަދައްކާފައެވެ. އޭނާ ބުނީ، އެދެމީހުންނަކީ ވަރަށް ރަނގަޅު ރަށްޓެހިންކަމަށާއި، ސްކްރީންގައި ދެމީހުންގެ ކެމިސްޓްރީ ވަރަށް ރަނގަޅުކަމަށް ގަބޫލުކުރާ ކަމަށެވެ. ނޯރާއަކީ ވަރަށް މިނިވަން ހިޔާލެއްގެ ވެރިއެއް ކަމަށާއި ނޯރާގެ ވައިބް އޭނާއަށް ވަރަށް ކަމުދާކަމަށްވެސް ޓެރެންސް ބުންޏެވެ.\n"ނޯރާއަކީ ވަރަށް ރިއަލް، ވަރަށް މަސައްކަތްތެރި ކުއްޖެއް. އޭނާއަކީ ވިސްނުމަށް އަންނަ ކޮންމެ އެއްޗެއް އެއްވެސް ފިލްޓައެއް ނުލާ ހިތުގައި އޮންނަ ގޮތަށް ވަރަށް އަސްލަށް ވާހަކަދައްކާ ކުއްޖެއް، ބައެއް ފަހަރު އެހެން ބައެއް އެއްޗެހި ބުނީމަވެސް އަހަރެންވެސް ބުނަން އެހެން ބުނަން ނުވާނެއޭ އެކަމަކު ނޯރާ ބުނާނެ މިހާރު ދެން އެއޮތީ ބުނެވިފައޭ. އަހަރެން އެންމެ ގަޔާވާ ސިފައަކީވެސް އެއީ، ނޯރާ އަކީ ވަރަށް ލޯބި ކުއްޖެއް" ޓެރެންސް ނޯރާއަށް ތައުރީފު ކުރަމުން ބުނެފައިވެއެވެ.\nނަމަވެސް ނޯރާ ގިނަ ބައެއްގެ ސަމާލުކަން ހޯދާފައިވަނީ ސަތްޔަމޭވަ ޖަޔަތޭގެ ލަވައެއްކަމަށްވާ "ދިލްބަރް" އަށް ފަހު ގައެވެ. އެއަށް ފަހު ގިނަ ބޮލީވުޑް ލަވަތަކުން ނޯރާ ވަނީ ފެނިގެންގޮސްފައެވެ.\nމިހާތަނަށް ގިނަ އައިޓަމް ސޯންގް ތަކަކުން ފެނިގެންދިޔަ ނޯރާގެ މަޝްހޫރު ލަވަތަކުގެ ތެރޭގައި "ޑާންސް މެރި ރާނީ" ވެސް ހިމެނެއެވެ.


HDC ge cellular tower thah beynunkohgen hidhumaiy dhinumah Dhiraagaa eku ehbasvejje - One Online\n27 އޮކްޓޫބަރު 2021، އެޗްޑީސީގެ ސެލިއުލާ ޓަވަރުތައް ބޭނުންކޮށްގެން ހިދުމަތް ދިނުމަށް ދިރާގާއެކު އެއްބަސްވުމުގެ ރަސްމިއްޔާތުގެ ތެރެއިން --- ފޮޓޯ: އެޗްޑީސީ\nއެޗްޑީސީގެ ސެލިއުލާ ޓަވަރުތައް ބޭނުންކޮށްގެން ހިދުމަތް ދިނުމަށް ދިރާގާއެކު އެއްބަސްވެއްޖެ\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)އިން ހުޅުމާލޭގެ ދެވަނަ ފިޔަވަހީގައި ގާއިމުކޮށްފައިވާ ސެލިއުލާ ޓަވަރުތަކުގެ ބޭނުންކޮށްގެން ހިދުމަތް ދިނުމަށް ދިރާގާއެކު އެއްބަސްވެއްޖެއެވެ.\nމި އެއްބަސްވުމުގެ ދަށުން ހުޅުމާލޭގެ ދެވަނަ ފިޔަވަހިން ވަކިން ހާއްސަކޮށް ހިޔާ ފުލެޓު ސަރަހައްދުގެ މުވާސަލާތީ ގުޅުމާއި މޮބައިލް ކޮވަރޭޖު ރަނގަޅުވެގެންދާނެއެވެ.\nއެޗްޑީސީން ބުނީ ދެވަނަ ފިޔަވަހީގެ ޕްލޭނާ އެއްގޮތަށް އިތުރު ޓަވަރުތައް ހަރުކުރެވިގެންދާ އިރު، މި ޓަވަރުތައް މެދުވެރިކޮށް ހިދުމަތް ފޯރުކޮށްދިނުމަށް މުވާސަލާތީ ދާއިރާގައި ހިދުމަތް ފޯރުކޮށްދެމުން އަންނަ އެހެން ކުންފުނިތަކާއެކުގައި ވެސް މުސްތަގުބަލުގައި އެއްބަސްވުންތައް އެކުލަވާލާނެ ކަމަށެވެ.\nމި ޓަވަރުތަކުގެ އެންމެ ބޮޑު މަގުސަދަކީ ވަކިވަކިން ގިނަ ޓަވަރުތަކެއް ކުންފުނިތަކުން ހަރުކުރުމުގެ ބަދަލުގައި ހުޅުމާލޭގެ ދެވަނަ ފިޔަވަހީގެ ތަރައްގީގެ ޕްލޭނާ އެކަށީގެންވާ ވަރަށް ޓަވަރު ހަރުކުރެވި ހުރިހާ ފަރާތްތަކުންވެސް ބައިވެރިވެގެން ހިދުމަތް ފޯރުކޮށްދިނުން ކަމަށް އެޗްޑީސީން ބުންޏެވެ.\nއެޗްޑީސީން ބުނީ އެގޮތަށް ޓަވަރުތައް ބޭނުންކުރުމުން މުވާސަލާތީ ހިދުމަތްތައް ފޯރުކޮށްދެމުން އަންނަ ކުންފުނިތަކުން ކުރަން ޖެހޭ އިންވެސްޓްމަންޓް ހަރަދު ކުޑަވެގެންދާނެ ކަމަށެވެ.\nއެޗްޑީސީން އިތުރަށް ބުނީ، އެޓަވަރުތަކުގެ ސަބަބުން، ހިދުމަތްތައް ފޯރުކޮށްދިނުމަށް ހޭދަވާ ވަގުތު ކުޑަވެ އާންމުންނަށް އަވަހަށް ހިދުމަތްތައް ފޯރުކޮށްދިނުމުގެ މަގުފަހިވެގެންދާނެ ކަމަށެވެ.\nއެޗްޑީސީން އަންނަނީ، ހުޅުމާލޭގައި ފުރިހަމަ ޑިޖިޓަލް އިންފްރާސްޓްރަކްޗާއެއް ގާއިމުކޮށް މުވާސަލާތީ ހިދުމަތްތަކުން ގުޅާލުމަށް ގިނަ މަސައްކަތްތަކެއް ކުރަމުންނެވެ. އެގޮތުން ކުރިމަގުގައި ކަވަރޭޖު ރަނގަޅުކުރުމަށް ރޫފްޓޮޕް ޕޯލްސް އަދި ސްޓްރީޓް ޕޯލްސް ހަރުކުރުމަށް އެޗްޑީސީން ވަނީ ނިންމައިފައެވެ.\nގުޅޭ ޓެގު ދިރާގު އެޗްޑީސީ ހުޅުމާލެ ފޭސް 2